
НЯКОЛКО ДУМИ ОТ АВТОРА 


Ако не друго, тази поредица учи истинските си почитатели на търпение. 
Валенсианските хроники излизат (общо взето) веднъж годишно и 
постепенно се придвижиха от сферата на разказа-игра до твърдата 
стратегия и привидно безумният ход да се смени главният герой във 
„Вкусът на кръвта". 

Цикълът е завършен. Колелото отново се завъртя и това своеобразно 
ново начало на Хрониките се завръща към първоначалната идея на 
историите за Валенс: мрачен средновековен полис, неизвестен демоничен 
враг и главен герой>-войнстващ монах, който използва главата и сърцето 
си наравно с меча. 

Бих искал да благодаря на всичките си издатели за проявяваното 
разбиране и търпение към мечтата ми за Робърт Блонд като един 
странстващ и войнстващ писател. 

Както и на онази част от мен, която продължава да измисля истории 
напук на всичко. 

На следващата страница най-сетне можете да видите цялостния 
план на Хрониките в сегашния му и - надявам се - окончателен вид. Ако 
някой от вас се е заинтересувал от периода в живота на Валенс като 
пленник на келтите-пирати, който бях обещал („Кръв и пот"), моля за 
извинение. Сигурен съм, че епичното му приключение в Безбрежния Изток, 
продължаващо цели четири години, все пак ще ви допадне повече. 


ВАЛЕНСИАНСКИТЕ ХРОНИКИ 


Първа книга: „Олтарът на тъгата" 

В тази малка, но съдържателна книга се описват събитията от малкия 
град Тиндорт през 1124 година, където Валенс осуетява най-зловещия 
план на Сатаната от Първородния грях насам - да се прероди в човешко 
дете, като се превърне в предречения от Библията Антихрист. Освен 
тази история, томчето съдържа най-пълния набор сведения за света на 
Валенс и неговата биография, както и Изпитанието за свещеници на 
ордена на св. Санторий, което Валенс издържал на петнайсетгодишна 
възраст. 


Втора книга: „Небето ви чака" 

Тази според мнозина най-добра засега книга от Хрониките се занимава с 
приключенията на Валенс в зимния Злинд през 1111 година. (Виж 
биографията му по-долу.) Освен тях, в нея е включен скромен разказ за 


съдбата на последното действащо сборище на вещери и вещици, някои от 
членовете на което вземат участие в злиндските събития. 


Трета книга: „Вампирите на флавия 1: Ловците" 

Тук е описана епичната схватка между могъщите архивампири и 
Ловците, провела се на Последния остров от Островите на предела през 
1115 година. Валенс неохотно става водач на ловците и им помага да се 
разправят с кървавите изчадия в личен двубой с главатаря им Вирош. 


Трета книга (втори том): „Вампирите на флавия 2: Вкусът на кръвта" 
Първата книга-игра, която дръзко се обръща към Злото като главен 
герой и проследява дългия живот на вампира Вирош, отнет в крайна 
сметка от Валенс на Последния остров. Въпреки че не споменава Валенс, 
този том е неотменна част от Хрониките със светлината, която хвърля 
върху древното минало на света. 


Четвърта книга: „Убийство в Белскейд" 


Пета книга: „Последният кръстоносен поход" 

Тази бурна част от живота на Валенс започва в Ефа през 1128 година, 
където година по-късно той се включва в ордена на албърините- 
богохулци. Странстващият монах пренася Свещения Граал до 
Лескорд Алби в собствената си раница, а там го хвърля в един кладенец и 
предава съпътстващите го водачи на ордена на чакащите ги 
инквизитори. Ще разберем защо след няколко месеца. 


Шеста книга: „Безбрежният Изток" 

В този том Валенсианските хроники отново правят рязък завой във 
времето и проследяват пътя на Валенс след злиндските събития, когато 
той прекарва четири години отвъд границите на цивилизования свят. 
Най-амбициозният проект от поредицата разчита на езически предания 
и писмени паметници, за да възстанови тази липсваща от официалното 
житие на Валенс част от живота му. 


Седма книга: „Блажени са чистите по сърце" 

Последната книга от Хрониките се занимава с престоя на странстващия 
монах в Алс, кралство Ертас, когато той вече е на седемдесет години и 
си търси достоен заместник. Последната битка на Валенс му отнема 
всичко освен горчивата сладост на справедливото възмездие. 


СВЕТЪТ НА ВАЛЕНС 


Събитията от „Валенсианските хроники" се развиват през ХГ- ХП век след 
Христа в един свят, доста подобен на средновековна Европа такава, 
каквато я познаваме. Внимателният читател ще открие познати 
исторически събития и реални средновековни феномени, което съвсем не е 
случайно. Първа по рода си, поредицата извайва една омагьосана реалност 
на ръба между фантазията и реалността - и ако наистина го поискате, няма 
да ви е никак трудно да повярвате в нея. 


ПРИКЛЮЧЕНИЯТА НА ВАЛЕНС ДОТУК 

Според „Валенсианските хроники", единственото запазено житие на 
Валенс, той бил роден в една бурна априлска нощ на лето Господне 1091 и 
първият му плач на тази земя съвпаднал с ужасния трясък на една 
гръмотевица. Трясъкът на гръмотевицата бил нищо в сравнение с рева, 
който надал баща му - едър, космат животновъд - щом разбрал, че Валенс е 
момче. Както се оказва, Валенс бил петото поред момче и за четвърти 
пореден път разочаровал баща си, който се нуждаел от дъщеря, за да я 
ожени за сина на съседа си. Валенс отраснал във високия, мрачен, студен и 
влажен фамилен замък на баща си в един край, където в млякото на децата 
сипват водка, още щом станат на две години. Валенс растял със снега през 
зимата, трошенето на ледовете през пролетта и черните китове в залива 
през лятото, и развлеченията му били тупаници с братята му сутрин, 
гледане през бойниците денем, гръмотевичният смях на баща му вечер и 
молитвите нощем. От всичко това най му допаднали молитвите, и то 
главно поради факта, че на тях го учела майка му - висока, русокоса 
албийка, възпитана в традициите на албърското християнство. 

Така в молитвите на Валенс се промъквали слънчеви, топли земи и чудни 
животни - а когато заспивал, те нахлували с пълна сила в сънищата му. 
Още преди да порасне достатъчно, за да язди северните елени на баща си, 
Валенс напуснал Толдс и плакал по целия път до Тенуар, където през 1096 
постъпил в манастирска школа за пет години. Доколкото успял да види 
през сълзите, керванът, предвождан лично от баща му, преминал през 
цялата Северна провинция и дори спрял за една нощ в Злинд, където 
малкият Валенс за пръв път видял пътуващ театър и се влюбил завинаги в 
изкуството и смеха. 

За свое огромно съжаление, Валенс не намерил нищо, кой знае колко 
смешно през следващите десет години: Вторият кръстоносен поход, 
започнал през деветдесет и шеста и завършил в 1101 година, правел 
учебните проповеди на строгите санторианци особено кървави и жестоки, 
а след втората година на Похода в Тенуар започнали да пристигат стотици 
уморени, ранени войници, за да умрат. 

През 1106 Валенс успял да се наложи с блестящия си ум и вроден талант за 
импровизации и извъртане (все неща, които гринлорнците - по онова време 
вече управляващи Християнската църква на целия континент - ужасно 
много ценели) и въпреки възрастта си, бил допуснат до Изпитанието за 
свещеници на ордена на св.Санторий, което издържал на косъм. С това 
пътят му към върховете на йерархията бил открит. 

Въпреки санторианското си образование, младият отец Валенс получил 
доста висок пост в столицата на Империята Карлайд - и го загубил с гръм и 
трясък едва три години по-късно. Вероятната причина за това се наричала 
Изабел и напълно заслужавала подобна жертва. 

На следващата, 1110 година, Валенс бил приет в ордена на св.Бенвил - 
един полурицарски орден, претендиращ да бъде съставен от весели и 
боеспособнимисионери, но всъщност пълен с впиянчени пройдохи. 
Валенс, естествено, се отличил сред веселите и боеспособните (въпреки че 
и уменията му в изкуството на пиенето не били за подценяване) и през 
1111 година заминал за Злинд като част от личната охрана на преподобния 
Саймън, живата легенда на ордена на бенвилците. Там неколцина 
войнстващи албърини имали неблагоразумието да отвлекат преподобния 
отец, а Валенс пък имал възможността да ги открие в непознатия нему град 
и да ги избие до крак. Историята се усложнила допълнително от намесата 
на няколко вещери и отецът едва не бил убит. Това, че му се разминало 
само със загубата на гъстата му брада (която след това обръснал и никога 
не оставил повторно), Валенс вечно ще дължи на един санториански отец 
на име Вонедалм. 

След събитията в Злинд Валенс отказал предложението на преподобния 
Саймън да бъде ако не дясната, то поне лявата му ръка в ордена на 
св.Бенвил, и заминал на четиригодишно странстване отвъд границата на 
цивилизования свят, в Безбрежния Изток. 


Когато се завърнал, във Флавия го чакал Ловът на хилядолетието. По 
неизвестни за хората причини най - могъщите архивампири се събирали от 
целия свят на Последния остров от Островите на предела, заплашвайки не 
само жителите му, но и съдбата на цялото човечество. Срещу тях се 
изправили дузина майстори - ловци, предвождани от неопитния, но 
властен и дързък странстващ монах, и дяволските изчадия били избити до 
едно. Водачът на вампирите, някой си Вирош, умрял по неизвестен начин 
от ръката на Валенс, но последният никога не разказал, как точно се е 
случило това. 

От същата 1115 година датира и по-сериозната му вражда с Инквизицията 
- чисто гринлорнски инструмент на властта, който постепенно се 
превръщал в мрачна и зловеща институция с непредсказуеми цели и 
методи. 

Валенс прекарал две години на Островите на предела, като работел в 
малките местни църкви и безуспешно сеопитвал да се заеме със земеделие 
и отглеждане на кози. Провинцията му дошла в повече и монахът бавно, но 
неотклонно се понесъл обратно към центъра на цивилизования свят, 
столицата на Карлайдската империя. 

Съдбата го отвела в Белскейд. 


ЗА РЕЛИГИЯТА И СВЕТСКАТА ВЛАСТ 


Християнството има огромна и неотменна роля във всичко, свързано със 
света на Валенс. В общи линии то е аналогично с това, което ние 
познаваме, и по-точно с католическата вяра. Разликите са незначителни и 
са свързани предимно с организацията на свещените текстове. (По тази 
причина всички цитати от Библията, използвани във Валенсианските 
хроники, са без характерните препратки от рода на Екл. 12:12.) 

Най-важно място в Църквата от УШ век насам заема орденът на св. 
Гринлорн. Орденът на св. Санторий от самото си създаване заема второ 
място в Църквата и се счита за по-малко аристократичен. Освен тези два 
ордена съществуват още десетина по-малки, сред които най-известен е 
орденът на св. Бенвил. 

В годините, в които се развива действието на Валенсианските хроники, 
светската власт в Карлайдската империя все още била обвързана до голяма 
степен с духовната и повечето от управниците били гринлорнци, особено 
по-високите постове. Отделните големи градове, като Белскейд, били 
управлявани от имперски заместници, одобрени и съветвани от местните 
органи на Църквата. Освен духовниците, те поддържали и група съветници 
с неопределен брой и функции, но всички решения относно градската 
политика били вземани лично от тях. Редът и законността в градовете били 
поддържани от гарнизони на градската стража, началникът на които 
изпълнявал и функциите на съдия- изпълнител. Стражата била подчинена 
пряко на имперските съветници и обикновено поддържала относителна 
независимост спрямо Църквата. 


1. 


Мъртвешкият дъх на есента лъхаше от спокойните крайбрежни води и 
успяваше да проникне в задния край на палубата, където се бях опитал да 
се усамотя. Малкият търговски кораб, на който пътувах, от няколко часа 
плаваше покрай брега на Източната провинция на Карлайд и плитките 
води бяха задръстени от водорасли, парчета дърво и по-едри тъмни късове 
с неизвестен произход. Бяхме оставили Островите на предела далеч зад 
гърба си, облени във все още жаркото слънце на по- южните ширини, и 
макар преди два дни да нямах търпение да потегля, сега вече знаех, че ще 
съжалявам за живота там. 

Оставих попрокъсаната черна Библия, в която бях забил нос, изправих се и 
с натежал от обяда стомах прекосих палубата, за да се облегна на перилата. 
Пожълтелият бряг се изцъкли насреща ми. Нямаше кой знае какво за 
гледане, но продължих да упорствам и след четвърт час бях възнаграден с 
гледката на стадо кози, които спокойно пощипваха изсъхналата трева по 
една надвиснала над морето канара, сякаш не забелязваха бездната и 
прибоя под себе си. 

- Отче! - подвикна някой откъм носа. 

Обърнах се и различих капитана на малката търговска шхуна, който ми 
махаше да се присъединя към него. Закрачих покрай борда, като внимавах 
да не се спъна в безразборно нахвърляните въжета от такелажа и дупките в 
палубата, и застанах на крачка зад него. Дребният, изсушен от вятъра и 
слънцето флавиец ме погледна изкосо с тъмните си очи: 

- Къде искаш да слезеш, Валенс? 

Свих рамене: 

- Какъв е изборът? 

- Първо ще спрем във Вълчия залив, където има няколко селца, - обясни 
капитанът. - Белскейд е на половин час път на запад, все покрай брега. 
Като те гледам, нямаш търпение час по-скоро да стъпиш на сушата. Сетне 
ще продължим към града, разбира се, но трябва да разтоварим разни стоки, 
така че може и да стигнеш по-бързо, ако тръгнеш пеш. 

Отново хвърлих поглед на пустия бряг, където вече различавах 
очертанията на малкия залив, за който говореше той. 

Можех да сляза и да продължа пеш до Белскейд, както предлагаше 
капитанът - на 101 Или да остана на кораба, за да си спестя ходенето в 
обедната жега - на 27. 


2. 


Наведох се към по-близкия просяк (този без ръце) и бавно протегнах ръка 
към лицето му. В тежката тишина жуженето на мухите, които кацаха по 
двете тела, беше оглушително. По челото ми се плъзна капка пот, когато 
пръстите ми докоснаха оръфания ръб на качулката му. Отместих я... ив 


същия миг очите му проблеснаха отдолу едновременно с ножа, който бе 
измъкнал изпод ръба на дрехата си! 

Инстинктивно отскочих назад и върхът на оръжието не успя да се забие в 
корема ми, каквото бе първоначалното намерение на мнимия просяк. С 
изумление проследих как хвърли ризата си, за да не пречи на двете му 
напълно здрави ръце, и скочи на крака с готов за атака нож. Направих 
крачка назад и встрани, напълно забравил за другия просяк, препънах се в 
протегнатия му крак и размахах ръце, за да запазя равновесие. Нещо 
изсвистя и се стовари върху тила ми. 

Изохках и паднах на колене, оглушал за миг от внезапната болка. Зрението 
ми обаче беше останало непокътнато, така че видях как и двамата просяци 
ме обикаляха в познатите на всички хищници стесняващисе кръгове и се 
канеха да ме довършат. Бинтованият крак на втория очевидно не му 
пречеше, защото бе вдигнал патерицата си за повторен удар, вместо да я 
използва по предназначение. 

За щастие, ударът не беше попаднал в основата на тила ми, където сигурно 
щеше да ме изкара в безсъзнание. Прехапах долната си устна и делово се 
помолих в ръцете ми да е останала достатъчно сила. (Меча си бях продал, 
за да покрия разходите по една неумела сделка с кози на Последния 
остров, така че сега бях въоръжен единствено със старата си Библия.) 
Фалшивият просяк отново замахна с патерицата си в широка, амбициозна 
дъга право към главата ми. 

Можех да спра импровизираното оръжие с ръка, за да го уловя и 
използвам срещу тях - на 50. Или да се отдръпна от силния удар - на 
133. 


З. 


Поведението на зловещите птици можеше да означава само едно: смърт. 
Не можех да продължа, без да разбера какво са открили, така че напуснах 
пътеката и с усилие си запробивах път между гъсто преплетените дървета. 
Пътят ставаше все по-труден, краката ми се заплитаха в жилави изсъхнали 
треви и по тялото ми изби пот от усилието. В един момент дори помислих, 
че съм изгубил ориентация, но граченето отново прозвуча, много по- 
близо, и аз упорито продължих. 

След няколко мига долових характерна миризма във въздуха и сърцето ми 
се сви. В жегата телата се разлагаха бързо. Тежко преглътнах, когато си 
представих какво ще видя. 

Съдбата се оказа по-милостива. Тялото беше полуизровено от пръстта и 
птиците все още не бяха успели да се доберат до плътта, за да я разкъсат. 
Разгоних ги със силни викове и един откьршен сух клон и доближих трупа, 
като дишах през ръкава си. За миг затворих пламналите си очи, прекръстих 
сеи отново погледнах. Беше жена. 


Използвах клона, за да махна тънкия слой суха пръст, която бе нахвърляна 
върху трупа. Бих изкопал по-дълбок гроб дори за куче. Затаих дъх, когато 
отместих падналата върху лицето на жената черна коса, но гледката не бе 
толкова ужасна, колкото си я представях. Въобръжението ни винаги 
рисува по-страшни картини от действителността. 

Беше млада и красива и това си личеше дори сега. Очите й бяха широко 
отворени и в тях се четеше безименен ужас. Беше просната по гръд, с 
разперени ръце и разтворени крака, но от позата й не можех да преценя 
дали е била убита точно тук или е била влачена отнякъде. Бялата й дълга 
рокля беше подгизнала от кръв. По цялото й тяло имаше рани от жестоки 
пробождания с нож, поне две дузини, най-много от които бяха по гърдите. 
При това топло време, надали бяха изминали и два дни от смъртта. 
Извърнах се. Първата ми мисъл бе, че това е дело на пътни разбойници, но 
после съобразих, че надали щяха да оставят трупа прикрит толкова 
небрежно и толкова близо до мястото на следващия си удар. Не, това не 
беше дело на професионалист. Множеството рани също свидетелстваха за 
това. Горката жена бе станала жертва на нечия избухнала ярост. Вяло 
изругах. 

- За лукавия няма почивка, - прошепнах, но не ми стана ясно дали имах 
предвид убиеца или самия себе си. 

Вдигнах очи към синьото небе, където се виеха тлъстите черни гарвани. 
Може би бе най-добре да се върна на пътя и да не се забърквам по- 
навътре в съдбата на убитата - на 146. 

Ако все пак решах, че мога да огледам наоколо за някакви следи, без 
това да ме обвързва, гората бе на мое разположение - на 134. 


4. 


- Може би по-късно, - поклатих глава. - Никога не съм бил в Белскейд и 
изгарям от нетърпение да го разгледам. Съдържателят леко се усмихна: 

- Откъде си, отче? 

- От Толдс - отвърнах след няколко мига, през които се чудех доколко 
точен да бъда. 

- Далеч е, - каза Брайни, колкото да каже нещо. - Спомням си, че и аз се 
вълнувах от улиците на Белскейд, когато се заселих тук. Сега обаче ги 
познавам като собствената си длан. И са ми също толкова скучни. 

Засмях се: 

- Ще се видим по-кьсно. 

Затворих вратата на „Петото колело" зад гърба си и се огледах, за да 
запомня околните къщи и ъгъла, под който се виждаше катедралата. 
Реших, че това ще ми е достатъчно за ориентир, и се впуснах из 
непознатия град. 


Мракът постепенно се сгъстяваше, докато обикалях улиците. Градът беше 
голям и с настъпването на нощта те не се опразваха, защото нови хора 
заемаха мястото на тези, които се прибираха: нощните професии, хората с 
фенерите, стражите и леките жени, както и вечните бродяги. Въпреки това, 
Белскейд излъчваше по-скоро студенина, стколкото заплаха. Хората 
отбягваха свикналия ми с любопитните флавийски селяни открит поглед и 
можех спокойно да ги разглеждам. Ако не друго, поне модата не се беше 
променила особено през шестте години на отсъствието ми от Карлайдската 
империя. 

За съжаление, дюкяните и пазарите затваряха с изгрева на луната и след 
час Белскейд все пак започна да опустява. Свих рамене, реших засега да 
отложа любопитството си и поех обратно към странноприемницата, като 
на два пъти попадах в глухи улички. Накрая все пак открих „Петото 
колело" и когато влязох, трапезарията вече беше пълна с гости на 
странноприемницата и хора, които просто я използваха за пивница. С 
интерес се заслушах в разговорите им, докато отпивах от пивото си и 
омитах късната си вечеря (и двете донесени от някакво къдраво момче на 
тринайсетина години; Брайни не се виждаше никакъв, сигурно ръководеше 
нещата в кухнята и килера), но никой не ме покани на масата си, аи 
умората ме надвиваше. Когато започнах да клюмам над третата си халба- 
половница, реших, че е крайно време да си лягам. Момчето ме заведе на 
втория етаж, отключи ми една стая и аз се тръшнах на леглото, без дори да 
се съблека. Сънят ме прегърна като вода, затваряща се над главата на 
удавник. 

Продължи на 30. 


5. 
Внимателно обмислих думите си: 
- Прав си, Корин. Разбрах, че убитата е дъщеря на известен местен 
свещеник на име отец Хуан. 
Той прикри изненадата си: 
- Точна така. Как го научи? 
- Няма значение, - махнах с ръка и се разположих по-удобно на стола, 
преди да задам следващия си въпрос. - Познаваше ли я? 
- Бегло, - отвърна Корин, без да забелязва, че сме разменили ролите си и 
сега аз го разпитвам. - Но беше известна в града с красотата си. 
Можех да го попитам за името й - на 217. 
Или да се опитам да разбера нещо повече за особената и слава - на 22. 


6. 


Замълчах за цели няколко мига и внезапно осъзнах какво бе казал Франко. 
„Ги вече видя един човек, убит от мен". В съзнанието ми проблесна 
картината на мъжа, който отстъпваше заднишком по прашната улица, 
вперил поглед в гърдите си. Сърцето му беше прободено с един-единствен 
хирургически точен удар, точно така, а жената бе насечена на десетки 
места! 

- Напълно си прав, Франко, - казах бързо, за да не просроча времето си. - 
Невъзможно е ти да си убиецът на онази жена. Но аз все пак искам да 
разбера кой е. Ще ми помогнеш ли? 

Обърни на 39. 


7. 
Пожелах му успех, но той запази високомерно мълчание. Свих рамене и 
напуснах помещението. Пазачът ме чакаше отвън, потънал в сянката на 
качулката си, и отново ме преведе по дългия тесен коридор. Тежката 
дъбова врата се затръшна зад гърба ми и когато се извърнах, сградата на 
Инквизицията изглеждаше по- непристъпна отвсякога под сивото облачно 
небе. Продължих към „На строежа" и открих Рикардо в компанията на 
някаква кукловодка, която пламенно се сбогува с него и излезе, щом 


доближих масата му. 
Обърни на 129. 


8. 


- Градската стража откри трупа на една знатна девойка от Белскейд, 
жестоко убита с хладно оръжие. На възраст е приблизително колкото 
дъщеря ти и се казва Мария. 

Баронът тежко преглътна. 

- На твое място бих се погрижил за охраната на тази къща, - посъветвах го 
сериозно. - Нека тя не излиза навън. Среща ли се с някого? 

- Мария и без това не излиза, - събеседникът ми сви рамене и плътта му се 
разтресе. - А се среща само с изповедника си, който идва всеки ден 
в къщата. 

- Това е добре, - казах и добавих наум „при дадените обстоятелства". - 
Изповедникът й е от местна църква, надявам се? Баронът кимна 
енергично: 

- Самият епископ Хуан. Преди да успея да кажа нещо, 

слугата влезе в приемната зала: 

- Дошъл е епископ Хуан, бароне. 

- Покани го да влезе. 


След половин минута влезе висок мъж с дълго лице, изгарящи очи и дълга 
бяла коса, която беше полепнала по черепа му от дъжда. Подгизналото му 
расо бешесмолисточерното на ордена на св. Гринлорн, а на шията му 
висеше тежък златен кръст с орнамента на Инквизицията. Без да ми обърне 
никакво внимание, той поздрави барона на Хринт и добави с властния си 
глас: 

- Надявам се, че дъщеря ти ме очаква. 

- В стаята си е, както обикновено, - отвърна баронът. - Изповедите ти й 
осигуряват спокойна душа, отче. 

Хуан кимна сдържано и прекоси залата с походката на човек, който се 
чувства у дома си. Когато излезе, баронът потъна в мислите си, а аз 
изведнъж открих, че съм седнал на ръба на стола. 

Свещеникът се върна след по-малко от две минути и бледото му лице беше 
побледняло още повече. Спря направо до креслото на тлъстия барон, 
надвиснал като тъмна кула, хвърли ми подозрителен поглед и отново се 
обърна към него: 

- Бароне, станало е нещо ужасно. 

Скочих от стола. Знаех какво ще каже. 

- Дъщеря ви е мъртва. 

За няколко мига помислих, че сърцето на стареца няма да издържи, но от 
треперещата му уста все пак се изтръгна едно: 

- Но как? 

- Станало е съвсем скоро. Убиецът я е удушил и е избягал през прозореца, - 
каза бързо Хуан, а погледът му се стрелкаше из залата с внимание, което 
напомняше, че е ченге, макар и църковно. - Не мърдайте никъде и не 
местете нищо. Веднага ще повикам хората си. 

Пренебрегнах изцъкления умолителен поглед на барона, който търсеше 
някой да му каже, че всичко това не се случва наистина. Случваше се и 
още как, по дяволите! 

Ако имаш записана кодовата дума „расо", продължи на 225. 

В противен случай иди на 46. 


9. 


Епископът-убиец продължаваше да бъде недоволен: 

- „Който дава отговор, преди да е изслушал, глупав е, и срам за него." 
Млъкнах. Ясно чувах тежкото му дишане в мрака. Трябваше бързо да кажа 
нещо, с което отново да спечеля интереса му: 

- „От всеки труд има печалба, а от празнословие - само вреда" - на 151. 
- „Жребието прекъсва препирни и решава спор между силните" - на 18. 


10. 


- Ние - отвърнах решително. - И следовател Корин от градската стража, 
естествено. 

Шутът кимна с облекчение: 

- Радвам се, че все пак не го приемаш като лична война. Щях да се 
чувствам виновен, ако се наложеше да те изоставя да се сражаваш с онзи 
луд свещеник. 

Прикрих усмивката си и двамата бързо закрачихме към управлението на 
градската стража. Леко накуцвах заради прекараната на пода нощ, но 
решението ми беше вдъхнало нови сили. След четвърт час вече бяхме в 
кабинета на Корин, който бе седнал зад писалището си с уморен вид и ни 
гледаше вторачено. 

Направо да му кажа кой е убиецът - на 180. 

Или да започна историята по-отдалеч - на 233. 


11. 


Отново похлопваш на вратата и този път тя се отваря значително по-рязко. 
Без да каже дума, огромният пазач се нахвърля върху теб и методично те 
пребива с юмруци и ритници, докато изгубиш съзнание, след което се 
прибира и затръшва вратата на „Дъгата на Ерика". 

Може да се каже, че с това разследването ти приключи. Приятелите ти ще 
изгубят ценното си време, за да търсят теб (проснат с отворена уста под 
дъжда ведна канавка), вместо мистериозния епископ. Доверието на Валенс 
в теб не беше оправдано. 

КРАЙ 


12. 


Изкачваш се на втория етаж, където те очаква дълъг коридор с редица 
еднакви врати. Зад всяка една от тях има стая, в която обикновено текат 
присъщите на подобен род заведения занимания. Заемаш се да ги 
претърсиш една по една със смесени чувства, но още преди да достигнеш 
четвъртата, в теб се е загнездило убеждението, че няма да постигнеш 
нищо. 

Не откриваш и следа от описания епископ Хуан. Въздъхваш разочаровано 
и се връщаш под дъжда пред входа, където ще изчакаш останалите двама. 
Продължи на 89. 


13. 


След четвърт час пътеката се отдалечи от брега (макар и не толкова, че да 
спра да чувам шума на прибоя) и постепенно се разшири, като имитираше 
път. Малко по-нататък разбрах каква е причината за тази проява на 
гордост: коловоз от каруца я пресичаше под прав ъгъл с формата на 
буквата „Г" и образуваше нещо като кръстопът, на който някой местен 
ентусиаст дори беше поставил дървена табела. Прочетох надписите върху 
нея, докато я доближавах: единият гласеше „Вълчи залив", а другият 
„Белскейд". Нищо, което да не знаех. 

На земята под табелата бяха седнали двама просяци, облегнали гърбове на 
дървения кол. Бяха заслонили лицата си с ниско спуснати качулки, което 
действително ги спасяваше от немилостивите лъчи на слънцето, но пък 
сигурно предизвикваше ужасна задуха. Кракът на единия бе старателно 
омотан в мръсни бинтове и шини и изглеждаше счупен, а другият нямаше 
ръце. Повдигнах вежди и забавих крачка, когато минавах покрай тях. 
Можех да потърся в олекналата си кесия някаква дребна монета, 
която да им подхвърля - на 24. Да спра и да ги заговоря, без да им 
давам милостиня - на 145. Или да продължа да вървя, без да показвам, 
че съм ги забелязал - на 38. 


14. 


Заобиколих мраморния съд, в който искреше светената вода, и внимателно 
закрачих покрай изповедалните, като проверявах всяка една от тях. Не 
открих Хуан никъде и едва когато достигнах до амвона, забелязах следа от 
него и повиках останалите. Двамата братя ме доближиха, аз откачих 
забодената в основата на олтара бележка и я прочетох на глас: 

„От мястото на тайнството Божие пред очите ти ще блесне 
истината. От лявата ти страна ще бъдат Ангелите, от дясната - 
Дяволите, а над теб ще свети лицето на Бога, при което всички ще се 
завърнат." 

- Някакви идеи? - казах, когато свърших. 

- Откъде да знам? - сви рамене Рики. - Ти си свещеникът. 

- Мястото на тайнството Божие... - повторих замислено и се огледах. 

Дали епископът имаше предвид преградената със завеса стаичка зад 
олтара, където свещениците извършваха различни обреди и се 
обличаха преди литургия - на 160. 

Или самия амвон, откъдето говореха пред паството си - на 67. 


15. 


С нежелание се връщаш до входната зала и се изкачваш обратно по 
стълбището. Сивата светлина на дъждовния ден заслепява очите ти след 
престоя в подземията. Въздъхваш, затваряш капака след себе си и излизаш 
от полуразрушената къща. Твърде е рисковано да продължаваш да 
изследваш непознатите катакомби сам и невъоръжен, ако вътре те очаква 
побърканият епископ, който веднъж доказа, че може да те повали. 

Не ти остава нищо друго, освен да се върнеш до входа на „При Анабел", 
където да изчакаш останалите. 

Обърни на 89. 


16. 


Решаваш да следваш най-бързата, но и най-рискована тактика, и атакуваш 
по линия, която води точно в средата на триъгълника, образуван от 
тримата пазачи. Как смяташ да се дуелираш едновременно с всички тях? 
Като опишеш кръг отляво надясно и се опитваш да ги накараш да си 
пречат взаимно - на 157. 

Като ги атакуваш последователно, без да им даваш възможност да 
отвърнат на ударите ти - на 68. 


17. 


Лесно откриваш „Дъгата на Ерика" и когато почукваш на вратата, ти 
отваря едър тъмнокож езичник с обръсната глава и крайно недружелюбна 
физиономия. 

- Какво искаш? - пита грубо той. 

Ще попиташ за епископ Хуан - на 164. 

Ще се представиш за клиент - на 172. 

Ще използваш професионалните си умения на шут - на 95. 


18. 


- Добре тогава, - каза той студено. - Ще ти дам тази възможност, макар да 
би трябвало добре да знаеш, че не бива да изкушаваш Бога. 

Чу се шумолене на дреха и след малко той оповести: 

- В ръката си държа монета. Ако хвърля „ези", ще умреш веднага. Ако е 
„гура", ще си поговорим още известно време. Съгласен ли си? 

- Имам ли избор? - отвърнах предпазливо. 

Вместо отговор отвъд преградата долетя тихият звън на подхвърлена във 
въздуха монета. 

Избери един от следните епизоди и премини на него: 

Епизод 231 или Епизод 99. 


19. 


- Да, - отвърнах със същия тон. - Убиецът може би е набелязал дъщеря ти 
за следващата си жертва. 

Най-сетне привлякох вниманието му. Той примигна няколко пъти, после с 
въздишка и сложна маневра се отпусна в едно от креслата в приемната зала 
и ми посочи стола срещу себе си. 

Продължи на 8. 


20. 


- Точно тук грешиш, - отвърна спокойно Хуан. - Светата Инквизиция няма 
абсолютно никаква нужда от помощта ти, отче. 

Обръщението беше произнесено с определено подигравателен тон. 
Понечих да кажа нещо, но той отново бе обърнал широкия си черен гръб 
към мен, като непробиваема канара. Размислих и се извърнах. 

Обърни на 7. 


21. 


Не виждам смисъл да навлизам в подробностите на следващия час, който 
прекарах в лутане из квартала с лоша слава и улици, осветявани през 
нощта от блясъка на червените фенери. Проведох няколко предпазливи 
разговора, дадох няколко монети, отправих няколко заплахи от името 
Божие и обещах да се моля за спасение на душите тук-там. Работа. 

Само дето не свърших нищо. От тайнствения брат на Рикардо нямаше и 
следа. Накрая си припомних, че „който ходи в непорочност, ходи 
безопасно; а който изкривява пътищата си, ще бъде наказан", решително 
напуснах изкусителния квартал и се върнах до познатата пивница, за да се 
ориентирам към показаната ми от шута уличка. Огледах се, влязох в 
тъмния вход на петата къща и се заизкачвах по тясното, скърцащо дървено 
стълбище. Още преди да достигна до таванската стаичка, чух гласа на Рики 
и друг, непознат глас, които оживено спореха. Ниската врата беше 
полуотворена. 

Дали трябваше да почукам - на 118. 

Или бе по-добре да вляза направо - на 138. 


22. 


- Красива дъщеря на известен свещеник? В това нямаше ли известно 
противоречие? 

- Какво искаш да кажеш? 

- Каза, че е била известна в Бескейд. 


- Е? - попита настоятелно следователят. 

Осъзнах, че бъркам, но вече бе късно да се спра: 

- Децата на духовниците не са защитени по рождение от опасностите на 
греха, следовател Корин. 

Лицето му бавно почервеня, когато схвана намека ми. Преди да успея да 
кажа каквото и да е, стражът се изправи зад писалището си и отчетливо 
произнесе: 

- Нямам нужда от помощта ти, отче. Напусни кабинета ми. 

Отворих уста. 

- Веднага, ако обичаш, - този път в тона му имаше определена нотка на 
заплаха и очите ми неволно се стрелнаха към подпрения на писалището 
меч. 

Примирително вдигнах ръце и затворих вратата зад гърба си. После 
излязох на улицата в яркия есенен ден, като проклинах собственото си 
нахалство. 

Обърни на 207. 


23. 


Допълнителните ми въпроси като че ли затвърдиха първоначалното му 
убеждение, че не трябва да ми казва нищо. След като мънка известно 
време и клати глава ту нагоре-надолу, ту наляво-надясно, пазачът 
изведнъж взе решение, обърна ми гръб и отново започна да крачи пред 
килията. Свих устни и на свой ред се обърнах, за да я огледам. 

Обърни на 28. 


24. 


Спрях на крачка от тях, като бърчех нос от излъчващата се от телата и 
дрехите им противна миризма, и развързах кесията на колана си. Монетите 
вътре иззвъняха, когато я разклатих, за да открия някоя по-дребна. 
Дрезгавият глас на единия от просяците, който внезапно прозвуча изпод 
качулката му, за миг ме сепна: 

- Добър ден, отче. 

- Дал Бог добро, - отвърнах разсеяно, измъкнах една медна монета ия 
хвърлих в краката му. 

- На някои повече, на някои по-малко, - изръмжа просякът. 

В тона му имаше неприкрита заплаха. Присвих очи, без да помръдвам от 
МЯСТОТО сИ. 

Дали трябваше да отвърна подобаващо, готов да се включа в 
конфликт - на 121. 

Или бе по-добре да се държа на положение и високомерно да отмина, 
без да обръщам повече внимание на двамата дрипльовци - на 38. 


25. 


Стражите ни накараха да подминем познатата килия за арестанти и 
продължихме надолу, към някакви по- мрачни подземия. Беше доста тъмно 
и неприятно миришеше на изгоряло. От дълбините на тъмницата долитаха 
приглушени метални звуци, стържене, чукане и нещо, което може би бяха 
човешки викове. Бавно започнах да осъзнавам, че нещо не е наред. 

- Къде ни водите? - попитах. 

- Ще разбереш, - отвърна късо единият страж и ме побутна с дръжката на 
пиката си. 

Десетина стъпала по-надолу се разминахме с един висок, болезнено 
кльощав свещеник с избръсната глава, черно расо на гринлорнианец и 
тежък кръст на шията. Разпознах изработката му: орнаментите в основата 
обозначаваха служител на Инквизицията. 

- Рики? - подметнах към съарестанта си. - Искаш ли да научиш нещо ново? 
- Винаги, - отвърна той любознателно. 

- Загазихме, - уведомих го. - Здравата. 


КРАЙ 


26. 


- Разбирам, че това е тежко за теб, епископе, - казах с равен глас. - 
Разследването ти е лично дело, но аз наистина искам да ти помогна. 

- Махай се, - каза Хуан, без да се обръща. - Веднага, преди да съм те 
анатемосал. Следващия път, когато се срещнем, си носи меча, Валенс! 

- „Облечете се във всеоръжието Божие, за да можете устоя против 
дяволските козни", - цитирах подигравателно. 

- Веднага! - извика силно Хуан. 

Запиши си кодовата дума „вражда". 

Дали трябваше да се подчиня на заповедта му - на 7. 

Или да остана и да продължа да се дърлям с него - на 139. 


27. 


- Ще остана, ако нямаш нищо против, - отвърнах след няколко мига. - Не 
познавам тукашните пътеки. 

- Твоя воля,- дребният капитан отново обърна непроницаемите си очи към 
вълните, които се разбиваха в носа на кораба, а аз се върнах на 
наблюдателния си пост на кърмата. 

Подпрян на перилата, проследих как дузината моряци с боси крака, 
запретнати до раменете ръкави и кърпи на главите разтоварват чували с 
маслини и дребни южни плодове на дървения кей в дъното на тихия Вълчи 


залив. Природната забележителност с нищо не оправдаваше зловещото си 
име и представляваше малък, спокоен басейн от светлосиня вода, толкова 
бистра, че се виждаха вълничките от пясък по морското дъно. Населението 
на невидимите селца, за които говореше капитанът, беше представлявано 
единствено от някакъв старец с набола бяла брада, който търпеливо 
проследи разтоварването, махна на моряците и подвикна нещо 
неразбираемо, което ги накара да кимат с глави. След това мъжете 
отблъснаха малкия кораб от кея, използвайки почернели от времето и 
водата прътове, и шхуната се измъкна от залива, улавяйки лекия бриз в 
единственото вдигнато на мачтата платно. 

Когато продължихме покрай брега към Белскейд, не издържах и отново се 
прибрах под сянката на опънатите платна, където се унесох в дрямка. 
Събудих се около час по-кьсно, освежен и със странен вкус в устата, 
причинен от морската храна. 

Вече си пробивахме път през струпаните в пристанището на Белскейд 
многобройни кораби с най- различни размери и предназначение, за да се 
доберем до някой от празните кейове. Придвижването ни беше 
изключително мудно и слънцето се заспуска на запад, докато лавирахме 
със скърцане на въжета и дървения, гу между дребни като орехови черупки 
рибарски лодки, ту между надвисналите над нас бордове на големите 
кораби. 

- Скоро ли ще стане? - попитах един от минаващите покрай мен моряци, 
заети да прибират платната. 

Той поклати глава: 

- Хич даже. Митничарите проверяват стоките на всеки кораб, преди да 
разрешат на пътниците да слязат на брега. Ще имаме късмет, ако стъпим 
на кея преди залез слънце. 

Шумно въздъхнах и отново се тръшнах на мястото си, като вече съжалявах 
за взетото решение. Когато гледката на корабите около нас ми омръзна, 
наплюнчих пръст и отново разлистих Светото писание в поредния си опит 
да се преборя с дългите, обстоятелствени книги в края на Стария завет. 
Морякът излезе прав. Когато слязох на брега, слънцето вече бе потънало 
зад хоризонта и бризът беше хладен, с дъх на есен. Огледах се и си 
запробивах път през навалицата по кейовете към центъра на града, където 
да потърся място за нощувка. 

Продължаваш на 103. 


28. 


Помещението беше доста просторно, имаше редица малки прозорчета 
точно под тавана от отсрещната страна, които излизаха на нивото на 
улицата, няколко нара, чист каменен под, и при други обстоятелства 
вероятно би ми направило добро впечатление. Сега се вкиснах 


допълнително, защото изглежда стражата в Белскейд не гледаше на 
работата си през пръсти, а това има и своите отрицателни страни. 

Едва сега забелязах, че на един от наровете удобно се е изтегнал някакъв 
младеж и ме гледа с известна насмешка. Чудно как не го бях видял по- 
рано, защото носеше риза в крещящожълто, жакет в яркосиньо, нашарен 
със зелени кръпки, и кървавочервени тесни панталони. Ботушите му бяха 
високи до коленете и толкова ужасно мръсни, че не можех да разбера 
какъв цвят са. Така или иначе, това беше един от най-шарените и 
безвкусни младежи, които бях виждал. Имаше много бледо лице, обсипано 
с лунички, огненочервена чорлава коса и тъмни, изгарящи очи, които не 
подхождаха на останалата част от лицето му. Издържа на тежкия ми 
поглед, без усмивката му да загуби и един зъб, после заговори бързо, с 
професионално обработен глас: 

- Личи ти, че за пръв път идваш тук. Новаците винаги се притесняват. 

Той рязко се размърда върху леглото и изключително комично изобрази 
човек в клетка, който безмълвно отваря устата си в крясъци и се опитва да 
разтресе решетките. 

- Ати? - попитах с лека усмивка, когато най-сетне спря да се кълчи. 

- Аз съм собственикът на тъмницата - отвърна с достолепие шутът. - 
Наглеждам я отблизо. Отвътре, ако трябва да бъдем по-точни. 

Усмивката ми се разшири. 

- Не, всъщност излъгах, - прекъсна се младежът и разкаяно сключи пръсти 
пред лицето си, при което главата му, останала без опора, тупна върху 
нара. - Ще ми простиш ли някога? 

Пристъпих към него и протегнах ръка: 

- Валенс, странстващ монах. Той я разтърси силно: 

- Рикардо, странстващ шут... Добре премерена пауза. 

... в задника на властта! - изкрещя триумфално той и аз най-сетне влязох в 
играта, като заръкоплясках неистово. 

Когато се умирихме и дребничкият пазач спря да ни гледа зловещо, отново 
подхванах разговор: 

- Рикардо? Странно име за външността ти. Човек би казал, че си някъде от 
остров Кеелтан, а името ти е еспринско. 

Шутът се опита да извърне очи, за да огледа собствените си лунички и 
червена коса, не успя и се отказа: 

- Хвана ме. Майка ми е една прекрасна бледа келтка (в интерес на 
истината, понастоящем порядъчно тлъста), а баща ми (за съжаление, вече 
покойник) беше пътуващ воин на съдбата, роден в кралство Ертас. 

Кимнах и се канех да му задам още някои въпрос, когато по стълбите 
затрополяха ботуши и двама от стражите, които ме бяха довели, се появиха 
ОТНОВО. 

Ако имаш кодовата дума „алиби", продължи на 49. 

Ако не си я записал, обърни на 119. 


29. 


Когато доизядох баницата си, вече бях решил да отида направо на мястото 
на срещата, където да изчакам Рикардо да бъде освободен от затвора по 
смехотворното си обвинение. Това се оказа трудна задача, защото повечето 
жители на Белскейд - както нахаканите хлапаци с ками в ботушите и 
дръзки перчеми, така и достолепните старци, насядали на припек по 
пейките пред къщите с пригладени назад бели коси - не бяха и чували за 
пивницата „На строежа". Най-сетне, след около час безплодно лутане, 
съвсем случайно попаднах на един малък пътуващ театър, доизгледах 
кукленото представление (доста вулгарно като за духовния ми сан; това, 
разбира се, не ми попречи да се смея най-гръмогласно от всички, особено 
на сцената, в която предрешеното като съпруг на неверната жена магаре 
падна през сламения покрив на къщата, в която тя прелюбодействаше в 
същия момент), пуснах няколко дребни монети в „дискуса" (всъщност, 
една стара шапка) и заговорих актьорите. За моя изненада те въодушевено 
се развикаха при споменаването на въпросната пивница и подробно ми 
описаха къде е, като изразиха съжаление, че не могат да ме придружат. 

„На строежа" напълно оправда странното си наименование. Пивницата 
беше разположена в недовършена къща, покривът на която отчасти 
липсваше. По пода се търкаляха строителни материали, а в стените зееха 
дупки там, където незакрепените с хоросан тухли бяха паднали. Дори в 
този ранен час там имаше доста хора с доста съмнителен вид, които пиеха 
пиво и играеха на зарове. Тук-там блестяха ножове, забити в дървените 
маси. Реших, че един странстващ монах ще придаде допълнителен колорит 
на сбирщината пътуващи актьори, мимове, фокусници, джебчии, 
обирджии, позападнали певици и комарджии, без стеснение седнах и си 
поръчах халба светло пиво. 

Шутът Рикардо се появи в уречения час, когато тъкмо се чудех дали има 
нещо за обяд, поздрави неколцина мъже и жени по околните маси и се 
тръшна на стола срещу мен, ухилен до уши: 

- Закъснях ли? 

- Ни най-малко, - поклатих глава. - Откъде беше толкова сигурен, че ще те 
пуснат по пладне? 

- Професията на шута е изпълнена с опасности, които се превръщат в 
ежедневие, - произнесе той с вдигнат пръст и "назидателен тон. - Една от 
тях е възможноята па те арестуват постоянно по най-различни обвинения, 
свързани с нарушаването на обществения ред. Имам богат опит. Веднъж 
например... 

Рикардо (или Рики, както предпочиташе да го наричам) се отнесе в 
поредица смешни истории докато аз нагъвах постната яхния, която ми 
донесоха. Нищо де, нали в Библията се казва, че „По-добре ястие от 
зеленчук, и с него любов, нежели угоен вол, и с него омраза.” 


Изпихме халбите си и аз се позачудих дали да му разкажа за убийството, 
което бе извършено в Белскейд. 

Можех да го направя - на 222. 

Или да се придържам към по-леки теми - на 212. 


30. 


Събуди ме силно хлопане по вратата, което ме изтръгна от някакъв 
заплетен, подмолно неприятен сън. С мъка о ворих слепените си клепачи и 
първото ми впечатление беше че слънцето вече се е издигнало доста 
високо и хвърля коси остриета от ярка светлина през цялата стая. Вратата 
отново се разтресе от удари и този път ясно чух стърженето на облечени в 
метал пръсти, което обикновено означава градска стража. 

- Идвам де, - измучах прегракнало и се надигнах, като мислено си 
благодарях за снощния мързел. Никому не би било приятно законът да го 
свари по бели гащи. 

Направих крачка към вратата и се поколебах. Съвестта ми беше напълно 
чиста... е, добре де, поне в този град не бях сторил нищо, заради което да 
имам проблеми със стражата. Но дълбоко в мен явно дремеше някакво 
друго, по-подозрително „аз", защото погледът ми отново се плъзна към 
затворения с капак прозорец. Бях на втория етаж. И от по-високо бях 
скачал. 

Трябваше ли да се опитам да се измъкна от странноприемницата по 
този рискован начин - на 216. 

Или бе по-добре просто да отворя вратата, за да проверя дали изобщо 
от другата и страна има страж и какво иска той - на 147. 


31. 


Тази работа не ми харесваше. Подобно поведение на зловещите птици 
можеше да означава само едно: смърт. Но пък, от друга страна, можеше да 
става дума и за някое по-едро животно, глиган или нещо подобно, с което 
се бяха заели да пируват. Така или иначе, не беше добра идея да се 
забърквам в такава история. 

Продължих по пътеката, като се опитвах да не обръщам внимание на 
затихващите крясъци. 

Мини на 206. 


32. 


Поколебах се дали да говоря направо и очите ми неволно се плъзнаха 
надолу към краката на Франко. Бяха обути в скъпи, блестящи кожени 


ботуши с остри върхове и малък размер, като за крака на юноша, въпреки 
високия му ръст. Вече отварях устата си, когато внезапно си припомних 
отпечатъка на местопрестъплението, по-голям от моя собствен, и от устата 
ми излезе нещо по-различно от въпроса, който смятах да задам: 

- Научих, че си майстор на хладните оръжия. Искаш ли да ми помогнеш в 
едно много важно разследване на убийство? 

Обърни на 39. 


33. 


Почакахме дъждът да спре, но небесният порой като че ли нямаше 
подобни намерения. Валеше не на капки, а на нишки: тихи, сиви, почти 
безшумни върху разкаляните улици и високите остри покриви на Белскейд. 
С подтичване се добрахме до градската катедрала и аз се донамокрих, 
защото не устоях на изкушението да се полюбувам на готическата й 
красота. Дъждът се лееше по покрива, сбираше се във водосточните тръби 
и изригваше от раззинатите уста на гаргойлите. 

Рики се вмъкна вътре и аз го последвах. В голямата зала бе пусто и тихо. 
Пред олтарите горяха десетки ярки свещи, а през цветните витражи се 
процеждаше мътна светлина. Прекосихме залата и шутът безпогрешно 


зави зад един почти незабележим ъгъл, където имаше тясно извито 
стълбище. Без да спира да се изкачва по него, той ми обясни къде отиваме: 
На върха на катедралата има малка стаичка, в която живее звънарят 
Хенрих. Вече е на деветдесет и шест, но умът му е още бистър и е наясно с 
всички дела в този град през последните петдесет години. Сигурно от 
височината. 

Задъхан следвах цветното петно в полумрака на стълбището и неволно си 
представих исполински старозаветен отец от онези, които според Светото 
писание (или, по-вероятно, някой неумел преписвач) са живели по 
деветстотин години, че и отгоре. 

Хенрих изобщо не оправда очакванията ми. Оказа се дребно, жилаво 
старче със старателно боядисана в черно коса, което делеше миниатюрната 
си стаичка с различни инструменти за поддръжка на камбаните. Когато 
влязохме и ние двамата, вътре беше невъзможно да помръднеш. Зададох 
подготвения си предварително въпрос малко по-силно, отколкото 
възнамерявах (старчето все пак цял живот беше било камбани) ив отговор 
то изкрещя: 

- Ами има една Мария, голяма красавица, която е дъщеря на барона на 
Хринт. Живее на един хвърлей от катедралата, от другата страна на 
площада. Освен нея, се сещам само за Мария от улица „Крайбрежна". 

- Млада, красива, знатна - повторих условията, за да опресня паметта му. 
Хенрих поклати глава: 

- Не, отче. Чувал съм само за тези двете, а аз чувам много неща, макар и 
трудно. Извинете ме, но наближава три часа. Камбаните ме чакат. 
Оставихме го на покрива на катедралата и докато слизахме надолу, над 
главите ни заехтя оглушителният звън. Когато ехото позатихна, се обади 
Рики: 

- Мария от улица „Крайбрежна" е проститутка. Но наистина е страшно 
известна в града. За нея са идвали езически велможи чак от Безбрежния 
изток и остров Кеелтан. 

Повдигнах вежди: 

- А другата? 

- За нея не знам нищо. 

Спряхме под един надвиснал корниз и загледахме дъжда. 

Можех да отида при Мария, дъщерята на барона - на 137. 

Или при Мария, дъщерята на греха - на 45. 


34. 


Епископ Хуан бързо излезе от приемната зала и двамата с барона 
останахме сами един срещу друг. Един поглед върху каменното му лице 
ми беше достатъчен да разбера, че шокът му е толкова силен, че все още не 
мога да му помогна с нищо. 


Изчаках десет удара на сърцето и се измъкнах в дъжда навън. Зърнах едрия 
силует на епископ Хуан, който прекосяваше градския площад направо през 
локвите. Запромъквах се в сенките на къщите и едва когато хлътна в 
градската катедрала, си позволих да ускоря крачка, за да го настигна. 
Когато стигнах до входа, се огледах, поех си дъх и влязох вътре. Въпреки 
дъжда залата бе напълно пуста и толкова тиха, че се чуваше как капките 
барабанят по покрива високо над главата ми. Напрегнато се огледах за 
епископа. 

Ако имаш записана кодовата дума „вражда", те очаква 130. 

В противен случай продължаваш на 140. 


35. 


- Няма да ме разбереш, - каза той тихо и напълно безумно. 

Потреперих. Събрах сили и гласът ми прозвуча почти бойко за следващия 
цитат: 

- „Гри неща са непостижни за мене, дори четири, които не разбирам: път 
на орел по небето, път на змия по скала, път на кораб посред море и път на 
мъж към девица." 

Чух как той тихо се засмя в мрака отвъд преградата. 

- От три неща се тресе земята, дори от четири, които не може да носи: от 
роб, кога стане цар; от глупец, кога до насита яде хляб, от позорна жена, 
кога се омъжва... Кое беше четвъртото? 

- „Слугиня, кога заема мястото на господарката си - 87 

- „Прост войник, кога стане генерал" - на 70. 


36. 


- Това е Франко! - напрегнато прошепна Рики, застанал до мен. 

Проследих погледа му и забелязах единствено част от рамото на 
непознатия в черно, който тъкмо потъваше зад близкия ъгъл. Спогледахме 
се и хукнахме натам, но на втората крачка се наложи рязко да спрем и да 
сменим посоката, защото по улицата се задаваше отряд от трима стражи с 
блестящи на слънцето плетени ризници. Не исках да ни арестуват за втори 
път в течение на едно денонощие независимо като заподозрени или 
свидетели на убийство. 

Скоро се отдалечихме на безопасно разстояние и Рики спря задъхан, като 
силно разтриваше темето си в знак на усилен мисловен процес. 

-Трябва да го намерим, - каза накрая. - Това не може да продължава така. 
Трябва да намерим брат ми, и то преди градската стража. 

- Той каза ли къде ще живее? - попитах без особена надежда. 

Рикардо кимна, прехапал устни. 

- Да, но не можем да бъдем сигурни, че ще отиде там. 


Замислих се и подхвърлих. 

- Има ли някакви други пороци, освен кръвожадност? 

- Франко не е кръвожаден! - възрази Рики. 

- Добре де, - свих рамене. - Жени, например? 

Шутът бавно се ухили: 

- И още как. 

- Тогава не е лошо да проверим и бардаците. В някои от тях може да 
отседнеш като в странноприемница. 

Забелязах погледа му и побързах да уточня: 

- Така съм чувал. 

- Правилно си чул. Добре, значи ти ще провериш бардаците, а аз онази 
квартира. 

Това разпределение не ми хареса особено. Добър или лош, все пак си 
оставах свещеник и расото ми щеше да стои странно на светлината на 
червените фенери. 

Дали трябваше да се съглася с идеята на Рикардо - на 128. 

Или да настоявам да разменим задачите си - на 112. 


37. 


- Напълно съм сигурен в това, - казах, като с мъка потиснах справедливия 
си гняв. - Но ти самият не можеш ли да ми обясниш, защо да не е 
възможно убиецът да е местен? 

Пазачът се огледа и се доближи до решетката. Аз направих същото, но от 
другата страна. 

- Ами че никой не може да стори такова нещо с Мария, - зашепна 
напрегнато войникът. - Всички в Белскейд я обичаха като дъщеря! 

Той бързо се прекръсти: 

- Пък и тя е... беше, единственото чедо на преподобния Хуан, а той си е 
направо жив светец! 

Примигнах и се наканих да попитам кой е преподобният Хуан, но стражът 
явно беше решил, че ми е казал предостатъчно. Отново заситни пред 
килията и след два неуспешни опита да го заговоря аз се обърнах ия 
огледах. 

Запиши си кодовата дума „дъщеря". 

Обърни на 28. 


38. 


Направих няколко крачки по посока на Белскейд. Една от едрите мухи, 
които пълзяха по проснатите в праха просяци, се бе заела да ме преследва 
и нахалното и жужене, когато се опита да се вмъкне в ухото ми (където 
нямаше нищо ценно, уверявам ви), ме накара рязко да размахам ръка. 


Това действие ме разсея за миг. Чух стъпка и изсвистяване и преди да 
успея да се обърна, нещо тъпо и тежко се стовари върху тила ми. Изохках и 
паднах на колене, оглушал за миг от внезапната болка. Зрението ми обаче 
беше останало непокътнато, така че с изумление видях как и двамата 
просяци ме обикаляха в познатите на всички хищници стесняващи се 
кръгове и се канеха да ме довършат. Бинтованият крак на първия очевидно 
не му пречеше, защото бе вдигнал патерицата си за повторен удар, вместо 
да я използва по предназначение. Вторият просяк бе измъкнал ръцете си от 
досега празните ръкави, където всъщност им беше мястото, и в едната от 
тях проблясваше дълъг, неприятен на вид нож. 

За щастие, ударът не беше попаднал в основата на тила ми, където сигурно 
щеше да ме изкара в безсъзнание. Прехапах долната си устна и делово се 
помолих в ръцете ми да е останала достатъчно сила. (Меча си бях продал 
за да покрия разходите по една неумела сделка с кози на Последния 
остров, така че сега бях въоръжен единствено със старата си Библия.) 
Мнимият просяк отново замахна с патерицата си в широка, амбициозна 
дъга право към главата ми. 

Можех да спра импровизираното оръжие с ръка, за да го уловя и 
използвам срещу тях-на 50. Или да се отдръпна от силния удар-на 133. 


39. 


Франко рязко се изправи и прибра оръжието, си с едно единствено 
движение, след което започна да кръстосва из стаяга Помещението беше 
твърде малко и той успяваше да прави едва по три крачки в едната посока, 
но от това желанието му да продължава намаляваше. С крайчеца на окото 
забелязах, че Рики се кани да заговори. 

Дали трябваше да му позволявам да го направи - на 117. 

Или бе за предпочитане да го прекъсна, като обясня на Франко за 
какво става въпрос - на 108. 


40. 


Корин се изправи зад писалището си и протегна ръка към мен: 

- Приеми извиненията ми, отче. Делата на градската стража нямат нищо 
общо с теб. Та ти пристигна в Белскейд едва вчера. 

Разпаленото ми любопитство беше полято със студена вода. Станах на 
свой ред: 

- Все пак имам известен опит в подобни неща... 

Следователят вдигна ръка, за да ме прекъсне: 

- Не, още веднъж се извинявам. Приятен ден, отче. 

Не ми оставаше нищо друго, освен да се сбогувам с него и да изляза на 
улицата в яркия есенен ден. 

Продължи на 207. 


41. 


- Това, което имам да съобщя, е ужасно важно, - казах строго. 

- Съжалявам, но баронът не приема без предварителна уговорка, - отвърна 
хладно слугата и понечи да затвори вратата. 

- Глупости, - възразих остро и понечих да го спра. 

- Отче, - каза слугата. - Тази къща е под специалната протекция на 
имперския наместник. Ако наистина искате да нахълтате в нея, първо го 
предупредете. 

Вдигнах ръце и го оставих да я затвори под носа ми. Реших, че щом не 
мога да се добера до богатите, те заслужават всичко, което би могло да им 
се случи. Все пак можех да потърся другата Мария, която спомена 
звънаряг. 

Обърни на 45. 


42. 


Продължих по стъпалата и след половин минута се озовах пред 
единствената врата на таванския етаж, подът на който застрашително се 
огъваше под краката ми. Побутнах я и за моя изненада открих, че е 
отключено. 

Влязох, без да чукам, и се озовах в тъмна стая, прозорците на която явно 
бяха заковани с капаци от вътрешната страна. Замрях на прага, като се 
мъчех да различа нещо в полумрака... и миг по-късно едно хладно острие 
се заби в гърдите ми. Извиках от болка и ужас и тежко залитнах назад. 
Светът се завъртя около мен, но успях да се задържа на краката си. 
Вдигнах поглед от ужасната рана, от която бликаше кръв, и видях високия 
мургав мъж в тъмни дрехи, който безшумно ме бе последвал в коридора. В 
ръката му имаше небрежно 

отпусната окървавена рапира. 

- „От всичко, що е за пазене, най-много пази сърцето си, защото от него са 
изворите на живота" - цитира убиецът ми. 

Гласът му сякаш идваше от много далеч. Преди да събера сили, за да му 
отвърна, пред очите ми притъмня и аз рухнах на пода. 


КРАЙ 


43. 


Тежко въздъхнах, замръзнал в нерешителност. В края на краищата, дори 
някой да минеше по пътеката точно в този момент, щях да чуя как си 
пробива път през дърветата и да имам време да се скрия или измъкна 

Отново се наведох и заоглеждах земята и ниските клони, като се 
придвижвах около отпечатъка в разширяващи се кръгове. Старателната ми 


тактика без малко да ме лиши точно от това, което търсех. Съвсем случайно 
се изправих, за да дам почивка на гърба си и очите ми се спряха на малко 
парче плат, опнато от бодливите клони на някакво дръвче на височината на 
рамото. Затаих дъх и го откачих оттам, като внимавах да не го разкъсам. 
Беше твърде малко, но материалът беше характерен. Доближих го до 
собствения си ръкав, за да сравня платовете. Парчето беше по-тъмно от 
санторианското ми расо, почти черно, но все пак беше част от одежда на 
духовно лице. Ако приемех, че е поизбеляло от слънцето, можеше да е 
откъснато от черното расо на някой гринлорнианец. 

Понечих да окача парчето там, където си беше, но после размислих и го 
прибрах в кесията си. Продължих огледа, измъчван от безплодни 
предположения, но не открих нищо повече. Най-сетне се отказах от 
разследването си и си запробивах път между дърветата и храстите, които 
сякаш се бяха наговорили да ме задържат. 

Когато излязох на пътеката, изчистих дрехите си от пръстта и жълтите 
листа, които бяха полепнали по тях, и отново продължих към Белскейд с 
натежало сърце. 

Запиши си кодовата дума „расо". 

Мини на 206. 


44. 


- Успех! - пожелах му, докато стражите с дрънчене отваряха вратата на 
килията. - Ив бъдеще бъди по- внимателен, чадо мое. 

- Разбира се, отче, - шутът смирено наведе глава и внезапно се хвърля на 
колене с трагизъм, от който се разхилих. - Не, не си отивай! Не им се 
даваи! 

- Няма, - обещах, но всъщност направих точно това и двамата стражи ме 
поведоха обратно по стълбите, а после и по още едно стълбище, далеч по- 
широко и добре осветено, което ни изведе пред сериозна наглед дъбова 
врата. 

Продължи на 143. 


45. 


Закрачих под хладния дъжд към улица „Крайбрежна", която започваше от 
доковете на пристанището и се простираше неизвестно докъде в западна 
посока. Още първият товарен работник, когото попитах, се ухили с 
кривите си зъби насреща ми и ми обясни, къде живее Мария. 

Къщата й рязко се отличаваше от съседните просторни, но безлични 
складове и къщи на търговци и морски капитани. Почуках на изящно 
украсената врата и въоръженият пазач, който ми отвори, безмълвно ме 
пропусна. Докато очаквах Мария да ме приеме, на вратата отново се 


похлопа, този път малко по-грубо. Пазачът я отвори и полетя назад, а в 
къщата нахълта отряд въоръжени стражи, предвождани от висок, кльощав 
инквизитор с дълго черно расо, полите на което се развяваха от бързото му 
движение. Бледните му пръсти стискаха заповед за обиск, а тежкият златен 
кръст на шията му се бе преметнал чак на гърба. 

- Претърсете това място, - изхриптя той и очите му за миг се спряха върху 
мен, като изразиха унищожително презрение. - Арестувайте всички, които 
намерите, и ги закарайте в тъмницата на Светата Инквизиция. 

Гласът му се изви до писък: 

- Ще платите за греховете си! „Защото нашият Бог е огън, който изтребя!" 
Докато ме блъскаха заедно с няколко стреснати клиенти (между които и 
един чернокож неверник) по улиците на Белскейд, а по темето ми падаха 
тежките капки на замиращия дъжд, реших, че съм се озовал на крайно 
неподходящо място в наистина неподходящ момент. 


КРАЙ 


46. 


Епископ Хуан бързо излезе от приемната зала и двамата с барона 
останахме сами един срещу друг. Един поглед върху каменното му лице 
ми беше достатъчен да разбера, че шокът му е толкова силен, че все още не 
мога да му помогна с нищо. 

Прекосих залата и бавно изкачих стълбите, като надничах в стаите. В 
някои от тях забелязах стреснати хора, вероятно прислужници, на които 
казвах по няколко успокоителни думи и нареждах да останат по местата си. 
Познах вратата, която зееше зловещо отворена. Стиснал зъби, прекрачих 
прага и се озовах в богато обзаведената стая на девойка от висшето 
съсловие. Самата девойка лежеше по гръб на леглото с неестествено 
изкривени ръце и крака, а изцъклените й очи гледаха право в тавана. 
Бялата кожа на шията й беше дамгосана от морав белег там, където въжето 
на удушвача се бе впило в нея. Из стаята се виждаха следи от борба - 
преобърнати мебели и разхвърляни в безпорядък дрехи. Зачудих се как 
никой в къщата не е чул шума от схватката. Прозорецът зееше отворен и 
дъждът, който отново се беше усилил, влизаше в стаята под силните 
напори на вятъра. Килимът вече беше подгизнал. 

Чух силни гласове и тежки стъпки, които се изкачваха по стъпалата. Миг 
по-късно в стаята нахълта въоръжен отряд, предвождан от висок, блед 
служител на Инквизицията, който ме изгледа с омраза и изхриптя: 

- Арестувайте го! 

- Момент, - възразих. - Аз съм просто свидетел. Епископ Хуан... 


- Епископ Хуан - натърти свещеникът, - нареди да арестуваме за разпит 
всички хора в къщата, които не са от семейството или прислугата. Ти си 
отец Валенс, нали? 

Не видях смисъл да отричам: 

- Същият. 

Устните на инквизитора се разтеглиха в жестока усмивка: 

- За теб поръча специално. 

Потиснах паниката си и се оставих да ме завържат. Преминахме покрай 
невиждащия барон и отново излязохме в дъжда. В съзнанието ми се 
мяркаха картини на зловещи тъмници и сложни уреди за измъчване. 
Безмълвно, все по-отчаяно, започнах да се моля. 


КРАЙ 


47. 


- Има различни начини да се служи на Бога, епископ Хуан, - казах меко. - 
Не упреквай моите. 

- „Всички пътища на човека са чисти в неговите очи, но Господ претегля 
душите" - отвърна той с неприязън. 

Замълчах и след малко той каза: 

- Защо си дошъл, Валенс? Имам да провеждам разследване. 

- Точно затова съм дошъл - отвърнах. - Това убийство интересува и мен. 
Хуан за миг погледна през прозореца, сякаш за да обмисли следващите си 
думи, сетне рязко се извърна и впери огнените си очи в мен: 

- Забрави за това. Веднага. Светата инквизиция няма нужда от помощта ти. 
Ако имаш кодовата дума „дъщеря", мини на 26. 

В противен случай избери една от следните стратегии: 

Да изкажеш съмнение в способностите на Инквизицията да се справя 
сама - на 229. 

Да кажеш на Хуан, че помощта ти никога не е излишна - на 20. 

Или да приемеш решението му и да се сбогуваш - на 7. 


48. 


Реших да говоря направо: 

- Вчера градската стража е открила един труп край Белскейд. Млада, много 
красива жена, която е пронизана на две дузини места с остро хладно 
оръжие. Много е важно да разбера кой е убиецът. 

Франко изсумтя и наведе глава. Когато отново вдигна очи към мен, с 
тревога забелязах, че лицето му бе потъмняло от притока на кръв: 

- Ти вече видя един човек, убит от мен, отче Валенс, макар и този жалък 
лъжец на зарове надали заслужава това име. Имаш десет удара на сърцето, 
за да размислиш и да оттеглиш обвинението си. 

- Не те обвинявам в нищо... - понечих да възразя, нотой рязко ме прекъсна: 
- Обвинението ти виси във въздуха. Времето ти изтича. 

Можех да опиша личното си участие в цялата история, за да изгладя 
конфликта - на 209. 

Да запазя достойно мълчание, за да докажа решимостта си да узная 
истината - на 127. 

Или наистина да размисля, както предлагаше убиецът - на 6. 


49. 


Единият от тях се обърна към мен: 

- Свободен си. Имаш свидетел. Следовател Корин иска да разговаря с теб, 
преди да излезеш. 

- Ами аз? - попита жално Рикардо. 


- Ти не - сряза го строго стражът. - Щом държиш да пикаеш не другаде, а 
на стената на къщата на имперския наместник, ще те подържим тук, докато 
ни омръзне. 

- Ама на мен пак ми се ходи - възрази шутът. - Отче, не е честно. 

Хрумна ми, че бихме могли да се срещнем навън. Вероятно щяха да го 
пуснат още същата вечер, за да не се налага да го хранят с общинска 
вечеря в тъмницата. 

Ако сметнех, че това е добра идея, можех да му го предложа - на 205. 

В противен случай просто трябваше да се сбогувам с него - на 44. 


50. 


Вдигнах ръка над главата си и дървената патерица се стовари върху 
предмишницата ми с такава сила, че изтръпнах от болка. За щастие, не се 
счупи нищо, така че успях да извъртя ръка и да сграбча отсамния край на 
оръжието с железните си пръсти. Двамата с просяка се заехме запъхтяно да 
го дърпаме насам-натам и да ругаем. Опитах се да се изправя на крака, без 
да пускам патерицата, но той рязко ме тласна назад и аз се олюлях, 
преплетох крака и отново паднах на колене. 

Явно отдавна не бях участвал в подобна схватка. Съвсем забравих за 
втория просяк, който подскачаше като плъх около нас и търсеше удобно 
място за атака с ножа си. Когато отново паднах в праха, той най-сетне го 
откри и се хвърли напред, а върхът на оръжието потъна в гърба ми. 
Изхриптях и пред очите ми притъмня от болка. Пуснах патерицата и се 
извърнах, за да се защитя от повторна атака, а „куцият" разбойник 
безмилостно стовари оръжието си върху тила ми, като този път успя да ме 
повали. 

Монетите, които щяха да открият в кесията ми, надали бяха добра цена за 
убийство на свещеник. Душите им вероятно щяха да горят в ада. 
Последната ми странна мисъл, преди мракът да се спусне над съзнанието 
ми, беше „Отново ще се срещнем". 


КРАЙ 


51. 


Той тихо се засмя в мрака отвъд преградата: 

- При това делата ти също не могат да бъдат наречени „ортодоксални". Ти 
също си убиец, Валенс. 

Усетих, че все още стъпвам по тънък лед, но поне вече се движа в 
правилната посока. 

- Това е вярно - съгласих се с почти искрено смирение. 


- Разкажи ми нещо за живота си като воин на Христа - помоли след малко 
Хуан. 

(Ако избереш да разкажеш за събитията в Злинд през 1111, запиши 
кодовата дума „сняг". Ако предпочиташ историята за вампирите във 
Флавия, запиши кодовата дума „кръв". Можеш да запишеш само една от 
тях.) Продължаваш на 86. 


52. 


Инквизиторът тежко се изправи и отвори вратичката от другата страна на 
преградата. Замятах се отчаяно, но бях завързан наистина умело, пък и 
нямах никакво пространство в тясната килия. Краката ми блъскаха по 
вратата и заритаха в празното пространство, когато Хуан я отвори. Гласът 
му бе нисък и властен: 
- Как искаш да умреш, отче Валенс? Мога да ти прережа гърлото, да те 
запаля заедно с изповедалнята или да те удуша. Кое си избираш? 
Паниката ми се бе изпарила, заменена от изгарящ гняв. 
- Искам да умра от задавяне - изръмжах. - Докато ти дъвча гръкляна. 
- Не, няма да стане - възрази меко той. - Ето ти един последен цитат: 
„Праведността води към живот, а който се стреми към зло, стреми се към 
смъртта си." 
Вече нямах желание да му обяснявам какво мисля за неговото понятие за 
праведност, добро или зло. Предпочетох да използвам оставащото ми 
време за кратка, гореща молитва. 

КРАЙ 


53. 


- Ни най-малко - натъртих. - Всъщност той изобщо не преследва убиеца. 
Инквизицията е насочвана именно от човека, който има най-голям интерес 
да прикрие самоличността на престъпника. Това разследване няма да 
стигне доникъде. 

Корин не изглеждаше убеден: 

- Отче, при цялото ми уважение, познавам те едва от два дни. Имаш ли 
някакви доказателства? 

Ако си записал кодовата дума „расо", мини на 168. 

В противен случай отиваш на 153. 


След кратко съвещание с някого вътре пазачът те пуска да прекрачиш 
прага на „Дъгата на Ерика", най-опасния публичен дом в Белскейд. Това, 
естествено, се оказва съдбоносна грешка. Дори да успееш да излезеш жив 


оттам, ще си загубил поне няколко часа. Приятелите ти също, защото ще 
започнат да издирват теб, вместо мистериозния епископ. 
Доверието на Валенс в теб не беше оправдано. 


КРАЙ 


55. 


Колкото и да се мъчиш, не успяваш да откриеш нищо подобно. Опитваш 
да преброиш три къщи, три пресечки и дори три ъгъла на една и съща 
сграда, но това не те довежда доникъде. 

След половин час си принуден да се откажеш и се връщаш до входа на 
„При Анабел", където ще изчакаш останалите мокър до кости. 

Обърни на 89. 


56. 


Вдигнах очи и сърцето ми трепна, когато видях стенописа на тавана точно 
над главата ми. Изобразяваше Божия Син в Деня на Страшния съд, който 
седеше на небесния си трон и раздаваше справедливо възмездие на 
грешниците. 

- „над теб ще свети лицето на Бога, при което всички ще се завърнат." - 
повторих и изведнъж се сетих. 

- Той ев гората край Белскейд - заявих убедено. 

- Какво искаш да кажеш? - попита Рики. 

- Върнал се е на първото местопрестъпление - обясних. - там, където е убил 
дъщеря си. Вероятно вече излиза от цикъла на убийствата и има нужда 
отново да се изправи пред това, което е извършил. Отивам там. 

- Всички ще отидем - възрази шутъг. 

Дали трябваше да им позволя да дойдат с мен - на 159. 

Или да отида в гората сам - на 66. 


57. 


Изчакахме уговорените пет минути и поехме към входа на катедралата 
направо през площада, а слънцето залезе точно в този миг и полумракът 
бързо погълна града. Когато влязохме, църквата беше напълно пуста. 
Огледах вътрешността й и забелязах Франко, който точно в този миг 
слизаше по спираловидното стълбище към камбаните с оголена рапира в 
ръка. Той поклати глава и продължи да се промъква напред, нащрек като 
хищник. 


- Ще огледам изповедалните и амвона - казах на Рикардо, тихо и 
напрегнато. - Ти провери редиците от пейки. Може би се е скрил някъде. 
Шутът кимна и пое напред покрай дясната стена на помещението. Аз също 
пристъпих напред, но наляво и погледът ми спря на мраморната чаша, в 
която по обичая на гринлорнския и санторианския орден имаше светена 
вода за прекръстване. 

Да се прекръстя ли, преди да вляза в Светата обител - на 82. 

Или да подмина чашата - на 14. 


58. 


Стрелваш се към него и безкомпромисно го пронизваш с рапирата си, като 
дори не му даваш възможност да се защити. Сетне заставаш с гръб към 
стената, за да посрещнеш останалите двама... и осъзнаваш фаталната си 
грешка в мига, в който едно острие се забива в гърба ти. Трябваше да 
предположиш, че зад вратата може да има още пазачи. 

Ти се провали и не оправда доверието на странния отец. 


КРАЙ 


59. 


- Може би трябва да вземем и Франко - предложи задъхано Рики, когато 
достигнахме околностите на пивницата „На строежа". 

Едно острие вероятно щеше да бъде добро подкрепление - на 156. 

От друга страна, не бях сигурен дали трябва да забъркваме 
издирвания Франко в каквото и да е, свързано с градската стража - на 
79; 


60. 


Събудих се от рязко раздрусване за рамото и когато стреснато отворих 
очи, над мен се беше надвесила разноцветна фигура, неясна поради ярката 
светлина на слънцето, която бликаше от разтворените порти на 
катедралата зад нея. Присвих очи и различих ухиленото лице на Рики. 

- „Мързел потопява в сънливост, и нехайна душа ще търпи глад." - каза той 
делово и се зае да реже въжетата на ръцете ми. 

- Не искам да чувам цитат от Стария завет, докато съм жив - изръмжах 
прегракнало. 

Знаех си, че ще те намеря тук - продължи той, без да ми обръща внимание. 
- Какво стана? 

- Знам кой е убиецът - отвърнах и накратко му разказах всичко, докато се 
опитвах да раздвижа крайниците си и мръщех лице от болка. 


На китките и глезените ми останаха дълбоки алени белези там, където 
въжето се беше впивало в плътта. Чувствах се ужасно. 

- Това е един от най-опасните хора, които съм срещал - завърших. - И 
трябва да бъде спрян колкото може по- скоро. 

Рики сви рамене: 

- Звучи добре, но кой ще се заеме с това? 

Дали бях твърдо решен да продължа участието си в тази история - на 
10. Или предпочитах да оставя нещата в ръцете на градската стража - 
на 232. 


61. 


- Валенс, ти си противоречиш - каза рязко Корин. - Току-що ми каза, че 
един епископ от Инквизицията е таен убиец, а сега ме караш да ти вярвам, 
само защото си духовник. 

- Един момент... 

- Не - отряза ме стражът. - Напусни кабинета ми и престани да се пречкаш 
в това разследване. 

- Но... - 

- За по-сигурно можеш да напуснеш и града - каза Корин заплашително и 
ми обърна гръд. 

Двамата с Рикардо разменихме отчаяни погледи и излязохме навън. От 
изражението на шута разбрах, че и той е започнал да се съмнява в мен. 
Дали да се подчиня на заповедта на Корин и да напусна Белскейд - на 
69. Или да остана и да се навъртам наоколо - на 71. 


62. 


Угрижен от неуспеха си, се отправяш обратно към „При Анабел", за да се 
срещнеш с останалите двама. 
Обърни на 89. 


63. 


Стрелваш се към него и безкомпромисно го пронизваш с рапирата си, като 
дори не му даваш възможност да се защити. Останалите предпазливо те 
атакуват, но по-късите им мечове ти дават определено предимство, аи 
стената те предпазва от нападение в гръб. За половин минута се разправяш 
с тях, внимателно разтваряш завесата с върха на оръжието си и откриваш, 
че пътят ти към стълбището зад нея е открит. 

Обърни на 12. 


64. 


Острието просвистяло на няколко пръста от гърлото на нападателя и 
замряло, без да нанесе удар. Едва сега Франко забелязал, че насреща му е 
старият звънар на катедралата в Белскейд, който бил в пълното си право да 
се намира в малката стаичка под камбанарията. Еспринският убиец се 
помъчил да го успокои, като му обяснил кого всъщност е очаквал да 
открие, от което коленете на стареца съвсем се разтреперили. После го 
посъветвал да си легне и да не мърда оттам и предпазливо заслизал по 
спираловидно извитото стълбище, което водело надолу към вътрешността 
на катедралата. 

Продължи на 57. 


65. 


- Искаш да кажеш, че е по-добре да бъда наказан от хората, вместо от 
собствената си ръка? - попита той, когато приключих. - Че е по-добре да 
бъда затворен в тъмница и обесен на градския площад, вместо да загина 
тук? Не, отче, грешиш. 

- Всъщност... 

- Всъщност ти си напълно безполезен, отче Валенс, - произнесе сурово 
Хуан. - И ти си като всички останали. 

Преди да успея да възразя, чух тихото изщракване от освободената 
пружина на арбалета му. Миг по-късно малката черна стрела се заби 
отстрани във врата ми. Болката беше ужасна. Рухнах в шумата и 
последното, което съзнанието ми отбеляза, беше плясъкът на кръвта ми по 
сухите листа. 


КРАЙ 


66. 


- Не - казах твърдо. - Трябва да отида сам. Хуан смята, че аз го разбирам 
по-добре от обикновените хора и ме очаква. Нямам право да ви забърквам 
във всичко това. 

Продължиха да мърморят, но аз бях непреклонен и ги оставих в 
катедралата със заръката да ме изчакат в „Петото колело". Поколебах се 
дали да им поръчам да се молят за мен, но сетне реших, че от молитвите на 
един шут и един убиец надали има смисъл. Вероятно грешах, както 
толкова пъти през живота си. 


Докато изляза от града, нощта вече бе покрила Белскейд с почти 
непрогледен мрак. Луната се криеше зад тежките облаци и едва различавах 
пътя, водещ навън от града. 

Когато достигнах познатото място, навлязох между дърветата. Шумът от 
счупените съчки и нападалите листа под краката ми вероятно издаваше 
присъствието ми отдалеч, но така или иначе Хуан можеше да ме убие, 
когато поиска. Чух гласа му от мрака пред себе си и спрях. 

- Валенс? 

- Аз съм - отвърнах. 

- Остани там, където си - нареди епископът. - Държа те на прицела на 
арбалета си. 

Честно казано, това не ме притесни особено. 

- Очаквах това - потвърдих. - Може ли да седна? 

- Заповядай. 

Бавно, предпазливо се отпуснах в шумата и обгърнах коленете си с ръце. 
Беше хладно и непрогледно. Чувствах погледа на епископа върху себе си, 
но не можех да го открия. Никога не се бях чувствал по-уязвим. 

Да го попитам защо ме е повикал тук - на 186. 

Защо изобщо ме остави жив в катедралата - на 92. 

Или защо се е върнал в гората - на 81. 


67. 


- Стойте тук - наредих и заобиколих амвона. 

Покачих се на мястото, откъдето свещеникът вижда цялата църква, и 
прочетох бележката още няколко пъти. 

„От мястото на тайнството Божие пред очите ти ще блесне истината. От 
лявата ти страна ще бъдат Ангелите, от дясната - Дяволите, а над теб ще 
свети лицето на Бога, при което всички ще се завърнат."... 

- Какво виждаш оттам? - подвикна Рики. 

Думите му сякаш отпушиха някаква бариера в ума ми. До този момент се 
бях опитвал да открия скрития символичен смисъл на посоките, описани 
от Хуан, но шутът беше видял по-простото обяснение. Трябваше просто да 
се огледам. 

Наляво - на 73. 

Надясно - на 97. 

Нагоре - на 56. 


68. 


Колкото и да си бърз, все пак не можеш да очакваш те просто да стоят и да 
чакат да ги пронижеш с рапирата си. Успяваш да съсечеш първия, но в 
мига, в който се обръщаш към следващия, последният пазач забива меча си 
В гърба ти, като ти донася почти мигновена смърт. Ти се провали и не 
оправда доверието на странния отец. 


КРАЙ 


69. 


Недоверието на Корин ме ядоса дори повече, отколкото безумието на 
епископа-убиец. В края на краищата, може би наистина трябваше да оставя 
градската стража сама да си блъска главата в този случай. Надявах се, че 
все пак ще успеят да го заловят, преди да е избил половината население на 
Белскейд. 

Мрачно се сбогувах с Рикардо и поех към севернатачаст на града, откъдето 
се излизаше на големия път, като нервно се оглеждах. В главата ми се 
въртяха неканените чужди думи на някакъв старозаветен пророк: 
„Нечестивецът бяга, когато никой го не гони; а праведникът е смел като 

Ш 


ЛЪВ. 
КРАЙ 


70. 


- Не, не е така - отвърна недоволно Хуан. - Но ще ти дам още една 
възможност, отче. „Ето четири малки на земята, но те са по-мъдри от 
мъдрите: мравките - народ несилен, но лете си приготвят храната; 
хирогрилите - народ слаб, но правят къщите си на скала; скакалците цар 
нямат, но излизат всички стройно:... 

Е? 

„Пчелите по цветята кацат, но правят сладък мед" - на 78. 

„Паякът с щипалки се залавя, но се намира в царските палати" - на 9. 


71. 


Недоверието на Корин ме ядоса дори повече, отколкото безумието на 
епископа-убиец. В края на краищата, може би наистина трябваше да оставя 
градската стража сама да си блъска главата в този случай. Надявах се, че 
все пак ще успеят да го заловят, преди да е избил половината население на 
Белскейд. 

На следващия ден градът осъмна с десетки хора, които умираха направо по 
улиците без никаква видима причина. Признаците на смъртта говореха за 
вътрешни кръвоизливи, но причинителят остана загадка за мен... докато 
изпих няколко чаши вода, изнурен от топлата есен, и се строполих в праха, 
гърчейки се от ужасните болки в стомаха. Някой беше отровил градските 
водоеми. През пелената на агонията проблясна прозрение, но вече бе късно 
да го споделя с когото и да е. 

КРАЙ 


72. 


Тръгваш покрай стената и когато стигаш до края на сградата, се озоваваш с 
лице към друга стена в началото на една тясна уличка. Там също има 
надпис, този път значително по-разбираем: 

„Броят на смъртните грехове ще те отведе до устата на чудовището." 
Учудващо бързо се досещаш, че става въпрос за някакво число, което може 
да ти покаже входа към катакомбите, но какво ли е то? 

Три - мини на 55. 

Седем - обърни на 173. 

Девет - иди на 184. 


73. 


Отправих поглед наляво и се вторачих в първата от четиринайсетте 
картини, изобразяващи етапите от живота на Христос по стените в 
гринлорнианските църкви. На нея изкусно беше нарисувана яслата, в която 


лежеше Младенецът. До него бе Дева Мария, тримата влъхви поднасяха 
даровете си в краката му, а на покрива над яслата имаше небесен ангел. 
Над всичко това, в тъмното небе, ярко светеше Витлеемската звезда. 

- Ясла - казах замислено. - Рики, има ли в този град някоя по-особена ясла? 
Франко го изпревари: 

- Конюшните на Императора. 

Не повярвах на ушите си: 

- Наистина ли? 

- Точно така - потвърди шутът. - В Белскейд е запазено мястото, където 
древните императори са държали конете си. 

- Таме- с бързи крачки напуснах амвона. - Да тръгваме! 

Само дето не беше там. Когато нахлухме в яслите, не открихме вътре 
никого освен няколко нощни пазачи и дузина коне, които кротко 
пощипваха сламата пред муцуните си. 

Така и не успяхме да хванем следата на Хуан, който продължи с 
убийствата си през цялата нощ и изчезна от Белскейд. След това дълго 
време не се чу нищо за него... до следващия път, когато болестта му взе 
връх над него. В онази година Хуан вече бе известен не като „убиеца от 
Нивия", а като „белскейдския касапин". Бях се провалил. 


КРАЙ 


74. 


Той внимателно ме изслуша и накрая попита: 

- Искаш да кажеш, че винаги мога да уредя делата си с Бога? 

- Ако си напълно искрен - отвърнах предпазливо. 

- Аз вече уредих всичките си дела с Бога - каза тихо Хуан. - Сбогом. 

Чух тихото изщракване на освободената пружина, стон и малко по-късно - 
шума от свличането на тежкото му тяло в шумата. Ориентирах се по него и 
пропълзях до тялото на епископа, който беше паднал по гръб с широко 
отворени очи. Когато посегнах да ги затворя, луната изведнъж се показа 
иззад облаците и бялата й светлина се спусна върху двама ни като Божие 
опрощение. 

Обърни на 175. 


75. 
(Решението ти е абсолютно правилно. „Општ допши: по дисо" означава 
буквално „Един подарък: не водя". Влизайки в катакомбите, нямаше да 
постигнеш нищо.) 
Въздъхваш, затваряш капака след себе си и излизаш от полуразрушената 
къща. Твърде е рисковано да влизаш в непознатите катакомби сам и 


невъоръжен, ако вътре те очаква побърканият епископ, който веднъж 
доказа, че може да те повали. 

Не ти остава нищо друго, освен да се върнеш до входа на „При Анабел", 
където да изчакаш останалите. 

Обърни на 89. 


76. 


Ще питаш пазачите на вратите под някакъв измислен предлог дали в 
дома не е идвал един свещеник, без да влизаш - на 196. 

Или ще се представяш за клиент, ще оглеждаш вътрешността и ще си 
тръгваш - на 189. 


7Т. 


Решително вдигаш капака и с лека изненада откриваш, че отдолу идва 
мътна червеникава светлина. Когато слизаш в подземието, откриваш 
източника й: наскоро запалена факла, окачена на халка на стената точно до 
тъмния вход, който води навътре в катакомбите. Да, някой определено е 
подготвил това място за посетители. Единствената забележителност в 
малката зала е надписът на стената, осветяван от пламъка. 


а и ги Фад 
г. е ги д: 
пори 


Дали тези знаци ще ти стигнат, за да прочетеш надписа на стената? 
Ако получиш нещо смислено, можеш да продължиш на 162. 
В противен случаи иди на 90. 


- Разочароваш ме, отче, - каза с равен глас Хуан. - Не виждам смисъл в по- 
нататъшния разговор с теб. Играта свърши и ти губиш. 
Продължаваш на 52. 


79. 


Като начало, трябва да се претърси „При Анабел", етаж по етаж и стая по 
стая. С това ще се заеме Франко. 

Другите публични домове също трябва да бъдат обиколени един по един в 
търсене на някаква следа от епископа-убиец. Най-подходящ за тази задача 
е Рикардо. 

Не бива да се забравят и катакомбите, които се простират под Белскейд, 
както под повечето стари градове в Империята. Те са точно под квартала 
на червените фенери и макар да не са толкова големи, колкото например 
тези под Злинд, все пак предлагат изключително подходящо укритие за 
беглеца. С претърсването им, естествено, ще се нагърби Валенс. В този 
епизод имаш право да избереш с кой от тях тримата ще играеш. 

Франко - на 170. 

Рикардо - на 98. 

Валенс - на 83. 


80. 


Стояхме - аз, странстващият монах Валенс, безподобният шут Рикардо и 
полубратът му Франко с черните вежди и рапирата на убиец - стояхме и 
гледахме как слънцето залязва зад покривите на Белскейд и последните му 
лъчи блестят по мокрите от дъжда кули и кръстове на катедралата. Беше 
валяло цял ден и облаците се бяха издигнали едва привечер, за да сторят 
път на залеза, но и сега се тълпяха, тежки и черни, над бляскавия 
аленочервен диск. 

Прекарахме деня в „Петото колело", където ядохме, пихме, разговаряхме и 
слушахме новините от града, а те бяха кървави и ужасни. Корин се бе 
погрижил един от стражите му да ни осведомява за всяко НОВО 
престъпление на разбеснелия се епископ и преди да излезем, за да го 
убием, жертвите му вече бяха шестнайсет. След като бяхме напуснали 
квартала на червените фенери, Хуан се бе върнал там и необезпокояван 
беше изклал половин дузина проститутки, с повече ярост и сила, отколкото 
умение. Сетне беше побягнал на запад през пълните с хора улици на 
Белскейд и беше убивал горе-долу веднъж на половин час, в тъмни ъгли, 
тесни алеи и дори направо на площадите. Импровизираше в избора на 
оръжия, използваше случайно попаднали му ножове и сечива, камъни и 
ръцете си. Не подбираше и жертвите и едрото му тяло в черно расо като че 
ли се бе превърнало в призрак, защото беше неуловим. Стражите се бяха 
уплашили от него, защото зад него сякаш наистина беше надвиснала 
отмъстителната ръка на старозаветния Бог, и само прагматичният Корин и 
аз самият знаехме, че Бог няма нищо общо с инквизитора. 

Най-сетне бях решил, че с настъпването на нощта Хуан ще се върне в 
катедралата. Убийците, колкото и интелигентни да са, са склонни да се 


повтарят и аз се надявах, че той ще повтори модела от предишната вечер, 
като потърси убежище в храма до настъпването на утрото. 

Спогледахме се. Рикардо и франко се усмихваха отнесено. Моето лице 
беше като изсечено от камък. 

- Да тръгваме - наредих. - Франко, мини през покрива, както се разбрахме. 
Ази Рики ще изчакаме пет минути и ще влезем през главния вход. Бог с 
нас! 

Мъжът в черно кимна и безшумно се затича покрай къщите на градския 
площад към задната част на катедралата. 

Обърни на 176. 


81. 


- Наистина ли не разбираш? - попита той раздразнено и аз неволно се 
стегнах от заплахата в гласа му. - Нима религията ти те е заслепила 
толкова, че не можеш да погледнеш през моите очи? Аз убих дъщеря си, 
отче. Сега мога да накажа лудостта си, като я унищожа веднъж завинаги. 
Ти ще бъдеш свидетел на всичко това, човешкият образ на вината ми. 
Най-сетне осъзнах за какво говори. 

Да го накарам да осъзнае, че самоубийството е безмислен акт, защото 
няма да го оправдае - на 195. 

Или да откажа да изпълнявам ролята на неговата вина - на 185. 


82. 


Сведох глава, потопих пръстите на дясната си ръка в мраморния съд и се 
прекръстих, като усетих допира на хладната вода върху челото си. После 
отпуснах ръка, която мигновено натежа, и направих две крачки навътре в 
църквата. На третата краката ми поддадоха под тежестта ми и аз рухнах на 
пода, почти без да усетя сблъсъка с камъка. Пръстите ми горяха, а челото 
ми там, където го бях докоснал с тях, беше огнище от палеща болка. Пред 
погледа ми за миг се мярнаха бъчвите за пиво в избата на Хуан, пълни с 
арсеник, и вцепененото ми лице вероятно е изобразило кисела усмивка 
миг, преди животът да ме напусне. 
КРАЙ 


83. 


Останал сам пред входа на „При Долорес", се замисляш мрачно. Едно е да 
знаеш, че под Белскейд има катакомби, а съвсем друго - да откриеш входа 
им. Досещаш се, че в такива преследвания ловецът винаги трябва да се 
опита да мисли като нещото, което преследва, и се опитваш да си 
припомниш всичко, което знаеш за епископ Хуан... 


Ако имаш записана кодовата дума „сняг", мини на 187. 
Ако си записал „кръв", продължаваш на 163. 


84. 


- Знаеш ли - казва замислено пазачъг. - Мисля, че си напълно прав. 

Вратата се затръшва пред лицето ти. 

Ще продължиш да настояваш - на 1. 

Или ще се задоволиш да претърсиш някои от по-непопулярните 
заведения - на 171. Ако не виждаш смисъл в това, можеш да 
прекратиш претърсването - на 62. 


85. 


Скоро достигнахме въпросния квартал с лоша репутация. След кратко 
обсъждане решихме, че просто трябва да проверяваме публичните домове 
един по един. 

Още на първата врата, на която почукахме, избухна скандал. Пазачите на 
дома решиха, че сме агенти на Инквизицията, и след като ни вкараха в 
сградата, ни заключиха в някаква стая и се заеха да изтръгват 
самопризнания от нас. Две залавяния за едно денонощие ми дойдоха в 
повече. Сбихме се, но > нямахме шансове срещу въоръжените 
професионални бойци и намерихме смъртта си по един изключително 
нелеп начин. 

КРАЙ 


86. 


Разговаряхме цяла нощ, докато привикналите ми с мрака очи започнаха да 
различават бледата сива светлина, която влизаше през прозорците на 
катедралата и се процеждаше вътре в изповедалнята. Първо разказвах аз, 
после заговори Хуан. Никога няма да забравя нещата, които ми каза през 
онези дълги часове до утрото. Някои бяха огнени прозрения, родени от 
най- могъщия ум, с който се бях сблъсквал. Други бяха оплетени в 
зловонните паяжини на лудостта и потресоха душата ми. Трети не разбрах. 
Не разбрах и защо инквизиторът пощади живота ми, но когато наближи 
утрото, той тежко се изправи от другата страна на преградата, излезе от 
изповедалнята и тежките му стъпки отекнаха към изхода на църквата. 
Преди да си тръгне, ми беше казал още един цитат от Светото писание: 
„Надежда, дълго несбъдвана, изнурява сърцето, а изпълнено желание е 
като дърво за живот." 


Изчаках няколко минути и започнах да се мятам, за да се освободя от 
въжетата. Това се оказа невъзможно - бяха завързани умело в стегнати 
възли, а и пространството в изповедалнята беше адски малко. Краката ми 
блъскаха по вратичката, докато я отвориха, сетне се изпружиха навън на 
каменния под. Реших, че няма смисъл да пълзя до изхода и навън по 
улицата и е по-добре просто да изчакам някой да ме намери. Имах какво да 
обмислям. После чисто и просто заспах. 

Продължаваш на 60. 


87. 


- Много добре - обади се Хуан иззад преградата. - А какво ще кажеш за 
това: „Ето шест неща, които Господ мрази - дори седем, които са гнусота 
за душата Му: очи горделиви, език лъжлив и ръце, които проливат невинна 
кръв, сърце, що кове зли кроежи, нозе, които бързо тичат към злодейство, 
лъжесвидетел, който надумва лъжи... 

Кое е седмото? 

„Уста, която се кълне напразно" - на 9. 

„Оня, който сее раздор между братя" - на 166. 


88. 


Изкачваш се на втория етаж, където те очаква дълъг коридор с редица 
еднакви врати. Зад всяка една от тях има стая, в която обикновено текат 
присъщите на подобен род заведения занимания. Заемаш се да ги 
претърсиш една по една със смесени чувства, но преди да достигнеш 
четвъртата, осъзнаваш, че си допуснал съдбоносна грешка. Един от 
пазачите на „При Анабел" тихомълком се промъква след теб и забива 
късия си меч в гърба ти, като ти донася почти мигновена смърт. Не можеш 
да очакваш доблест от такъв род войник, но така или иначе ти се провали и 
не оправда доверието на странния отец. 


КРАЙ 


89. 


Ако искаш, можеш да проведеш претърсване и с някой друг от героите, с 
когото не си играл: 

Рикардо - на 98. 

Франко - на 170. 

Валенс - на 83. 

Ако не виждаш смисъл в това или го смяташ за твърде рисковано, 
продължи на 200. 


90. 


След няколко минути ядосано захвърляш пръчката в праха и отправяш 
вниманието си към тъмния вход. Въпреки всички тези тинтири-минтири, 
въпросът си остава сравнително прост. 

Да влезеш ли във входа - на 158. 

Или да се откажеш - на 75. 


91. 


Когато се събудих, главата ме цепеше колосално, а в устата ми бяха свили 
гнездата си цяло ято птички с неприятна миризма. С мъка отворих едното 
си око и открих, че причината за събуждането ми са ритниците, които 
Рикардо с въодушевление нанасяше на полубезчуственото ми тяло. 

- Какво става? - изграчих. 

- Скачай! - извика той. - Цялата къща е обградена от стражи! 

- Ъ? 

- Предвождани от дузина инквизитори! 

Това ме разсъни доста бързо. Изправих се на крака с олюляване и отново 
се обърнах към шута, който очевидно беше по-навътре в ситуацията: 

- Какво ще правим? 

- Брат ми е във вътрешния двор - каза бързо Рики и надникна през 
прозореца, за да се увери в собствените си думи. - Ох, по дяволите! 

- Ъ? 

- Вече и там има стражи - обясни той. 

Умът ми най-сетне заработи. Трябваше да бягаме. Веднага. 

Да скочим през прозореца - на 234. 

Или да използваме вратата - на 161. 


92. 


- Исках да дам шанс на вината си - отвърна спокойно Хуан. - Сега тя е тук, 
в човешки облик. Ги си вината ми, отче Валенс. 

- Какво искаш да кажеш? 

- Не разбираш ли? - каза той с леко раздразнение. - Сега ще сложа край на 
лудостта си веднъж завинаги. Сега вече мога да го направя. 

Най-сетне осъзнах за какво говори. 

Да му обърна внимание, че самоубийството е сериозен грях - на 174. 
Или да го накарам да осъзнае, че това е безсмислен акт, защото вината 
му ще остане и след смъртта - на 195. 


93. 


- Убиецът е станал по-изтънчен. И двете жертви са богати, красиви 
девойки. Свързва ги и общо име. Той сякаш увеличава залозите. 

- Продължавай - подкани ме Корин. 

- Кое е най-ужасното убийство, което можеш да си представиш? 

- Убийството на дете - отвърна мрачно следователят. 

- Има и нещо по-ужасно - поклатих глава. - Да убиеш собственото си дете. 
Той зяпна: 

- Нима искаш да кажеш, че... 


- Точно така. 

- Това е абсурдно! - извика стражът. - Имаш ли някакви доказателства? 
Ако имаш кодовата дума „расо", мини на 168. 

В противен случаи те очаква 153. 


94. 


- Точно това искам да кажа - натъртих. - Помисли, Корин. Това е 
идеалното убийство. Ако ти си извършителят и  следователят 
едновременно, можеш да продължаваш преследването вечно, винаги на 
една крачка от разкриването му, и същевременно да продължаваш да 
извършваш престъпленията си. 

- Отче, при цялото ми уважение, ти си се побъркал - каза твърдо Корин и 
се изправи. - Познавам епископа от няколко години, а за теб не знам почти 
нищо. Как очакваш да ти повярвам? 

Можех да му напомня, че съм свещеник - на 61. 

Или да кажа, че няма нужда да ми вярва, защото имам доказателства - 
на 188. 


95. 


Лепваш си широка, лудешка усмивка и с непосилна за обикновен човек 
бързина разказваш мръсен анекдот, който пазачът естествено не разбира. 
Изражението му на неприязън се задълбочава и ти отчаяно се замисляш за 
някой по-простичък номер, с който да го впечатлиш. 

В кесията ти, например, има някакъв прах, който преди известно време 
купи с уверенията, че прогонва кучета и натрапници. 

Ако искаш да използваш това нестандартно оръжие срещу пазача, за 
да си пробиеш път навътре, мини на 178. 

Един по-традиционен шутовски номер е да се преметнеш презглава 
или нещо подобно - на 155; 


96. 


Колкото и да се оглеждаш, не успяваш да намериш и следа от някакъв 
вход. Може би смисълът на знака ти е убягнал, а може би това е било 
просто рисунка, която няма нищо общо с епископ Хуан. Решаваш да не 
губиш и без това малкото си време в безплодни умствени напъни и се 
заемаш да обикаляш улиците в търсене на вход за катакомбите, но след 
половин час си принуден да се откажеш, защото от подобно нещо няма и 
следа. Мокър до кости, се връщаш до входа на „При Анабел", където ще 
изчакаш останалите. 

Обърни на 89. 


97. 


Отправих поглед надясно и се вторачих в последната от четиринайсетте 
картини, изобразяващи етапите от живота на Христос по стените в 
гринлорнианските църкви. На нея изкусно беше нарисуван хълмът, на 
който нашият Спасител бе напуснал тялото си. Трите кръста се издигаха на 
фона на мрачното небе и Синът Божи страдаше на средния от тях с 
изражение на божествено примирение. 

- Голгота - казах замислено. - Рики, има ли в този град някой по-особен 
хълм? 

Франко го изпревари: 

- Хълмът на Императора. 

Не повярвах на ушите си: 

- Наистина ли? 

- Точно така - потвърди шутът. - На един от хълмовете на Белскейд са 
запазени руини от древните императорски дворци. 

- Таме- с бързи крачки напуснах амвона. - Да тръгваме! 

Само дето не беше там. Когато се изкачихме на историческия хълм, не 
открихме нищо друго освен руините, блеснали под луната като оголени 
челюсти. 

Така и не успяхме да хванем следата на Хуан, който продължи с 
убийствата си през цялата нощ и изчезна от Белскейд. След това дълго 
време не се чу нищо за него... до следващия път, когато болестта му взе 
връх над него. В онази година Хуан вече бе известен не като „убиеца от 
Нивия",а като „белскейдския касапин". Бях се провалил. 


КРАЙ 


98. 


Оставаш сам под дъжда пред „При Анабел" и се 
замисляш. 

Първата ти идея е да провериш как стоят нещата в 
„Дъгата на Ерика", един публичен дом със зловеща 
популярност. Говори се, че там приемат за клиенти дори 
най-опасните хора и измета на обществото, ако могат да 
си платят. 

Ако избереш този вариант, отиваш на 17. 

От друга страна, Хуан може би е избрал някое по- 
малко известно заведение, за да се укрие. Ако решиш 
да претърсиш по-непопулярните домове, иди на 171. 


99. 


Хуан безшумно улови монетата. Затаих дъх. 
- Ези - каза той безизразно. 

Кръвта ми застина в жилите. 

- Играта свърши, отче, - добави той. 
Обърни на 52. 


100. 


След няколко завоя попадаш в малка сферична зала, толкова тясна, че си 
принуден да се наведеш, за да преминеш през нея. В мига, в който 
достигаш центъра й, подът пропада под краката ти и ти политаш надолу 
към заострените железни пръти, които древните строители на катакомбите 
са заложили за неканените си гости. Вече си толкова дълбоко в недрата на 
земята, че никой няма да чуе краткия ти предсмъртен крясък. 


КРАЙ 


101. 


Когато малката шхуна най-сетне спря до дървения кей в дъното на Вълчия 
залив, махнах за сбогом на капитана и скочих на сушата. Първите няколко 
крачки изминах с характерното за всеки стар моряк полюшване и широко 
разтворени крака, но сетне забелязах подигравателните погледи на хората 
от екипажа, които бяха спрели да разтоварват чувалите с маслини и дребни 
южни плодове, и закрачих нормално. Учтиво поздравих стареца с тъмна 
кожа и набола бяла брада, който бе излязъл да проследи разтоварването, и 
той ми отвърна нещо неразбираемо. Реших да не го питам за пътя. 

Оказа се, че няма нужда да го правя. Още преди да вляза в малкото селце с 
бели къщи във флавийски стил, което се катереше по склона зад брега, 
забелязах добре утъпканата пътека, водеща на изток, и поех по нея. 
Първата канара, която изкачих, ми разкри широка гледка на крайбрежието 
и успокоителното присъствие на Белскейд в далечината. Доколкото можех 
да преценя, беше на половин час бърз ход. Все още бе рано, така че реших 
да не бързам и продължих натам. 

Обърни на 13. 


102. 


Не бях изминал и половин миля, когато силните крясъци на някакви птици 
привлякоха вниманието ми. Спрях, заслоних очите си срещу слънцето и 
погледнах към вътрешността на сушата, откъдето долетяха. 


На няколко метра от пътеката започваше гъста горичка от ниски, жилави 
дръвчета, преплетени едно в друго. Над тях, на около петдесет крачки от 
мен, се виеха няколко едри черни гарвана и сегиз-тогиз отваряха 
клюновете си, за да нададат поредния крясък. Сбърчих чело и проследих 
как птиците отново се спускат към дърветата, откъдето продължиха да 
грачат. 

Дали трябваше да вляза в горичката, за да проверя какво са открили - 
на 3. Или бе по-добре да продължа по пътя си към вече близкия 
Белскейд - на 31. 


103. 


Тъжната есенна природа в околностите на града ме бе потиснала до такава 
степен, че приветствах шумните кални улици и шарените тълпи по тях 
като отдавна изгубен роден дом. А може би просто дълбоко в себе си бях 
градско момче и изминалата ми в странствания младост в този миг ми се 
струваше изгубена. Така или иначе, крачех като опиянен по паважа, покрит 
със засъхнала кал, хранителни отпадъци и други боклуци, и сдържано се 
усмихвах, а очите ми танцуваха по сградите и лицата на нищо 
неподозиращите граждани на Белскейд. 

Доколкото знаех, това бе вторият по големина град в Източната 
провинция, с население около седемдесет хиляди души. Белскейд имаше 
дълга история, тъй като бе открит от древните предшественици на 
карлайдците много отдавна поради доброто си разположение. Есента бе 
благоприятен сезон за търговията и част от населението процъфтяваше, 
подредено в грубата, но стройна йерархия на средновековния град. 
Останалата част мизерстваше по улиците и сърцето ми неволно се свиваше 
при вида на просяците, които се тълпяха по ъглите и протягаха към мен 
бебетата си и мръсните си ръце за милостиня. 

Скоро се ориентирах в непознатия град, без да питам никого - ширината на 
улиците и качеството на каменните къщи край тях бе сигурен признак за 
това, къде се намирах. Продължих към центъра и след няколко минути над 
покривите на двуетажните къщи изникнаха острите кули на градската 
катедрала, украсени с готически архитектурни орнаменти. Още преди да я 
доближа, очите ми се спряха на една табела, показваща присъствието на 
странноприемница: „Петото колело". 

Без да губя време в размисъл върху смисъла на названието, бутнах 
дървената врата на двуетажната, дълга като хамбар постройка и се озовах в 
просторна трапезария. Няколко от лампите на стените вече бяхазапалени, 
макар че през прозорците проникваха последните червеникави лъчи на 
слънцето и бавно пълзяха по стените, преди отсрещните покриви да ги 
скрият съвсем. В помещението имаше десетина души, насядали по двама и 


трима, които бегло ме огледаха и продължиха заниманията си: вечеря или 
тихи, но оживени разговори. Изглеждаше добро място. 

Съдържателят излезе иззад тезгяха и ме доближи. Беше висок почти 
колкото мен, сравнително добре сложен (макар и с наченки на шкембе), а 
на главата му се мъдреше достопочтена плешивина. Кожената му 
престилка беше безупречно чиста, а очите му - сиви и спокойни, поглед на 
човек, който е видял много неща и не се е впечатлил особено от тях. 

- Брайни - той протегна ръка и аз здраво я стиснах. - Гук ли ще 
пренощуваш, отче, или търсиш само вечеря? 

На свой ред казах името си и се усмихнах приятелски: 

- Ще остана. Имаш ли свободна стая? 

- Дори няколко - кимна Брайни. - Но ако искаш, мога да пратя момчето да 
ти покаже къде е катедралата. 

Това ми хареса. Вместо да се опитва да ме настани на всяка цена, за да ми 
вземе парите, човекът съвсем честно ми напомняше за обичайната 
практика на пътуващите свещеници да използват гостоприемството на 
колегите си в града. 

- Не, благодаря - свих рамене. - Не бих искал да се натрапвам. 

- Чудесно - отвърна той. - Сега ли ще хапнеш? 

Позачудих се. Навън скоро щеше да се стъмни, а ме изкушаваше идеята да 
разгледам големия град още тази вечер. Стомахът ми бе празен, но можех 
да потърпя. 

Да остана за вечеря - на 211. 

Или да изляза да се поразходя преди това - на 4. 


104. 


- Не разбирам за какво говориш, Корин - свих рамене. - Както знаеш, 
пристигнах в Белскейд едва вчера. 

- Прав си - реши той отведнъж, изправи се зад писалището си и протегна 
ръка към мен. - Приеми извиненията ми, отче. Делата на градската стража 
нямат нищо общо с теб. 

Разпаленото ми любопитство беше полято със студена вода. Станах на 
свой ред: 

- От друга страна, имам известен опит в подобни неща... 

Следователят вдигна ръка, за да ме прекъсне:. 

- Не, още веднъж се извинявам. Приятен ден, отче. 

Не ми оставаше нищо друго, освен да се сбогувам с него и да изляза на 
улицата в яркия есенен ден. 

Продължи на 207. 


105. 


Спрях за миг, после бързо се извърнах и слязох по стълбите. Затичах се 
към изхода на уличката и след минута настигнах Рики, който се 
забелязваше отдалеч с шарените си одежди дори сред белскейдските 
тълпи. Потупах го по рамото и той стреснато се извърна, като вероятно 
преувеличи уплахата си: 

- Ох, по дяволите! 

- Спокойно де. И не говори така, все пак съм свещеник. 

- Какво стана? 

- Промених решението си - свих рамене. - Не мога да те оставя да изгубиш 
младата си душа в бардаците на този град. 

Рикардо се изхили: 

- Дадено. Среща при брат ми. 

Проследих го с поглед и въздъхнах. Надявах се да съм взел правилното 
решение. 

Мини на 21. 


106. 


- Ще се напием - реших накрая, като обърнах гръб на сивия дъжд и 
големия, хладен град отвъд вратата напивницата. - Това разследване няма 
да ме доведе доникъде. Неизвестен труп, луд извършител и никакви 
доказателства или следи, а на всичкото отгоре и Инквизицията вече е 
замесена. Не, благодаря, аз бях дотук. 

Рикардо ме изгледа продължително: 

- Сигурен ли си? 

- Напълно - потвърдих. 

Той се ухили: 

- „Комуто е драго да губи време подир вино, той ще остави в къщата си 
безчестие." 

- Така или иначе нямам къща - свих рамене и на свой ред се озъбих в 
уморена усмивка. - Затова пък „Весело сърце прави лицето весело, а при 
сърдечна скръб духът отпада." 

- Тук си прав - каза Рики шутът. - Гук си прав. 

И ние поръчахме кана с вино, и червената течност на живота заискри в 
чашите ни, а навън дъждът продължаваше да вали. 


КРАЙ 


107. 


Накратко разказах за масовия убиец от Нивия и подозренията на стражата, 
че се е прехвърлил в Белскейд и е променил начина си на действие. 


- Той вече уби веднъж, бароне, - казах драматично, когато най-сетне 
привлякох вниманието му. - Имам сериозни основания да вярвам, че 
дъщеря ти може да е следващата жертва. 

Това го накара да внимава. Той примигна няколко пъти, после с въздишка 
и сложна маневра се отпусна в едно от креслата в приемната зала и ми 
посочи стола срещу себе си. 

Продължи на 8. 


108. 


- Много говориш, отче, - прекъсна ме рязко Франко. - Не обичам да 
помагам на хора, които говорят повече, отколкото вършат. 

Рикардо отново понечи да отвори уста, но брат му се извърна към него с 
предупредително вдигнат пръст: 

- Не казвай и думичка, братко. Вземай си свещеника и си тръгвай. И без 
вас имам достатъчно проблеми. 

Беше безсмислено да спорим. Сбогувахме се и двамата с Рики отново 
излязохме в тясната уличка, на която бе къщата на брат му. 

Премини на 218. 


109. 


- Убиецът най-вероятно е мъж, доста едър и с двайсетина либри по-тежък 
от мен - казах без предисловие, после си спомних как изглеждаха раните и 
добавих, - Служи си с дясната ръка и е много силен физически, но няма 
опит с хладните оръжия или не умее да се сдържа. 

Лицето на следователя Корин остана каменно, докато думите ми си 
проправяха път към съзнанието му. 

- Знам всичко това - каза накрая. - А ти откъде го знаеш? 

Разказах му за отпечатъка и следите по трупа, които ме бяха довели до 
тези изводи. Признах също така, че аз съм направил втория грод. 

- Това обяснява смесването на следите на местопрестъплението - каза 
бавно следователят. - Кога мина оттам? 

- Снощи, около час преди залез. 

Почувствах как в него се надига недоволство и побързах да добавя: 

- Надявам се, че това няма да се отрази на положението на Брайни, 
собственика на „Петото колело". Показанията му са били, само за да се 
избегне грешка. 

- Брайни е лъжесвидетелствал - отвърна непреклонно Корин. - Но засега 
няма да обръщам внимание на това. Да приемем, че си невинен. Имаш ли 
желание да ми помогнеш в разследването на това убийство? 

Кимнах сдържано, като прикривах въодушевлението си. 

- Имаш ли някаква хипотеза? - попитах. 


- Убиецът от Нивия - отвърна без желание Корин и прокара пръсти през 
черната си коса. 

Преглътнах, когато си спомних историята, достигнала чак до Флавия. 
Някакъв маниак бе превърнал полуостров Нивия в ад на земята, 
извършвайки серия от десетки убийства на млади жени от всякакви 
семейства. Беше използвал каквото му попадне и очевидно бе луд, защото 
не бяха успели да го заловят с обичайните методи - действията на масовия 
убиец бяха лишени от всякаква логика. 

- Мислех, че той се е покрил поне от година - продължих да си припомням. 
- Четиринайсет месеца - уточни Корин. - Стражата малко си поотдъхна, но 
остана на тръни. 

- Искаш да кажеш, че си е дал почивка и сега подновява серията тук, в 
Белскейд? - настръхнах. 

- Не дай си Боже - сви рамене стражът, но вълчата му физиономия 
издаваше, че предполага точно това. 

Поклатих глава: 

- Ще направя всичко по силите си, Корин. 

Станахме и си стиснахме ръцете. Не ми оставаше нищо друго, освен 
отново да изляза на улицата в яркия есенен ден. 

Запиши си кодовата дума „помощник". 

Обърни на 207. 


110. 


За няколко мига пазачът на килията ми остана с широко отворена уста, 
като се поклащаше напред-назад, после измъчващата го тайна взе връх над 
него и той бързо заговори: 

- Точно така си е, отче. Убитата, Бог да я прости, беше дъщеря на 
свещеника Хуан. Гой е същински светец, горкияг. Говори се, че... 

Той се наведе още по-напред към решетката в знак на крайна 
поверителност, но после отведнъж размисли, отказа се да ми съобщава 
каквото и да е повече и поднови рейдовете си наляво-надясно пред вратата. 
Мислено изругах и също се обърнах, за да огледам килията си. 

Запиши си кодовата дума „дъщеря". 

Продължи на 28. 


111. 


- Ужасна горещина - въздъхнах най-сетне с отчаянието на човек, който 
наистина не знае какво да каже. 

- Вада е по-горещо - изръмжа единият просяк изпод качулката си. 
Примигнах изненадано, а няколкото едри мухи по крака му излетяха като 
по команда и закръжиха около мен. Вярно, че не бях особено добър 


свещеник, но все пак заслужавах малко повече уважение. Присвих очи и 
безуспешно потърсих погледа му в сянката на качулката. 

Дали трябваше да отвърна подобаващо, готов да се включа в 
конфликт - на 121. Или бе по-добре да се държа на положение и 
високомерно да отмина, без да обръщам повече внимание на двамата 
дрипльовци - на 38. 


112. 


- Това никак не ми харесва - въздъхнах. - Ще изгубя и малкото, което ми е 
останало от репутацията, ако се появя в някой публичен дом. 

- Ако се появиш неканен при Франко, ще изгубиш нещо значително по- 
съществено - отвърна Рики. 

- Ще поема риска - отвърнах упорито. 

Той сви рамене и посочи с очи към страничната уличка, която тъкмо 
подминавахме: 

-Тук е. Петата къща навътре, на тавана. Когато свърша с огледа на 
бардаците, ще се видим направо там. Поне аз ще те видя. 

Той ускори крачка и потъна сред тълпата, като не ме остави да го попитам 
какво да кажа на брат му, ако наистина го открия. Реших да изпровизирам 
и влязох в сянката на алеята, фасадите на къщите надвиснаха от двете ми 
страни, като заплашително ме оглеждаха с изпочупените си прозорци. 
Преброих четири къщи и влязох в петата, която изглеждаше също толкова 
пуста, колкото и останалите. Никой не ме спря, когато се заизкачвах по 
скърцащото дървено стълбище към последния етаж, но чувствах как 
сърцето ми бие все по- силно. 

Все още не бе късно да се откажа от тази идея - на 105. 

А може би не трябваше да се поддавам на неясните си опасения и да 
продължа - на 42. 


113. 


Замислено прокарах няколко линии с пръст върху масата: 

- Имам една идея. Вече знаем, че убиецът от Нивия... 

- Ако изобщо е той - вметна Рики. 

- Да - съгласих се. - Действа по различен начин отпреди. Това, че още не е 
извършил второ убийство... 

Двамата бързо се прекръстихме. 

-...означава, че е започнал да избира - завърших. 

- Имаш предвид, че евентуалната му следваща жертва ще прилича на 
първата? - попита шутът. 

Мрачно кимнах: 


- Млада жена, вероятно красива, вероятно с положение... Изведнъж ми 
проблесна и аз ударих с юмрук по масата. Малкото клиенти стреснато се 
обърнаха към нас и аз се наведох към спътника си. 

- Мария - прошепнах напрегнато. - Обзалагам се, че ще се казва Мария. 
Рикардо запази мълчание, за да не пречи на препускащите ми мисли. 

- От кого можем да разберем за Мариите в този град? - попитах след 
малко. 

Тъмните очи на шута пробляснаха: 

- Май се сещам. 

Обърни на 33. 


114. 


- Смъртна - отвърнах рязко. - А сега може ли да се срещна с нея? 

- Естествено, че не - отвърна той невъзмутимо. 

Зяпнах, но баронът вече се изкачваше нагоре по стълбите с пухтене и 
огромни усилия, като първо слагаше единия си крак на поредното стъпало, 
а след това прибираше другия при него на същото. Изведнъж се ядосах. В 
края на краищата, не бях длъжен да се занимавам с него и семейството му. 
Освен това, не бях напълно сигурен, че съм на прав път. 

Обърни на 215. 


115. 


- Престъплението в очите на едни е Божие благоволение за други - отвърна 
пламенно свещеникът. 

Наистина беше адски побъркан. 

Да го попитам ли какво има предвид с това - на 35. 

Или да задам по-конкретния въпрос какво общо има убийството на 
жени с Божието благоволение - на 201. 


116. 


- Съмнявам се, че епископ от Инквизицията може да оценява репутацията 
ми - отвърнах ледено и Хуан видимо почервеня. 

Погледна през прозореца за няколко дълги мига, сетне отново се извърна 
към мен и очите му пламтяха: 

- Махай се. Веднага, преди да съм те анатемосал. Следващия път, когато се 
срещнем, си носи меча, Валенс! 

- „Облечете се във всеоръжието Божие, за да можете устоя против 
дяволските козни" - цитирах подигравателно. 

- Веднага! - извика силно Хуан. 

Запиши си кодовата дума „вражда". 


Дали трябваше да се подчиня на заповедта му - на 7. 
Или да остана и да продължа да се дърлям с него - на 139. 


И 7. 


- Това е добра възможност за теб, Франко, - каза Рики без следа от 
обичайната си лекомисленост. 

- Възможност за какво? - озъби се брат му, като за миг спря да крачи като 
уловено в клетка животно. 

- Ти знаеш за какво - отвърна търпеливо шутът. 

Мургавият убиец отново закрачи из стаята и продължи да го прави още 
цяла мъчителна минута. Най-сетне спря, обърна се към мен и се ухили 
широко. Едва сега забелязах някаква прилика между двамата и сърцето ми 
се стопли с един удар. 

- Защо не? - каза Франко. - Ще ти помогна, отче. Щом братчето ми иска. 
Кимнах и стиснах ръката му: 

- Знаем къде да те намерим. 

Сбогувахме се и двамата с Рики отново излязохме в тясната уличка, на 
която бе къщата на брат му. 

Запиши кодовата дума „острие“. 

После премини на 218. 


118. 


Предпазливо почуках на вратата и гласовете внезапно замлъкнаха. Чух 
характерния шум от стоманено острие, измъквано от ножница, после 
Рикардо напрегнато прошепна: 

- Чакай, може да е приятел! 

- Аз съм! - подвикнах тихо в отговор. 

Настъпи кратка пауза, през която те шепнешком обсъдиха нещо. После 
шутът се обади с нормалния си глас, в който звучеше голяма доза 
облекчение: 

- Можеш да влезеш. 

Пристъпих в потъналата в полумрак стая и почаках очите ми да свикнат с 
него. Най-сетне различих двамата братя, които седяха един до друг на 
нисък нар. Франко беше по-висок от Рики и за разлика от него беше 
типичен еспринец: мургав, с остри черти, тъмна коса и пламтящи очи. 
Ръцете му не бяха изпуснали оголената рапира, върхът на която разсеяно 
чертаеше фигури в праха по дъсчения под. 

- Това е Валенс - представи ме Рикардо. - Той иска да те попита нещо. 

- Слушам те, отче, - каза Франко, като стисна протегнатата ми ръка. 

Ако имаш кодовата дума „отпечатък", мини на 32. 

Ако не си я записал, иди на 48. 


119. 


Без да кажат нищо, те се разделиха, отдадоха чест с пиките си и зачакаха 
неподвижно. След още няколко мига по стълбите слезе още един мъж, 
висок, широкоплещест, на средна възраст и със сурови черти. За разлика от 
останалите стражи, не носеше ризница и шлем, но затова пък бе въоръжен 
с внушителен меч, окачен на изтъркана от употреба ножница на кръста му. 

- Аз съм следователят Корин - представи се той с равен, силен глас, без да 
обръща внимание на дребничкия пазач, който отсечено и стреснато му 
отдаде чест. 

- Досетих се - отвърнах спокойно. - Какво е станало? 

- Може би ще разберем това от теб - каза Корин и едва сега почувствах, че 
зад спокойното му лице щрака безмилостният, макар и не особено могъщ 
ум на пазител на закона. - Или ние, или Инквизицията. 

- Не съм извършил нищо лошо - отвърнах, макар да чувствах, че губя 
почва под краката си. 

Устата му се изкриви в уморена гримаса и за миг той ми заприлича на 
озъбен вълк, притиснат до стената: 

- Ние ще проверим това. 

Отворих уста, но той се извърна към пазача: 

- Ще изпратя още двама души тук. Преместете го в килията за разпити. 
Внимавайте, този човек може би е убиец. 

Бавно затворих устата си и тежко преглътнах, докато ботушите на 
следовател Корин трополяха нагоре по стълбите. Няма нищо по-неприятно 
от градската стража, когато има престъпление, вероятен извършител и 
липса на алиби. Щяха да имат известни трудности с намирането на мотив 
(монах убива непозната млада жена?), но това едва ли щеше да ги спре. 

С въздишка се отпуснах на твърдия нар. Бях загазил. Здравата. 


КРАЙ 


120. 


- Някой разпозна ли вече убитата? - попитах и замръзнах, когато забелязах 
реакцията му. 

Този съвсем простичък въпрос го накара тежко да преглътне и можех да се 
закълна, че ръката му посегна да се прекръсти и той с мъка я овладя. 
Внимателно обмислих това. Вече знаех обстоятелствата на убийството и 
макар несъмнено да беше ужасно, в него нямаше нищо мистериозно, което 
да говори за намеса на Дявола. Защо тогава... ? 

Да настоявам да ми каже всичко за убийството, дори това, което преди 
е премълчал - на 23. Да се осланям на предположението си, че убитата 
е по някакъв начин демонична личност, известна в Белскейд, 
например вещица - на 132. 


Или да предположа обратното - че е свързана с някое духовно лице - на 
110. 


121. 


- Би трябвало да мериш приказките си, човече, - отвърнах подчертано 
учтиво. - Идеята на просенето е да предизвиква милосърдие у хората, нали 
се сещаш? 

Бях оставил една характерна стържеща нотка в гласаси и когато той отново 
заговори, вече не бе толкова уверен в себе си: 

- Запази проповедите си за олтара, свещенико. 

- Дадено - казах и отстъпих крачка назад. - За такива като вас имам нещо 
друго. 

Обърнах им гръб и отминах със спокойна крачка. По гърба ми се 
разхождаха мравки, а в ума ми - къса делова молитва, защото заплахата ми 
всъщност беше напълно безпочвена. (Меча си бях продал, за да покрия 
разходите по една неумела сделка с кози на Последния остров, така че сега 
бях въоръжен единствено със старата си Библия.) За щастие, просяците- 
негодници не се решиха да ме нападнат и скоро отново бях сам на 
прашния път. 

Продължи на 102. 


122. 


Въздъхнах и се съгласих с по-разумната си половина, която настояваше, че 
никак няма да е приятно да ме заварят на мястото на такова гнусно 
престъпление без абсолютно никакво доказателство, че не съм го 
извършил аз самият. Върнах се до пресния гроб, прекръстих се още веднъж 
и си запробивах път между дърветата и храстите, които сякаш се бяха 
наговорили да ме задържат. 

Най-сетне излязох на пътеката, изчистих дрехите си от пръстта и жълтите 
листа, които бяха полепнали по тях, и отново продължих към Белскейд с 
натежало сърце. 

Мини на 206. 


123. 


Издържах около минута в мълчаливата компания на стражите и най-сетне 
подхвърлих: 
- Какво е обвинението? Имам право да знам, все пак. 


Те се спогледаха и ми стана ясно, че са с един и същи чин, защото никой 
не смееше да даде знак на останалите какво да правят. След дълга, неловка 
пауза, този от дясната ми страна с нежелание отвори устата си: 

- Убийство. Край града е намерен труп на млада жена. Следователят Корин 
веднага провери странноприемниците в центъра на града и нареди да те 
арестуват. 

- Че само аз ли съм пристигнал в Белскейд вчера? - попитах възможно най- 
саркастично. 

- Да - отвърна стражът и ми затвори устата. 

- Егати късмета - промърморих след малко. 

С каменно лице продължих да крача между високите, едри стражи. И 
последните остатъци от съня ме бяха напуснали по бързата процедура и в 
празния ми стомах се беше загнездило неприятно притеснение, което не се 
разсейваше от елементарната увереност, че съм невинен. Ако бях суеверен, 
щях да нарека цялата тази история лоша поличба, но религиозното ми 
образование не ми позволяваше да вярвам в подобни неща. Докоснах 
окачените на врата ми кръст и езически амулети, които си бях донесъл от 
Безбрежния Изток. 

- Втасахме я - промърморих на себе си. 

Доколкото успях да преценя, описахме широка дъга и най-сетне се 
озовахме в един квартал със сиви, мрачни къщи с вид на учреждения. Един 
от стражите ме придружи във вътрешността на една от тях, където 
минахме през няколко заключени метални врати, охранявани от други 
войници, слязохме по стълбите в подземието и най-сетне спряхме пред 
една килия. Дребничкият пълен страж, който дремеше пред нея, скочи на 
крака, смутено отдаде чест на спътника ми и услужливо я отключи. Влязох 
вътре и вратата си затръшна зад гърба ми. 

- Чакай тук - нареди стражът, който ме бе придружил, ледено изгледа 
пазача на килията за арестанти и се отправи обратно по стълбите. 

Неволно се ухилих: 

- Никъде няма да ходя. 

Подпрях се на решетката и загледах дребничкия пазач, който се отказа от 
идеята си да седне и закрачи напред-назад пред килията, като побутваше 
шлема си над очите. Върхът на пиката, подпряна на стената, се издигаше 
на почти две стъпки над темето му. 

Ако имаш кодовата дума „гузен", продължаваш на 221. 

Можех да го заговоря - на 135. 

Ако смятах, че от това няма полза, можех да огледам килията си-на 28. 


124. 


Поех си дъх и реших да рискувам по най-болезнения начин: 

- Или може би убиеца? 

Рикардо едва не изпусна халбата си и когато прокара ръка през косата си с 
привичен жест, забелязах, че пръстите му трепереха. Както вече споменах, 
кожата му беше изумително бяла, но можех да се закълна, че луничките му 
са избледнели. Търпеливо изчаках, затаил дъх, и той най-сетне заговори с 
тих, почти лишен от интонация глас: 

- Баща ми има и още един син, но от друга майка. Името му е Франко. 
Франко е легендарен убиец на полуостров Есприн и за главата му в Тиния, 
Ертас и Западната провинция се предлагат баснословни суми. Преди два 
дни пристигна тук, в Белскейд. 

- Той ли го е направил? 

Рики тежко се замисли, преди да отвърне: 

- Не ми се струва вероятно. Но е възможно. 

Внезапно осъзнах, че не само на нашата маса се е възцарило мълчание. 
Липсата на обичайните шумове беше преляла от улицата в пивницата и 
повечето глави бяха обърнати към изхода с напрегнат вид. Нещо не бе 
наред. Тогава от улицата проехтя силен, пронизителен женски писък. 
Запиши кодовата дума „Франко". 

Продължи на 228. 


125. 


Както обичам да казвам в такива случаи, с това историята, общо взето, 
приключи. Един от свещениците в градската катедрала ме упъти към 
сградата на Инквизицията, където бегло се запознах с началника на 
следствието й, епископ Хуан. Църковните шпиони явно не стояха без 
работа, защото епископ Хуан вече си беше подготвил заповед за 
арестуването ми, която незабавно приведе в действие. Преди да се опитам 
да го подтикна към благоразумие, вече бях дълбоко в тъмницата на 
Инквизицията, която - уверявам ви - изглеждаше далеч по-ужасно от 
градската. Бях сигурен, че методите на Инквизицията за изтръгване на 
самопризнания (обикновено свързани с различни сложни машини за 
изтезания) рано или късно ще ме накарат да призная каквото и да е, за да 
получа по-бърза и милостива смърт. 


КРАЙ 


126. 


- Никак не съм сигурен - изръмжах, като вече едва се сдържах. - Ама 
никак. 


- Какво искаш да кажеш? - наежи се изведнъж пазачъг. 

Понечих да му отвърна, но изведнъж осъзнах безмислието на постъпката 
си. Махнах с ръка и обърнах гръб на пазача, който отново се зае да крачи 
пред килията. Едва сега я огледах. 

Продължи на 28. 


127. 


Решително затворих устата си и неволно започнах да броя ударите на 
собственото си сърце, като същевременно отнесено се чудех дали пулсът 
ни беше еднакъв. Получих отговор на въпроса си, когато на моето „осем" 
върхът на рапирата внезапно подскочи нагоре и вече сочеше право в 
гърлото ми. 

Да продължа гордо да мълча - на 149. 

Или бързо да се съглася с твърдението му, че няма нищо общо с 
убийството на младата жена - на 136. 


128. 


- Това никак не ми харесва - въздъхнах. - Ще изгубя и малкото, което е 
останало от репутацията ми, ако се появя в някой публичен дом. 

- Ако се появиш неканен при Франко, ще изгубиш нещо значително по- 
съществено - отвърна Рики. 

Бях принуден да се съглася. Изгледах го от глава до пети, с лудешките му 
шарени дрехи и стърчащата коса, и най-сетне се досетих за цитата от 
Библията, който ми беше на езика от първата минута, когато го видях: 

- „Бог избра това, що е безумно на тоя свят, за да посрами мъдрите; Бог 
избра това, що е слабо на тоя свят, за да посрами силните" 

- Да де - Рикардо внимателно се огледа и ми посочи с очи една странична 
уличка. - Тук е. Петата къща, на тавана. Когато свършиш с проверката, ела 
там. 

- Какво да правя, ако го намеря? 

- Предай му, че искам да се срещнем - отвърна шутът и хлътна в сянката на 
алеята. После главата му отново изникна иззад ъгъла, за да допълни, - От 
безопасно разстояние. 

Мислено изохках и продължих сам по улиците на Белскейд. 

Мини на 21. 


129. 


Седнали един срещу друг, известно време не говорихме, заети с ранния си 
обяд. Беше същата постна яхния, която ми дадоха и вчера. Надявах се 


просто да е приготвена по същия начин, а не наистина да е останала 
оттогава. Докато се хранехме, навън заваля унил, тих, напоителен дъжд. 

- Страхотно - каза кисело Рикардо. - Знаеш ли какво ще стане сега? 

- Не - поклатих глава, докато обмислях дали да си поръчам пиво. 

- Дъждът ще измие грима ми и отдолу ще се покаже истинското ми лице... 
- шутът направи зловеща физиономия, - лицето на убиеца. 

Това не ми се видя много смешно. 

- Извинявай - каза примирено Рики. - Днес не съм във форма. Но наистина, 
какво ще правим? 

Ако имаш записана кодовата дума „Мария", мини на 113. 

Ако няма такова нещо, продължи на 106. 


130. 


Пристъпих напред в полумрака на църквата. По гърба ми пълзяха мравки. 
За пореден път съжалих, че първата ми работа в Белскейд не беше да си 
купя оръжие. Закрачих между редиците от пейки, като се ослушвах и за 
най-малкия шум. 

Нещо изсвистя зад гърба ми и аз се обърнах. Свещникът, който бе 
развъртял Хуан, ме трясна по средата на челото и аз отхвърчах назад и 
паднах по гръб на пода. Ударът беше толкова силен, че всичко наоколо се 
завъртя и пред очите ми затанцуваха мълнии. Последното нещо, което 
видях, бе едър тъмен силует, който се надвесваше над мен. 

- „Влезте през тесните врата; защото широки са вратата и просторен е 
пътят, който води към погибел, и мнозина са, които минават през тях; 
защото тесни са вратата и стеснен е пътят, който води в живота, и малцина 
ги намират." 

Свестих се проснат на пода в неудобна поза и със страховито главоболие. 
Ръцете и краката ми бяха здраво овързани с тънки, причиняващи болка 
въжета. Стиснах зъби, отворих очи и след като примигнах няколко пъти, 
успях да видя през стеклата се от челото ми кръв, че съм набутан в някаква 
изповедалня. След миг долових и спокойно човешко дишане отвъд 
преградата, от страната на свещеника. 

- Епископ Хуан? - изръмжах прегракнало. - Обикновено се изповядвам при 
санторианци. 

- Вече е късно за това, отче, - отвърна подигравателно убиецът. - Сгреши, 
когато предизвика гнева ми тази сутрин. Иначе можеше да получиш по- 
лека смърт... или изобщо да не бъдеш забелязан. 

- Често греша, Хуан, - казах спокойно. - Казано е: „Непорочността на 
простодушните ще ги ръководи, а лукавството на коварните ще ги погуби." 
- На цитати ли ще играем? - попита той жлъчно. - Нямам време за това. 

- Закъде бързаш? Едно убийство на ден не е достатъчно? 


- В началото стига и по едно на ден - отвърна той с копнеж, от който 
потръпнах. - Но след това стават повече... много повече. 

- Значи ти си убиецът от Нивия? 

- Дотолкова, доколкото все още съм предишното си „аз" - отвърна Хуан 
замислено. - Да, аз убивах жените на полуострова. 

Исках да го накарам да продължи да говори. Знаех, че шансовете някой да 
ни открие в затворената изповедалня в дъното на тъмната катедрала са 
нищожни, но в края на краищата бях преживял цели двайсет и шест 
години, воден от безмерното си любопитство и жаждата си за живот. 

- Защо? - попитах. 

- Защо искаш да знаеш? - попита Хуан почти тъжно. 

Отвърнах с цитат: 

- „Защото нея да придобиеш е по-добре, отколкото сребро да придобиеш, и 
печалбата от нея е повече, отколкото от злато; тя е по-скъпа от драгоценни 
камъни; (ни едно зло не може да й се противи; тя е добре позната на 
всички, които се приближават към нея) и нищо, което е теб въжделено, не 
ще се сравни с нея." 

- Мъдростта в притчи Соломонови - отвърна оживено епископът. - Това е 
любимата ми част в Библията. Ето че имах откъде да започна. Следващият 
цитат? 

„Които скрива престъпленията си, не ще има успех; а който се съзнава 
и ги оставя, ще бъде помилуван." - на 115. 

„От което нечестивец се бои, то ще го и постигне, а желанието на 
праведниците ще се изпълни." - на 219. 


131. 


Осъзнах, че това убийство ме интересува все повече с всяка изминала 
минута. Исках да се включа в разследването. Може би отново се 
намесваше Божият пръст, за да насочи съдбата ми натам, където имаше 
нужда от мен? В края на краищата, бях прекарал последните две години 
мирно и тихо, в несвойствени за мен занимания, и острите усещания на 
борбата с грешниците и злите сили като че ли започваха да ми липсват... 
Следователят се прокашля и аз осъзнах, че не съм чул какво ми казва, 
потънал в колебания. 

Обърни на 40. 


132. 


Предположението ми го обиди и шокира до такава степен, че за няколко 
мига пазачът изгуби дар слово - просто стоеше и ме гледаше с широко 
отворени очи, сякаш всеки момент щеше да завърти пръст към 
слепоочието си. Мислено изохках. Навсякъде по света местните жители 


страдат от неизлечимото и безпочвено убеждение, че всички пристигащи в 
града им странници са длъжни да знаят за събитията и хората в него 
толкова, колкото и те самите. Идиотското ми подозрение най-сетне 
затвърди първоначалната му идея, че не трябва да ми казва нищо, и 
пазачът ми обърна гръб и отново започна да крачи пред килията. Свих 
устни и на свой ред се обърнах, за да я огледам. 

Обърни на 28. 


133. 


Бях позамаян от удара в тила, но не чак толкова, че да забравя всичките си 
умения. Бързо се придвижих на колене встрани, поставяйки началото на 
бойна спирала, и патерицата се стовари в праха на мястото, където бях 
стоял допреди миг. Почти ми стана жал за непохватния ми противник, 
който беше нанесъл удара с такава сила, че залитна и едва не падна. 
Изправих се на крака, като използвах инерцията от отскока си, натиснах 
импровизираното му оръжие надолу с едната си ръка и обхванах врата му с 
другата. Той, естествено, се опита да се изправи, така че използвах 
собствената му сила, завъртях го и го запратих срещу другаря му, който 
тъкмо връхлиташе към гърба ми с насочен напред нож. 

Стиснах зъби, когато „куцият" разбойник се наниза на оръжието и 
изкряска от болка и страх. Продължих да пристъпвам в разширяващ се 
кръг, бързо вдигнах падналата патерица и я стоварих върху главата на 
втория, без да се церемоня особено. 

Всичко приключи за няколко мига. Двете тела лежаха в краката ми. С 
отвращение захвърлих патерицата встрани и се наведох, за да проверя 
раната на първия негодяй. Беше неприятна, но не смъртоносна. Той 
ръмжеше от болка, стиснал корема ми с ръце, и между пръстите му се 
процеждаше кръв. Очите му бяха почти невиждащи от шока. Разтърсих го: 
- Спокойно де. Когато се свести другият проклетник, ще те замъкне някъде 
и ще те превържат. 

Той се позамисли и спря да скимти. Изправих се, поотупах праха от 
коленете си и отново закрачих към Белскейд. 

- „Рани от бой са лекарство против злото" - подхвърлих през рамо 
подходящ цитат от Светото писание, но надали някой от двамата разбра за 
какво говоря. 

Накъде отиваше този свят? 

Продължи на 102. 


134. 


Отново огледах трупа, но освен обикновената бяла рокля убитата нямаше 
нищо особено по себе си, което да ми подскаже нещо повече. 


Стиснах зъби, протегнах ръка и затворих очите на младата жена. После 
изрових по-дълбока дупка с. клона и шепите си, претърколих я вътре ия 
покрих с пръст. Не исках да рискувам някой да ме види, затова не се 
върнах на пътя за камъни, с които да направя могила. Вместо това се 
разтърсих наоколо и открих един грамаден пън, изгорял от древен горски 
пожар. Напрегнах сили и го претърколих върху гроба, след което задъхан 
се изправих, избърсах потта от челото си и прочетох кратка молитва за 
успокоение на душата на покойницата. Не се сдържах и добавих едно 
проклятие към незнайния убиец. 

Сетне отново се огледах, по-внимателно. Въпреки мотаенето ми наоколо, 
все пак успях да различа дирята от смачкана трева и изпочупени клонки, 
която водеше още по-навътре в гората. Наведох се, за да я виждам по- 
ясно, и поех по нея. 

Скоро попаднах на следа. В основата на един храст се бе образувало малко 
петно от кал, по-различна от сухата камениста почва наоколо. Не се 
замислих как се е озовала там (обяснението вероятно водеше към друг, 
много по-отдавнашен труп, досетих се по-кьсно), защото интересното не 
беше самата кал, а отпечатъкът в нея. Беше от голяма, тежка мъжка обувка 
с размер, малко по-голям от собствения ми крак. Разтърсих се наоколо, но 
не открих нищо особено. 

(Запиши си кодова дума „отпечатък".) 

Внезапно осъзнах, че черните птици продължават да кръжат над гроба, 
недоволни от отнетата им плячка, и биха могли да привлекат нечие 
внимание така, както привлякоха моето. 

Дали не бе най-разумно да прекратя търсенето си ида се върна на 
пътеката, малко по-нататък от мястото, където я бях напуснал - на 
122. Или трябваше да продължа да упорствам с надеждата да открия 
още нещо - на 43. 


135. 


- Добро утро, войниче, - казах след малко с професионално благ тон. 
Пазачът спря да се разхожда, изгледа ме и кимна. 

„Добро начало", помислих си окуражително и добавих: 

- Аз съм толкова невинен, че дори не знам за какво са ме арестували. 
Вярваш ли ми? 

Той помисли малко и сви рамене: 

- Възможно е. 

- Така или иначе, нищо не губиш, ако ми разкажеш за какво престъпление 
става въпрос - продължих да упорствам с мек тон. - И без това ще 
почакаме известно време. 

Пълничкият войник, отначало с неохота, а сетне все по-картинно, ми 
разказа за ужасната находка на стражата, направена призори по анонимен 


сигнал: млада жена била жестоко заклана недалеч от града и заровена в 
плитък гроб. Следователят Корин веднага се досетил, че това е работа на 
някой странник (премълчах резонния си въпрос откъде пък е толкова 
сигурен) и пратил стражите да проверят странноприемниците в центъра. 
Имали страхотен късмет, защото, представете си, на предишната вечер съм 
се настанил само аз. Мислено изръмжах, но запазих ведрото си изражение. 
Вече можех да го попитам защо са решили, че единствено човек извън 
града може да извърши подобно убийство - на 226. 

Да поискам да разбера кои странноприемници са избрали за оглед и 
защо точно тях - на 144. 

Или да се опитам да науча самоличността на жертвата - на 120. 


136. 


- Така е - въздъхнах. - Трябва да си наистина уверен в себе си, щом си 
готов на убийство, за да докажеш правотата на думите си. 

Оръжието се отпусна и Франко си позволи лека усмивка: 

- Това е обичайното ми състояние. 

- Но аз все пак трябва да разбера кой е убиецът - продължих да упорствам. 
- Ще ми помогнеш ли? 


Обърни на 39. 


137. 


- Ще отида да посетя тази Мария - реших след минута. - Може би трябва да 
я предупредя за евентуалната опасност. Ти най-добре иди при Франко, за 
да провериш как е. Опитай се да го накараш да не убива никого, докато е в 
града. 

Рики кимна невесело, пъхна глава в яката на жакета си и затича през 
локвите. След малко последвах примера му. 

Бързо открих къщата на барона - макар централната част на Белскейд да бе 
богата и добре устроена, все пак малко сгради можеха да се похвалят с 
четири етажа и богато украсена фасада. Чукалото представляваше масивен 
меден лъв, захапал халка. Хванах студения мокър метал и похлопах три 
пъти, след което се свих на сушина под входната арка и зачаках. 

Отвори ми слуга, облечен в тъмночервени дрехи. 

- Отец Валенс от ордена на свети Санторий - представих се. - Искам да 
говоря с барона на Хринт. 

- Той очаква ли ви? 

Можех да кажа истината - на 204. 

Да излъжа, че съм дошъл във връзка с някакви недвижими имоти на 
остров Хринт - на 210. Или да заявя, че разговорът не търпи отлагане - 
на 41. 


138. 


Бутнах вратата с върховете на пръстите си и влязох в стаята, която тънеше 
в полумрак. За миг мярнах шарените дрехи на Рикардо като цветно петно, 
сетне чух свистене и отчаян вик. 
В гърдите ми като жило се заби острието на хвърлен нож и аз изкрещях от 
болка. Рухнах на колене, хванал дръжката на оръжието с две ръце, и с все 
сили се опитах да остана в съзнание. Сякаш от много далеч чувах 
гласовете на двамата братя. 
- Какво направи, мамка му? - крещеше Рики. 
- Какво толкова съм направил? 
- Това е приятел! 
- Откъде да знам? 
Не можах да проследя спора до края, защото пред очите ми внезапно 
притъмяя, светът се завъртя и аз рухнах на мръсните дъски. 
„Има пътища, които се струват човеку прави, но краят им е път към 
смъртта." 

КРАЙ 


139. 


След минута епископ Хуан внезапно се отдели от прозореца, подмина ме с 
бързи крачки и рязко отвори вратата. Помислих, че отново ще ме подкани 
да напусна и се приготвих да се запъна като магаре на мост, но това се 
оказа излишно. 
- Стража! - изкрещя Хуан. 
В помещението мигом нахълтаха трима силни мъже с раса и мечове, които 
ме изгледаха с неприязън. 
- Оковете го! - нареди късо Хуан. - По-късно ще се разправям с него. 
- Нямаш право! - изръмжах, докато се дърпах. - Нямаш обвинение! 
- Всички хора са грешни - произнесе заплашително епископът. - Просто е 
въпрос на време да открием твоите грехове. Ти сам ще ни ги разкажеш. 
През съзнанието ми за миг проблеснаха картини на подземия и уреди за 
мъчения, облени в кръв, после вратата се затръшна и скри инквизитора от 
погледа ми. Докато бясно се съпротивлявах на войниците, които 
неумолимо ме дърпаха надолу по някакво влажно стълбище, осъзнах, че 
здравата съм загазил. 

КРАЙ 


140. 


Пристъпих напред в полумрака на църквата. По гърба ми пълзяха мравки. 
За пореден път съжалих, че първата ми работа в Белскейд не беше да си 


купя оръжие. Закрачих между редиците от пейки, като се ослушвах и за 
най-малкия шум. 

Нещо изсвистя зад гърба ми и аз се обърнах. Свещникът, който бе 
развъртял Хуан, ме трясна по средата на челото и аз отхвърчах назад и 
паднах по гръб на пода. Ударът беше толкова силен, че всичко наоколо се 
завъртя и пред очите ми затанцуваха мълнии. Преди да се окопитя, едрият 
ми противник вече ме бе притиснал към пода и без никакво колебание заби 
скритата си кама в гърдите ми. 

„Като се блъсне носът, потича кръв, тъй и кога се възбужда гняв, 
произлиза свада" - каза напрегнато свещеникът-убиец, като завъртя ножа в 
сърцето ми. Погълна ме зловещ, безрадостен мрак. 


КРАЙ 


141. 


- По-добре да не идваш - казах след кратък размисъл. - Все пак съм 
свещеник, така че ония от Инквизицията може и да поискат да говорят с 
мен. Ако дойдеш, това е изключено. 

- Какво намекваш? - попита Рики с престорена обида. 

- Че си адски грозен - отвърнах сериозно. - Какво друго? 

Разделихме се и след като попитах един минаващ страж къде е 
управлението на Инквизицията, се упътих натам. Както и очаквах, сградата 
беше висока, мрачна и заплашителна под небето, което бе започнало да 
притъмнява. Масивната врата беше заключена и мина цяла минута, преди 
някой да реагира на хлопането ми. В обкованото с бронзови нитове дъбово 
дърво се отвори тясно прозорче и оттам ме загледаха две подозрителни очи 
в сянката на качулка. 

- Добър ден - казах мазно. - Казвам се отец Валенс и искам да се срещна с 
епископ Хуан. 

Погледът ме огледа от глава до пети и стана значително по-неодобрителен: 
- Невъзможно. Епископ Хуан има по-важни задачи. 

- Предай му, че става въпрос за убийството - поръчах хладно. 

Прозорчето се затръшна. Изминаха пет-шест дълги минути. Сетне вратата 
се отвори точно толкова, колкото да мина, и аз се озовах в тесен, но 
невероятно висок коридор, мътно осветен от малките прозорчета под 
тавана. Закрачих след приведената фигура на портиера, облечен в черно 
расо, и бях въведен в аскетично обзаведена стая на първия етаж, където до 
каменния перваз на прозореца стоеше епископ Хуан. 

Познах го веднага. От силната му фигура се излъчваше усещане за мощ и 
власт, макар да не помръдваше. Имаше рамене на ковач, широко като 
палатка смолисточерно расо и огромен златен кръст на шията. Бялата му 


дълга коса бе вчесана назад и откриваше тясно, дълго лице с яки скули и 
челюсти. Очите му не мигнаха нито веднъж, докато ме оглеждаше. 

- Отец Валенс от ордена на свети Санторий - каза накрая с дълбок, силен 
глас без следа от еспрински акцент. - Репутацията ти е впечатляваща, 
макар и доста позорна за лоното на Църквата. 

Мислено се изправих на нокти и го погледнах с нови очи. 

Можех учтиво да възразя, защитавайки името си - на 47. 

Да отвърна с подобаваща на неговата грубост - на 116. 

Или да се направя, че не съм чул нищо, и да премина направо към 
въпроса, по който бях дошъл - на 224. 


142. 


Както обичам да казвам в такива случаи, с това историята, общо взето, 
приключи. Дори не се обадих на любезния собственик на „Петото колело", 
защото просто доизядох баницата си и се отправих на север през града, 
отбягвайки широките улици. Спрях за малко до един пътуващ театър, 
откъдето си купих обикновени дрехи, раница и фалшиви мустаци, 
промених външността си зад един ъгъл и напуснах Белскейд по кратката 
процедура. Все още не знаех къде отивам, но на втория си ден в 
Карлайдската империя вече се бях превърнал в беглец. 


КРАЙ 


143. 


Почуках, отворих вратата и влязох, а двамата стражи останаха на пост 
отвън. Озовах се в широк кабинет със спуснати дървени капаци, през които 
влизаха слънчевите мечове и чертаеха дири по отсрещната стена. Зад едно 
масивно писалище седеше широкоплещест мъж на средна възраст със 
сурови черти, който ми махна да седна. Докато си търсех стол, успях да го 
огледам: изглеждаше доста сериозно в тъмните си дрехи, с гъсти сключени 
вежди и волева брадичка. За разлика от останалите стражи, нб носеше 
плетена ризница, а на писалището му беше облегнат меч в изтъркана от 
употреба кожена ножница. 

- Следовател Корин - представи се той. - Аз съм началникът на градската 
стража в Белскейд. 

Кимнах: 

- Радвам се, че все пак не се усъмнихте в невинността ми. В края на 
краищата си оставам духовно лице. 


- Не стана толкова лесно - отвърна спокойно Корин. - Но тук дойде 
съдържателят на странноприемницата, в която си прекарал нощта. Закле 
се, че слугата му е гледал пристигащите кораби на пристанището, ти си го 
попитал за някое добро място за пренощуване и той те е завел направо там. 
Това те изважда от подозрение. 

Мислено благодарих на Брайни за изобретателността и когато забелязах 
изпитателния поглед на следователя, побързах да потвърдя: 

- Точно така си беше. 

Той неловко се размърда зад писалището си и аз най- сетне поех 
инициативата: 

- Всъщност защо ме извика тук? 

- Не знам - призна Корин. - Мислех си, че може би ще можеш да ми 
подхвърлиш някаква идея за този случай. Все пак си свещеник... 

Той млъкна и потърка брадичката си с длан, сякаш претегляше дали не ми 
е казал твърде много. Обмислих думите му. 

Ако имаш кодовата дума „дъщеря", мини на 5. 

В противен случай продължи на 104. 


144. 


- Ами че тези в центъра, дето се откриват най-лесно от странниците - 
пазачът вдигна ръка и започна да свива пръсти един по един, - „Петото 
колело", разбира се, освен туй „Кон и коняр", „Желъда".,... 

Осъзнах безмислието на разпита си и раздразнено му махнах с ръка да 
млъкне. Защо ми бяха имената на странноприемници в непознат град, за 
които не знаех нищо? Дори нямаше да ги запомня. 

Докато се наканя да измисля следващия си въпрос, стражът явно беше 
решил, че ми е казал предостатъчно. Отново заситни пред килията и след 
два неуспешни опита да го заговоря аз се обърнах ия огледах. 

Обърни на 28. 


145. 


Овреме се сетих, че съм свещеник и това ме освобождава от съмнителното 
задължение да давам пари на просяците по пътищата. Нищо не ми пречеше 
обаче да им дам благословия. Спрях на крачка от тях, като бърчех нос от 
излъчващата се от телата и дрехите им противна миризма, и набожно 
сплетох пръсти зад гърба си, като се полюшвах от пета на пръсти и 
обратно. Те не помръднаха от местата си. Няколко мухи се разхождаха по 
бинтования крак на единия, но той не им обръщаше никакво внимание. 
Изведнъж ме обзе ужасно подозрение. 


Да поведа ли разговор - на 111. 
Или по-скоро да проверя дали изобщо са живи - на 2. 


146. 


Стиснах зъби, протегнах ръка и затворих очите на младата жена. После 
изрових по-дълбока дупка с клона и шепите си, претърколих я вътре ия 
покрих с пръст. Не исках да рискувам някой да ме види, затова не се 
върнах на пътя за камъни, с които да направя могила. Вместо това се 
разтърсих наоколо и открих един грамаден пън, изгорял от древен горски 
пожар. Напрегнах сили и го претърколих върху гроба, след което задъхан 
се изправих, избърсах потта от челото си и прочетох кратка молитва за 
успокоение на душата на покойницата. Не се сдържах и добавих едно 
проклятие към незнайния убиец. 

После се върнах на пътя, без да обръщам внимание на недоволното грачене 
на мършоядите в синьото небе, поизчистих дрехите си и продължих към 
Белскейд. 

Мини на 206. 


147. 


С лекотата на дългогодишния си опит на монах отхвърлих греховната си 
мисъл и най-сетне дръпнах резето на вратата, което дори не си спомнях да 
съм затварял снощи. В стаята делово нахълтаха двама стражис пики и 
плетени ризници, бегло я огледаха за липсващи веществени доказателства 
и ми казаха, че съм арестуван. 

- Мога ли да попитам защо? - прозях се, като търках очите си. 

- Не - сряза ме единият. - Идваш ли или да те вържем? 

- А, няма нужда - свих рамене. - Вероятно сте го чували стотина пъти, но 
тук е станала някаква грешка. Аз съм невинен. 

Те се ухилиха изпод шлемовете си и тримата заедно слязохме по 
скърцащите дървени стълбища до първия етаж. Трапезарията беше 
напълно празна и Брайни, който стоеше до тезгяха в компанията на още 
един страж, недоумяващо отвърна на погледа ми и сви рамене. 
Окуражително му се усмихнах и подхвърлих, че ще се върна за обяд. 
Излязох на улицата във въоръжената си компания и малкият ми кордон ме 
поведе нанякъде, като си пробиваше път между ранобудните минувачи. 
Продължаваш на 123. 


148. 


Осъзнах, че не само на нашата маса се е възцарило мълчание. Липсата на 
обичайните шумове беше преляла от улицата в пивницата и повечето глави 
бяха обърнати към изхода с напрегнат вид. Ставаше нещо. 

Тогава от улицата проехтя силен, пронизителен женски писък. 

Продължи на 228. 


149. 


Така и направих... още цял един миг, след който Франко без 
предупреждение се  стрелна напред. В гърдите ми  отекна 
предупредителният вик на Рикардо, но вече бе твърде късно, защото 
върхът на рапирата бе пронизал гърдите ми. Рухнах на колене и светът 
бясно се завъртя около мен, докато полагах неистови усилия да остана в 
съзнание. 

- „Устата на глупавия водят към свада, и думите му предизвикват бой" - 
произнесе Франко, като измъкваше оръжието си от смъртоносната рана. 
Понечих да отвърна с подходящ цитат, но точно в този миг пред очите ми 
притъмня и аз рухнах на дъсчения под. 


КРАЙ 

150. 
- Става въпрос за едно убийство, бароне, - казах бързо. - Вчера градската 
стража... 
- То касае ли ме лично? - прекъсна ме той остро. 
„Да" - на 19. 
„Не" - на 220. 

151. 


Този път Хуан се засмя доста гръмко и аз замръзнах с надеждата някой да 
го е чул, но катедралата очевидно беше празна. 

- Така е, Валенс - каза той, все още развеселен. - Но и двамата обичаме да 
разказваме за делата си, нали? 

- Суетата е най-силният порок - отвърнах предпазливо. 

- Разкажи ми за живота си като воин на Христа - помоли неочаквано 
епископът. 

(Ако избереш да разкажеш за събитията в Злинд през 1111, запиши 
кодовата дума „сняг". Ако предпочиташ историята за вампирите във 


флавия, запиши кодовата дума „кръв". Можеш да запишеш само една от 
тях.) Продължаваш на 86. 


152. 


- Представи си следното - започнах съсредоточено. - Убиецът от Нивия е 
болен, луд човек. 

- Не ми е много трудно да си го представя - измърмори следователят. 

- В началото на болестта си той е обикновен убиец, но тя постепенно взема 
връх над него и той се превръща в чудовище. После спира. 

- Следя те - подкани ме Корин. 

- А сега си представи, че тази болест е циклична. Сега, в Белскейд, цикълът 
започва отново, но с някои промени. 

Замислих се как да продължа. 

Да изтъкна опасността, която представлява убиецът - на 192. 

Или да се съсредоточа в двете убийства, за които знаехме - на 93. 


153. 


- Можете да ги намерите в къщата - казах рисковано. - Епископът вероятно 
твърди, че убиецът е влязъл и излязъл през прозореца, нали? 

- Точно така. А по перваза има отпечатъци от стъпки и в двете посоки. 

- Дяволски добре се е подготвил - въздъхнах. 

- Слушай, отче, - каза твърдо Корин. 

- Един момент... - прекъснах го. 

- Не - отряза ме стражът. - Напусни кабинета ми и престани да се пречкаш 
в това разследване. 

- Но... 

- За по-сигурно можеш да напуснеш и града - каза Корин заплашително и 
ми обърна гръд. 

Двамата с Рикардо разменихме отчаяни погледи и излязохме навън. От 
погледа на шута разбрах, че и той е започнал да се съмнява в мен. 

Дали да се подчиня на заповедта на Корин и да напусна Белскейд - на 
69. Или да остана и да се навъртам наоколо - на 71. 


154. 


Отново изтегляш оръжието си и прекрачваш прага. Озоваваш се в 
просторно антре, наполовина преградено със завеса, в което те очакват 
трима въоръжени пазачи. 

Ще се опиташ да ги убедиш да ти позволят да огледаш заведението, без 
да се биете - на 169. Ще ги атакуваш без забавяне - на 179. 


х | 


155. 


Успяваш да се подхлъзнеш доста ефектно на мокрия паваж и се просваш 
по гръб в краката му с преднамерен трясък. Пазачът гръмогласно се 
разхилва и ти се изправяш неловко с кисела физиономия, която бързо се 
сменя от професионалната ти широка усмивка. Той най-сетне прави връзка 
между поведението и дрехите ти: 

- Ти си шут, така ли? 

- Позна! - изкрещяваш въодушевено. 

- В „Дъгата на Ерика" никога не е имало шутове - осведомява те пазачът. 
Ако смяташ, че няма и да има, мини на 84. 

Ако настояваш да влезеш вътре, иди на 54. 


156. 


Останах на улицата, докато Рикардо изтича нагоре по стълбите до 
таванската стая на брат си. За наше щастие, Франко си беше у дома и с 
мрачен ентусиазъм заяви, че ще ни помогне. Отново хукнахме по мокрия 
паваж и скоро достигнахме въпросния квартал с лоша репутация. След 
кратко обсъждане решихме, че просто трябва да проверяваме публичните 
домове един по един. 

Още на първата врата, на която почукахме, се уверих, че присъединяването 
на Франко е било правилно решение. Някакъв въоръжен пазач се опита да 
ни спре с обвинението, че сме агенти на Инквизицията, и рухна в калта със 
сериозна, но не смъртоносна рана в плаващите ребра. Рапирата на 
еспринеца проблесна под дъжда и отново се прибра в ножницата си в едно- 
единствено летящо движение, подобно на размахването на крило на птица. 
- Така - казах решително и погледнах към надписа над вратата през 
дъждовните капки: „При Анабел". - Предлагам да се разделим, за да 
покрием по-голяма територия. Съгласни ли сте? 

Двамата ми спътници кимнаха едновременно. Така започна едно от най- 
странните и безплодни претърсвания в живота ми. 

Продължаваш на 79. 


157. 


В течение на една напрегната минута успяваш да повалиш и тримата 
пазачи с цената на няколко леки порязвания. Без да губиш време, 
внимателно разтваряш завесата с върха на оръжието си и откриваш, че 
пътят ти към стълбището зад нея е открит. 

Обърни на 12. 


158. 


Вземаш запалената факла от халката и предпазливо влизаш през тесния 
вход. Озоваваш се в коридор с нисък таван, който води право напред и 
надолу. Въздъхваш с облекчение, че не си се озовал в лабиринт, но едва 
след десетина крачки разбираш, че надеждите ти са излъгани: пред теб има 
три абсолютно еднакви разклонения. 

Как точно е формулирано правилото за безопасно преминаване през 
лабиринти? 

„Когато достигнеш до разклонение, проверяваш всеки един от 
пътищата поотделно, като се връщаш до изходната точка всеки път, 
когато достигнеш до задънен коридор" - на 190. 

„Когато достигнеш до разклонение, трябва да завиваш винаги в една и 
съща посока. Ако достигнеш задънен коридор, се връщаш до първото 
разклонение и завиваш в същата посока" - на 199. 

„Когато достигнеш до разклонение, трябва винаги да завиваш наляво. 
Ако достигнеш задънен коридор, се връщаш до първото разклонение и 
завиваш вдясно" - на 100. 


159. 


Докато излезем от града, нощта вече бе покрила Белскейд с почти 
непрогледен мрак. Луната се криеше зад тежките облаци и ние едва 
различавахме пътя, водещ навън от града. 

Когато достигнахме познатото място, поведох спътниците си навътре 
между дърветата. Не бяхме изминали и десетина крачки, когато от мрака 
срещу нас забръмчаха черните стрели на арбалет и тримата паднахме 
покосени от ръката на невидимия убиец. 


КРАЙ 


160. 


- Изчакайте тук - наредих и заобиколих амвона. 

Предпазливо разделих завесата и пристъпих в стаичката. В мига, в който 
направих втората крачка навътре, кракът ми се закачи в тънкото въженце, 
опънато успоредно на пода, и запънатият арбалет срещу мен забръмча. 
Извиках, когато тежката черна стрела се заби в гърдите ми, и рухнах на 
пода. Рики и Франко се появиха точно навреме, за да издъхна в ръцете им. 
Бях попаднал в изкусно подготвен капан. 


КРАЙ 


161. 


- Бързо, през вратата! - подвикнах. 

Рики понечи да възрази, но аз вече я бях отворил широко. В същия миг 
през прага се изсипаха около половин дузина въоръжени стражи и заеха 
заплашителни позиции в полукръг около нас. Неохотно вдигнахме ръце 
пред пиките им. Франко свиреше с уста, та се късаше откъм двора. Вече 
беше късно да му обърнем внимание. 

След стражите в стаята влезе висок, мършав инквизитор с черно расо, 
който стискаше в ръка свитък. Разтвори го и само от начина, по който се 
прокашля, преди да започне да чете, разбрах, че сме загазили здравата. 


КРАЙ 


162. 


След минута в праха пред теб е написана следната латинска фраза: 
ОХОМ ООКОМ КО БОСО 


Какво означава това според теб? 
Че трябва да продължиш и да влезеш във входа - на 158. 
Или че трябва да се откажеш от влизането в катакомбите - на 75. 


163. 


Колкото и да се мъчиш, не успяваш да си спомниш нищо. Решаваш да не 
губиш и без това малкото си време в безплодни умствени напъни и се 
заемаш да обикаляш улиците в търсене на вход за катакомбите, но след 
половин час си принуден да се откажеш, защото от подобно нещо няма и 
следа. 

Мокър до кости, се връщаш до входа на „При Анабел", където ще изчакаш 
останалите. 

Обърни на 89. 


Пазачът те измерва с поглед, от който краката ти се разтреперват, и 
затръшва вратата под носа ти, без да благоволи да отговори. Явно е, че в 
„Дъгата на Ерика" не обичат да дават информация за клиентите си на разни 
шутове. 


Ще продължиш да настояваш - на 1. 

Или ще се задоволиш да претърсиш някои от по-непопулярните 
заведения - на 171. 

Ако не виждаш смисъл и в двете, можеш да прекратиш претърсването 
- на 62. 


165. 


Слънчевото утро бързо беше помрачено от тежки облаци и когато 
достигнахме къщата на епископ Хуан, се беше превърнало в сив, хладен 
есенен ден. Поривите на вятъра носеха боклуци по улиците и караха 
минувачите да бързат, свили глави в яките си. Докато крачехме по улицата, 
следвани от отряд въоръжени стражи, разказах на Корин как епископът ме 
беше заловил в катедралата и ме беше държал цяла нощ като свой пленник, 
но не се опитах да му предам разговора от изповедалнята. 

- Защо те е оставил жив? - почуди се следователят. 

- Нямам представа - отвърнах съвсем искрено. - Може би... 

В този момент стигнахме до вратата и Корин силно похлопа с юмрук, а аз 
оставих теориите си за по-подходящ момент. Изчакахме известно време, 
докато стана ясно, че вътре няма никой. Стражът се отдръпна назад, 
прочете заповедта за обиск на глас пред нас с Рикардо като свидетели и 
хората му разбиха вратата. После нахлуха вътре с готови за употреба пики, 
следвани от шефа си. 

- Чакайте тук - обърна се той към нас. 

- Но... - понечих да възразя. 

- Трябва да обезопасим къщата - прекъсна ме твърдо той. - Ще ви повикам. 
Кимнах и двамата с шута нервно зачакахме. Известно време не се случи 
нищо, освен че отново започна да вали. После Корин излезе на прага и ми 
махна да вляза, а лицето му беше пребледняло като платно. 

Поведе ни надолу към избата, където заварихме стражите вторачени в една 
редица големи бурета от рода на онези, които се използват за пиво. 

- Какво има вътре? - поинтересувах се. 

- Силен разтвор на арсеник - отвърна Корин и гласът му потрепна. 
Преглътнах: 

-Тук има достатъчно отрова, за да избиеш половината Белскейд, ако я 
пуснеш във водоемите. 

Следователят кимна: 

- Вероятно се е канел да направи точно това. 

- По дяволите - каза смаяно Рики. Излязохме навън и Корин делово 
започна да дава заповеди на хората си. Изпращаше ги в различни части на 
града, за да търсят епископа и да го арестуват. После се обърна към нас: 


- Имам нужда от помощ. Кварталът на червените фенери не е в моя район. 
Единствено Инквизицията има право да го претърсва и да извършва арести 
на територията му, защото там престъпленията са преди всичко от 
греховен характер. 

Кимнах: 

- В много градове е така. 

- Значи е доста вероятно Хуан да е именно там - намеси се Рики. 

- Точно така - каза Корин. - Искам да го потърсите и да го изкарате оттам, 
за да могат да го заловят хората ми. 

Кимнах: 

- С най-голямо удоволствие. 

Разделихме се и двамата с Рики затичахме по калната улица. 

Ако имаш кодовата дума „острие", мини на 59. 

В противен случаи продължи на 85. 


166. 


- Отлично! - каза доволно Хуан и аз се поотпуснах. - Ние с теб обичаме да 
говорим за делата си, нали, Валенс? 

- Суетата е най-силният порок - отвърнах предпазливо. 

- Разкажи ми за живота си като воин на Христа - помоли неочаквано 
епископът. 

(Ако избереш да разкажеш за събитията в Злинд през 1111, запиши 
кодовата дума „сняг". Ако предпочиташ историята за вампирите във 
флавия, запиши кодовата дума „кръв". Можеш да запишеш само една от 
тях.) Продължаваш на 86. 


167. 


- Снощи в къщата на убитата девойка имаше трима души, като не броим 
прислугата - започнах. - В приемната зала бяхме аз и баронът, а горе при 
момичетобеше личният й изповедник. Знаеш ли кой е той? 

- Епископ Хуан - отвърна Корин. - Накъде биеш? 

- Кой съобщи за убийството? 

- Именно той. 

Да му обърна внимание на факта, че това го прави вероятен 
извършител - на 181. 

Или да попитам кога е съобщил на градската стража за убийството - 
на 197. 


168. 


Развързах кесията си и внимателно измъкнах парчето плат с два пръста, 
след което му го подадох. 

- Това е парче тъкан от роба на гринлорнски свещеник - обясних. 

- Е,и? - каза нетърпеливо следователят. 

- Открих го на един храст близо до мястото, където беше първата убита 
девойка. 

Корин остана вторачен в късчето плат, без да помръдва. 

- Съгласен съм, че това хвърля известни подозрения върху епископа - каза 
бавно накрая. - Но това не е достатъчно. 

- Това не е всичко - казах мрачно. - Все още не съм ти разказал какво се 
случи снощи. 

- Ще ми разкажеш всичко, докато отиваме към къщата му - отсече Корин и 
излезе иззад писалището си. - Нищо няма да загубим от един оглед. 

- Корин - казах с въодушевление, докато двамата с Рики го последвахме на 
улицата, - Ги си най-добрият градски страж, когото познавам. 

Мини на 165. 


169. 


Пазачите са толкова уплашени, че изглежда нямат нищо против. Единият 
безмълвно ти посочва към завесата и когато преминаваш зад нея, откриваш 
от дясната си страна стълбище, което води към втория етаж. Горе те очаква 
дълъг коридор с редица еднакви врати. Зад всяка една от тях има стая, в 
която обикновено текат присъщите на подобен род заведения занимания. 
Заемаш се да ги претърсиш една по една със смесени чувства, но преди да 
достигнеш четвъртата, осъзнаваш, че си допуснал съдбоносна грешка. 
Един от пазачите на „При Анабел" тихомълком се промъква след теб и 
забива късия си меч в гърба ти, като ти донася почти мигновена смърт. Не 
можеш да очакваш доблест от такъв род войник, но така или иначе ти се 
провали и не оправда доверието на странния отец. 


КРАЙ 


170. 


Положил ръка на вярната си рапира, с присвити очи оглеждаш входа на 
„При Анабел". В краката ти е проснат и стене съсеченият пазач. Освен 
него вътре вероятно има и още. 

Ако искаш да влезеш през главния вход, мини на 154. 

Ако предпочиташ да потърсиш друга врата, иди на 198. 


171. 


Ако смяташ, че е по-вероятно греховният отец да се е укрил в малък, 
незабележим дом, можеш да ги огледаш на 193. 

Ако мислиш, че е предпочел анонимността на по- големите и 
популярни заведения, върви на 76. 


172. 


- Трябва да видя парите ти - казва пазачът с ледено неодобрение, без да 
помръдне от мястото си. 

Въздъхваш с престорена обида, сякаш не си знаеш, че дрехите ти рядко 
предизвикват прилив на доверие у представителите на неговата професия. 
Бръкваш в кесията си и с известна изненада напипваш там някакъв прах, 
който преди известно време купи с уверенията, че прогонва кучета и 
натрапници. 

Ако искаш да използваш това нестандартно оръжие срещу пазача, за 
да си пробиеш път навътре, мини на 178. 

В противен случай ще се наложи да се откажеш от идеята си да влезеш 
и да претърсиш по-непопулярните заведения - на 171. 

Ако не виждаш смисъл в това, можеш да прекратиш претърсването - 
на 62. 


173. 


След няколко опита най-сетне налучкваш правилното значение на 
указанието: трябва да преброиш седем къщи по уличката, която минава 
покрай стената. Седмата се оказва полуразрушена и когато влизаш в 
останалия без една стена първи етаж, откриваш капак на пода. Можеш да 
се обзаложиш, че не води просто към избата. Хващаш желязната халка и за 
момент спираш. 

Ще влезеш ли в катакомбите - на 77. 

Или ще се откажеш, докато още имаш възможност - на 177. 


174. 


- Какво друго ми остава? - попита той в отговор. 

Замислих се. 

Да му предложа неизменната възможност за разкаяние и опрощение, 
дори на най-страшните грехове - на 74. 

Или да му опиша бъдещето, ако се откаже от фаталното си решение - 
на 65. 


| (( Др 
По, 


175. 


Не ми оставаше нищо друго, освен да се върна в странноприемницата и да 
оставя доклада за следователя Корин от градската стража за другата 
сутрин. Прекосих пустите, студени улици на Белскейд и с облекчение 
въздъхнах, когато влязох в светлата, топла трапезария на „Петото колело" 
и видях познатите лица на Брайни, Рикардо и Франко около една отрупана 
с недокоснати ястия и напитки маса. 

- Отец Хуан е мъртъв - казах в отговор на въпросителните им погледи. - 
Един убиец по-малко. Мир на праха на жертвите му. 

- Амин - произнесоха тримата, почти в един глас. 

Рики със замах напълни чашата си ия вдигна за наздравица. 

- Имаме ли повод? - попитах, все още сковано. 

- „Кога праведници празнуват, градът се весели, и кога нечестивци гинат, 
бива тържество." - цитира невинно шутът. 

Сега вече се засмях и когато чух собствения си смях, от плещите ми като 
че ли се смъкна огромна тежест и нощта, която бе останала в гърдите ми, 
тихо и незабелязано се измъкна навън в мрака по улиците. 

- Тъй да бъде - рекох и вдигнах собствената си чаша. 

Продължи на 91. 


176. 


След това Франко разказваше, че не представлявало особена трудност да 
се изкачи на покрива накатедралата, защото богато орнаментираните 
водосточни тръби в задната й част, увенчани с озъбени гаргойли, 
предлагали множество места за удобно залавяне с ръце и крака. Когато 
стъпил на наклонения покрив, той измъкнал рапирата си и продължил да 
се катери с една ръка, готов за всякакви изненади, но там не го очаквал 
никой. Най-сетне стигнал до камбанарията, промъкнал се покрай 
огромните бронзови камбани, притихнали в полумрака, и със затаен дъх 
хлътнал в малкото помещение под камбанарията. В мига, в който влязъл, 
рязко движение в сенките го накарало инстинктивно да замахне с рапирата 
си. 

Дали трябвало да съсече противника си с един-единствен замах, както 
винаги правел - на 194. 

Или било по-удачно да финтира, за да спечели разстояние и време да 
го огледа по-добре - на 64. 


177. 


Въздъхваш, оставяш капака на мира и излизаш от полуразрушената къща. 
Твърде е рисковано да влизаш в непознатите катакомби сам и невъоръжен, 
ако вътре те очаква побърканият епископ, който веднъж доказа, че може да 
те повали. 

Не ти остава нищо друго, освен да се върнеш до входа на „При Анабел", 
където да изчакаш останалите. 

Обърни на 89. 


178. 


Хвърляш пълна шепа от праха право в лицето на пазача, който 
удовлетворително изревава от болка и изненада и се сгърчва, зает да търка 
очите си с пръсти. Победоносно влизаш вътре... и усмивката ти изстива, 
когато двамата чернокожи пазачи (сякаш близнаци на първия) вдигат очи 
от масата, на която играят със зарове, и с изумление се вторачват в те. 
Приятелите ти ще изгубят ценното си време, за да търсят теб (проснат в 
безсъзнание под дъжда в една канавка), вместо мистериозния епископ. 
Доверието на Валенс в теб не беше оправдано. 


КРАЙ 


179. 


Разгледай внимателно илюстрацията към този епизод. Какво ще 


предприемеш? 

Ще атакуваш пазача вляво от теб, като се придвижиш до стената - на 
63. Ще тръгнеш право напред, между двамата пазачи - на 16. 

Ще атакуваш десния пазач, за да заемеш позиция с гръб към вратата - 


на 58. 


сек 
А 


оса 


м 


тусет 
А 


< А рсфнонов 


ж--2 


РР -4 


2 
я 
- 


180. 


- Следствието току-що приключи - оповестих. - Снощи убиецът се опита да 
ме премахне. Всички го познаваме. 

- И кой е той? - попита следователяг. 

- Епископ Хуан - отвърнах тържествено. 

- Глупости - въздъхна Корин и се облегна на ръцете си върху писалището. 

- По-добре ме изслушай... 

- Епископ Хуан - каза рязко следователят, - е върховният Инквизитор на 
град Белскейд. Нима искаш да кажеш, че преследва самия себе си? 

„Гочно това искам да кажа" - на 94. 

„Ни най-малко" - на 53. 


181. 


- Откъде накъде? - шумно възкликна Корин и изруга. - От думите ти 
излиза, че всеки един от вас тримата може да е убиецът. Престани да 
говориш с недомлъвки, отче. Имаш ли някакви доказателства? 

Ако имаш кодовата дума „расо", мини на 168. 

В противен случаи те очаква 153. 


182. 


Зад завесата има трима въоръжени пазачи, които стоят с гръб към теб, 
вторачени във все още отворения главен вход, и слухтят дали няма да се 
появиш оттам. Устните ти се изкривяват в отвращение. Дори не са 
прибрали ранения си колега на сухо. 

Безшумно се промъкваш зад най-близкия и го поваляш в несвяст с 
дръжката на рапирата си, след което за половин минута се разправяш и с 
останалите. Избърсваш оръжието в завесата и делово се заемаш да 
претърсиш горния етаж. 

Не откриваш и следа от описания епископ Хуан. Въздъхваш разочаровано 
и се връщаш под дъжда пред входа, където ще изчакаш останалите двама. 
Продължи на 89. 


183. 
Избери един от следните епизоди и премини на него: 
Епизод 100. 
Епизод 190. 


184. 


Колкото и да се мъчиш, не успяваш да откриеш нищо подобно. Опитваш 
да преброиш девет къщи, девет пресечки и дори девет прозореца на една и 
съща сграда, но това не те довежда доникъде. 

След половин час си принуден да се откажеш и се връщаш до входа на 
„При Анабел", където ще изчакаш останалите мокър до кости. 

Обърни на 89. 


185. 


- В такъв случай ти си напълно безполезен, отче - каза той тихо и преди да 
успея да възразя, чух тихото изщракване от освободената пружина на 
арбалета му. 
Миг по-кьсно малката черна стрела се заби отстрани във врата ми. Болката 
беше ужасна. Рухнах в шумата и последното, което съзнанието ми 
отбеляза, беше плясъкът на кръвта ми по сухите листа. 

КРАЙ 


186. 


- Исках да имам свидетел на това, което се каня да извърша - отвърна 
спокойно Хуан. - Сега, когато лудостта ме напусна, мога да я победя 
веднъж завинаги. 

Разбрах, че иска да сложи край на живота си. 

Да приветствам това решение - на 191. 

Или да му обърна внимание, че самоубийството е сериозен грях - на 
174. 


187. 


Внезапно си  спомняш, че “историята за 
приключенията ми в Злинд много допадна на 
болния ум на епископа. Дали пък нямаше да се 
опита да направи нещо подобно? 

Отстъпваш от входа и заоглеждаш стената на „При 
Анабел". Само след половин минута триумфиращо 
подсвирваш, защото там има прясна, поразмазана от 
дъжда рисунка с въглен. 

Прилича на кръста на Инквизицията, но символът- 
мълния в основата му сочи в погрешна посока. 

Ако решиш да го последваш, мини на 72. Ако 
поемеш надясно, в противоположната посока, 
обърни на 96. 


188. 


Корин най-сетне ме погледна заинтригувано: 

- Целият съм слух. Къде са доказателствата ти? 
Ако имаш кодовата дума „расо", мини на 168. 
В противен случаи те очаква 153. 


189. 


Това се оказва твърде рискована тактика. Никой съдържател на публичен 
дом не обича облечени в шарени дрехи досадни клиенти, които влизат с 
калните си обувки, само гледат и задават въпроси и излизат, без да оставят 
парите си в касата. Още при третото подобно посещение ти се налага да 
научиш и това, че за такива клиенти има специална услуга. 

Приятелите ти ще изгубят ценното си време, за да търсят теб (проснат в 
безсъзнание под дъжда в една канавка), вместо мистериозния епископ. 
Доверието на Валенс в теб не беше оправдано. 


КРАЙ 


190. 


След няколко завоя попадаш в един особено тесен коридор, който напомня 
на килия по формата и размерите си. Впечатлението ти рязко се 
задълбочава, когато достигаш до центъра му, настъпваш спусъка на 
невидим механизъм и в двата края на коридора с трясък се спускат 
масивни железни решетки, като затварят пътя ти и в двете посоки. Капан, 
който древните строители на катакомбите са заложили за неканените си 
гости. Вече си толкова дълбоко в недрата на земята, че никой няма да чуе 
виковете ти за помощ. Чака те бавна и неприятна смърт в мрака. 


КРАЙ 


191. 


- Това е най-доброто решение, отче, - казах меко. - В очите на Бога и в 
очите на хората. 

- Радвам се, че си съгласен с мен - обади се Хуан с нетрепващ глас. - 
Сбогом. 

Чух тихото изщракване на освободената пружина, стон и малко по-късно - 
шума от свличането на тежкото му тяло в шумата. Ориентирах се по него и 
пропълзях до тялото на епископа, който беше паднал по гръб с широко 
отворени очи. Когато посегнах да ги затворя, луната изведнъж се показа 


иззад облаците и бялата й светлина се спусна върху двама ни като Божие 
опрощение. 
Обърни на 175. 


192. 


- Убиецът ще започне да увеличава скоростта, докато стигне серията си от 
Нивия или дори я надмине... - продължих да описвам разни ужасии. 

- Докато ние си седим тук и си говорим - прекъсна ме рязко Корин. - Какво 
искаш да кажеш, Валенс? 

Не ми оставаше нищо друго, освен да бъда директен. 

Продължаваш на 180. 


193. 


След половинчасово претърсване успяваш да откриеш единствено няколко 
нови доказателства за това, че в зловонната почва на човешката поквара 
понякога израстват бледи, прекрасни и нежни цветя. Така или иначе, ти си 
шут и никой не иска подобни философски обобщения от тед. 

Угрижен от неуспеха си, се отправяш обратно към „При Анабел", за да се 
срещнеш с останалите двама. 

Обърни на 89. 


194. 


Острието просвистяло и съсякло стария звънар на катедралата право през 
гръкляна. Бедният човек рухнал на пода, като стискал гърлото си с две 
ръце, а кръвта му хвърчала наоколо, и преди Франко ужасен да осъзнае 
какво е сторил, издъхнал и предал Богу дух. Убиецът в черно постоял 
известно време над трупа, свел глава, после се измъкнал по обратния път и 
завинаги напуснал Белскейд. 

Осъзнахме, че нещо не е наред, още когато влязохме в катедралата и не 
открихме Франко. Рикардо настоя да потърсим брат му, преди да 
продължим да преследваме епископа, и аз бях принуден да се съглася. 
Това на практика ни изкара от разследването, защото се наложи да 
проследим Франко извън града, по големите пътища, водещи на север. 
Припомних си думите на един велик християнски учител, че не си 
заслужава да спечелиш битката за целия свят, ако изгубиш душата си, и 
приех присърце дълга да открием заблудения убиец и да го върнем към 
живота. Накрая успяхме, но това е друга история. Повече никога не видях 
Хуан, но до края на живота си виждах очите на жертвите му. 

КРАЙ 


195. 


- Какво друго мога да направя) - попита той в отговор. 

Замислих се. 

Да му предложа неизменната възможност за разкаяние и опрощение, 
дори на най-страшните грехове - на 74. 

Или да му опиша бъдещето, ако се откаже от фаталното си решение - 
на 65. 


196. 


След половинчасово претърсване успяваш да откриеш единствено няколко 
нови доказателства за това, че в зловонната почва на човешката поквара 
изчезват и последните следи от учтивост при разговорите с непознати. 
Така или иначе, ти си просто един шуг и никой не иска подобни 
философски обобщения от теб. 

Угрижен от неуспеха си, се отправяш обратно към „При Анабел", за да се 
срещнеш с останалите двама. 

Обърни на 89. 


197. 


Следователят понечи да каже нещо и остана с отворена уста. 

- На сутринта - отвърнах вместо него. - Убийството е извършено снощи, но 
са изминали цели шест-седем часа, преди той да дойде и да ви съобщи за 
него. 

- Съгласен съм, че това хвърля известни подозрения върху отец Хуан - каза 
внимателно Корин. 

- Нищо няма да загубим от един оглед на къщата му - предложих. 

- Но... 

- Довери ми се, Корин. Ако не открием нищо, сам ще се оттегля от 
разследването и ще ти се извиня. Но все още не съм ти разказал всичко... 
Обърни на 165. 


198. 


Внимателно заобикаляш сградата в сянката на стрехите и откриваш заден 
вход, полузаринат с боклуци, който на всичко отгоре дори не е заключен. 
Вмъкваш се вътре и се озоваваш в просторното антре на първия етаж. Пред 
теб вляво има широко стълбище, а през средата на залата е опъната дебела 
червена завеса, от която не виждаш какво има в другата половина. 

Ако искаш да се отправиш нагоре по стълбището, обърни на 88. 

Ако преди това искаш да провериш какво има зад завесата, мини на 
182. 


199. 


Знаеш как да се оправяш с лабиринтите и скоро добиваш представа за 
размерите и сложността на катакомбите под Белскейд. Невъзможно е да ги 
обходиш по този начин без предварителна подготовка, а и факлата ти 


скоро ще угасне. 
Ще се връщаш - на 15. 
Ще рискуваш да продължиш още малко - на 183. 


200. 


Когато тримата отново се събрахме недалеч от входа на „При Анабел", 
израженията на лицата на спътниците ми бяха достатъчни, за да разбера, че 
никой не е постигнал успех. 

- Ето какво е станало според мен - казах спокойно. - Хуан се е измъкнал 
през катакомбите, без изобщо да спира в квартала на червените фенери. 
Знаел е, че ще го търсим тук, и така ни заблуди съвсем успешно. Сега вече 
може да е навсякъде из града. 

- Или извън него - вметна Франко. 


- Не, не мисля - поклатих глава. - Злото едва сегазапочва да набира сили в 
него и той ще има нужда от жертви. Единственото, което можем да 
направим, е да се покрием някъде от този дъжд, да хапнем нещо и да 
чакаме. 

- Какво ще чакаме? - попита Рикардо. 

- Познай - отвърна зловещо брат му. 

Мрачно кимнах. Беше следил мисълта ми. За да уловим следата на Хуан 
отново, ни трябваше още едно убийство. Закрачихме под небесния порой и 
аз отправих кратка молитва към Небето градските стражи да се натъкнат 
на убиеца, преди да е успял да удари отново. Честно казано, не вярвах 
особено на това. 

Обърни на 80. 


201. 


- „Каквото е златна брънка у носа на свиня, също е жена хубава, но - 
безразсъдна" - каза Хуан с ледена омраза. - Играта свърши, отче. 
Продължаваш на 52. 


202. 


- Защо не? - отвърнах след кратък размисъл. 

Попитах един минаващ страж къде е управлението на Инквизицията и 
двамата с Рикардо се запътихме натам. Както и очаквах, сградата беше 
висока, зловеща и мрачна под небето, което бе започнало да притъмнява. 
Масивната врата беше заключена и мина цяла минута, преди някой да 
реагира на хлопането ми. В обкованото с бронзови нитове дъбово дърво се 
отвори тясно прозорче и оттам ни загледаха две подозрителни очи в 
сянката на качулка. 

- Добър ден, - казах мазно. - Казвам се отец Валенс и искам да се срещна с 
епископ Хуан. 

Погледът ни огледа от глава до пети и стана значително по-неодобрителен: 
- Невъзможно. Епископ Хуан има по-важни задачи от това, да се среща с 
опърпани бенвилски монаси и разни шутове. 

Прозорчето рязко се затръшна и Рикардо невъздържано се изкикоти. 
Неволно се усмихнах и отново захлопах. След няколко мига очите отново 
ни гледаха оттам. 

- Майната ти - казах на притежателя им зад вратата. 

Двамата се отдалечихме, като се хилехме бурно. 

Инквизицията ставаше все по-идиотска от ден на ден. 

Продължи на 129. 


203. 


- Става въпрос за дъщеря ти, бароне, - казах бързо. 

Той спря и отново ме погледна: 

- Мария? 

Кимнах: 

- Имам основания да вярвам, че животът й е в опасност. 

- Каква по-точно? 

Започваше да ми лази по нервите. 

Може би не бях длъжен да му обяснявам - на 114. 

Или трябваше да отговоря на въпроса му с всичко, което знаех - на 
107. 


204. 


- Ни най-малко - признах си. - Но когато му кажа защо съм дошъл... 

- Съжалявам, но баронът не приема без предварителна уговорка - каза 
хладно слугата и понечи да затвори вратата. 

- Глупости - възразих остро и понечих да го спра. 

- Отче, - каза слугата. - Тази къща е под специалната протекция на 
имперския наместник. Ако наистина искате да нахълтате в нея, първо го 
предупредете. 

Вдигнах ръце и го оставих да я затвори под носа ми. Реших, че щом не 
мога да се добера до богатите, те заслужават всичко, което би могло да им 
се случи. Все пак можех да потърся другата Мария, която спомена 
звънаряг. 

Обърни на 45. 


205. 


- Това не е добра идея - каза шутът, поклати глава и по лицето му 
мълниеносно се смениха няколко въодушевени физиономии. - Това е 
отлична идея! 

- Къде? - попитах, докато стражите с дрънчене отключваха вратата на 
килията. 

- В пивницата „На строежа" - предложи Рикардо. - По пладне. Ще я 
намериш ли? 

Премълчах подозренията си, че може би е прекален оптимист, и кимнах: 

- То се знае. 

- Не им се оставяй - пооъча шутът, но всъщност направих точно това и 
двамата стражи ме поведоха обратно по стълбите, а после и по още едно 
стълбище, далеч по-широко и добре осветено, което ни изведе пред 
сериозна наглед дъбова врата. 

Запиши си кодовата дума „среща". 

Продължи на 143. 


206. 


Скоро влязох в града и тежките ми мисли се поразсеяха при вида на 
високите къщи и хората по улиците. Слънцето вече клонеше към залез, 
така че реших преди всичко да се отправя към центъра на Белскейд, за да 
си потърся място за пренощуване. 

Продължи на 103. 


207. 


Белскейд ми се видя изумително слънчев и шарен след полумрака на 
тъмницата и нерадостните ми мисли. Утрото напредваше и гражданите 
здраво се бяха заловили с всекидневната си работа. Пазарищата бяха 
препълнени и изпод разноцветните навеси долитаха силните викове на 
продавачите, а по затъналите в прах и кал пътеки между тях се гонеха боси 
деца и избягали свине. По ъглите се бяха спрели свирачи на флейти и 
гайди, които огласяха утринния въздух с пронизителнитеси мелодии. 
Дюкяните бяха широко отворени и даваха своя дял към всеобщия шум: 
дрънченето на  калайджиите, оглушителните удари на > ковачите, 
стърженето на дърводелците. Ухаеше на град - миризми на храна, 
приготвена по десетина различни начина, всевъзможни материали, 
животни и много, много хора. Един оттях беше извършил убийство. 
Замислих се, облегнат на една стена с току-що купеното парче баница в 
ръка. 

(Ако имаш кодовата дума „среща", продължи направо на 29.) 

Всичко, което знаех, водеше към Инквизицията. Всички случаи, в които 
имаше дори намек за действията на нездрав ум, автоматично биваха 
описвани от стражите като дело на Дявола и църковните следователи се 
заемаха с тях. Може би трябваше да съобщя на местната Църква 
всичко, което знаех, и да ги оставя да се оправят - на 125. 

Тази идея никак не ми се нравеше, но наистина не можех да предприема 
самостоятелно разследване, дори истински да го желаех. Ако изключех 
намесата на Инквизицията, ми оставаше единствено да напусна града, 
преди да съм затънал до гуша в цялата история - на 142. 


208. 


Събудих се от силно хлопане по вратата, в което звучаха познатите 
метални нотки. Сутрешните посещения на стражата вече не ми правеха чак 
такова впечатление, затова спокойно се протегнах, станах, без да бързам, и 
на отиване към вратата ритнах спящия на пода Рикардо. Снощната ми 
страст към цитатите явно не ме беше напуснала, защото първата ми 
реплика за деня бе: 


- „Докога, ленивецо, ще спиш? Кога ще от сън да станеш?" 

Открих, че е отключено, отворих вратата и се вторачих в стражите, които 
ме чакаха отвън. Не ги познавах. 

- Добро утро, чада мои, - поздравих възпитано. - Какво има? 

- Арестувани сте - отвърна грубо единият. - Ти и шутът. Отиваме направо в 
тъмницата, по-живо! 

Ако имаш кодовата дума „помощник", продължи на 213. 

Ако не си я записал, иди на 25. 


209. 


- Пристигнах в Белскейд едва вчера - заговорих бързо. - Бях арестуван по 
погрешка за едно убийство и сега искам да се заема с разследването му... 
Млъкнах, защото върхът на рапирата внезапно подскочи нагоре и вече 
сочеше право в гърлото ми. 

Да продължа ли с това, което искам да кажа - на 214. 

Или бързо да се съглася с твърдението му, че няма нищо общо с 
убийството на младата жена - на 136. 


210. 


Баронът на Хринт се оказа един от най-дебелите хора, които бях виждал 
през живота си. Цялото му тяло се тресеше на пластове, докато слизаше по 
стълбите към приемната, и плътта му заплашваше всеки миг да пръсне 
скъпите корпинени дрехи, в които се беше намъкнал, вероятно с чужда 
помощ. Очите му обаче бяха очи на хищник. Хладно ме огледа: 

- Да, отче? От Хринт ли идваш? 

Изкуших се да отвърна с „да" (което, в по-общ план, наистина беше вярно), 
но реших да не губя време: 

- Не, бароне. Но трябваше на всяка цена да се добера до тед. 

Той отново ме огледа, този път невярващо, и понечи да се обърне. 
Трябваше да предотвратя това. 

Да му кажа за убийството - на 150. 

Или да кажа, че става въпрос за дъщеря му - на 203. 


211. 


- Това е добра идея - ухилих се, след като за кратко се вслушах в куркането 
на червата си. - Че и ще пийна. 

Малкото клиенти в трапезарията на странноприемницата изглежда нямаха 
нужда от Брайни, защото той лично ми донесе вечерята заедно с една 
исполинска кана пиво и две халби, поиска разрешение да седне и започна 
да пие наравно с мен. Докато се хранех, ми разказа кратката си история: 


бил роден в селце на север от Белскейд, но на дванайсет избягал от къщи за 
големия град и останал тук, като сменял различни професии. Тук Брайни 
се запъна и аз услужливо се обадих: 

- Иаз съм от север. 

- Така ли? - оживи се той. - Откъде? 

- Толдс - отвърнах и той подсвирна. 

На свой ред му разказах това-онова от биографията си, което ставаше за 
пред хора, докато пресушихме по три халби. Умората от пътуването бързо 
ме надвиваше и когато започнах да клюмам над пивото си, съдържателяг 
повика момчето-прислужник и му даде ключа от стаята ми. Благодарих му 
за компанията, пожелахме си лека нощ и когато влязох в стаята си, се 
тръшнах на леглото направо с дрехите. Сънят ме прегърна като вода, 
затваряща се над главата на удавник. 

Запиши си кодовата дума „алиби". 

Продължи на 30. 


212. 


Продължихме да говорим и аз на свой ред бях започнал да му разправям 
някаква типично бенвилска история за пияни игуменки, когато внезапно до 
съзнанието ми достигна настъпилата в пивницата тишина. Двамата се 
спогледахме и аз млъкнах. Осъзнах, че необичайната липса на шумове е 
преляла в помещението откъм улицата, на която се бе възцарила първо, 
иповечето глави са обърнати към изхода с напрегнат вид. 

Нещо не бе наред. Тогава от улицата проехтя силен, пронизителен женски 
писък. 

Продължи на 228. 


213. 


Прекосихме вече познатите ми улици (опитах се да накарам стражите да 
спрат, за да закусим, но те твърдо отказаха) и още на входа на сградата на 
градската стража се сблъскахме със следователя Корин. Той се намръщи, 
незабавно нареди на пазачите ни да си гледат работата и ме покани в 
кабинета си. 

- Ще отида да хапна нещо и ще те чакам отвън - обади се кисело Рикардо. 
Кимнах и последвах Корин, който изглеждаше още по- угрижен отпреди. 

- Извинявам се за това недоразумение - каза той, щом затворих вратата зад 
гърба си. - Изпратих да те повикат, а не да те арестуват. 

- Карай - махнах с ръка. - Има ли нещо ново? 

- От градската стража във Фанс пристигна вестоносец - отвърна мрачно 
Корин. - Писмото гласи, че са открити нови следи, че масовият убиец е 
жив и е избягал на изток. 


- Лоша работа. 

- Поне едно нещо е различно - казах замислено. - Все още е убил само 
веднъж. Не се държи точно по същия начин... Може би е започнал да 
подбира? 

Следователят не изглеждаше особено убеден: 

- Научи ли нещо ново? 

- Все още не - поклатих глава. - Днес мисля да отида в Инквизицията. 
Копоите им със сигурност вече са по следата. 

Епископ Хуан е сериозен човек - каза с професионално възхищение Корин. 
- Отскоро е в града, но се говори, че може да залови всяко живо същество 
по Божията земя, ако трябва да бъде наказано. Беше мой ред да бъда 
скептичен: 

- Предполагам, че ще се запознаем. Доскоро! 

Рики беше седнал на стъпалата и нагъваше някакво ухаещо печиво, 
примижал срещу слънцето. 

- Отивам в Инквизицията - съобщих му. - Ще се срещнем по-късно в „На 
строежа", става ли? 

- Защо да не дойда с теб? - попита шутът с пълна уста. 

Ако нямах нищо против, можех да го взема - на 202. 

А може би все пак беше по-добре да отида сам - на 141. 


214. 


Понечих да подновя речта си оттам, откъдето бях прекъснал, и Франко без 
предупреждение се “ стрелна напред. В гърдите ми  отекна 
предупредителният вик на Рикардо, но вече бе твърде късно, защото 
върхът на рапирата бе пронизал гърдите ми. Рухнах на колене и светът 
бясно се завъртя около мен, докато полагах неистови усилия да остана в 
съзнание. 
„Устата на глупавия водят към свада, и думите му предизвикват бой" - 
произнесе Франко, като измъкваше оръжието СИ ОТ смъртоносната рана. 
Понечих да отвърна с подходящ цитат, но точно в този миг пред очите ми 
притъмня и аз рухнах на дъсчения под. 

КРАЙ 


215. 


На свой ред се обърнах и напуснах приемната зала, като на излизане 
ненужно се блъснах в слугата, който ми отвори вратата. Дъждът ме чакаше 
отвън, за да компенсира намалялото водно съдържание на расото ми, което 
беше поизсъхнало в сухото топло антре на барона. 

Изсумтях. Щом не можех да се добера до богатите, поне можех да опитам 
с другата Мария. Продължи на 99. 


216. 


Завъртях глава насам-натам, за да раздвижа врата си, и разтърках очи. На 
вратата отново се похлопа, този път с явни признаци на нетърпение. 
Прокашлях се: 

- Трябва да обуя нещо, да му се не види! Не може да гледате духовно лице 
по долни гащи! 

Междувременно бях отворил прозореца колкото можех по-безшумно. 
Надвесих се навън. Гледаше към малък вътрешен двор, в който имаше 
малка дървена пристройка. Конюшня, съдейки по миризмата. Плоският й 
сламен покрив, на нивото на първия етаж, бе точно под прозореца ми. По- 
добре не можеше и да бъде. 

Не изчаках следващия удар по вратата, а се преметнах през перваза, 
поколебах се за миг и скочих. Както и очаквах, под сламата нямаше кой 
знае какво, така че с трясък и ругатни се продъних през нея и тежко паднах 
между два крайно изненадани коня. Едва се изправих, защото единият ми 
крак беше схванат от болка, а на всичко отгоре животните се разцвилиха 
така, сякаш от това зависеше животът им. Продължавайки да ругая, с 
накуцване се завтекох навън от конюшнята и на изхода от дворчето едва не 
се нанизах на насочената напред пика на един страж с плетена ризница, 
шлем и строга физиономия. 

- Здрасти, - каза той мрачно и неволно ме възхити. - Точно теб търсехме. 
Бавно вдигнах рамене с кисела физиономия. Моментът не беше подходящ 
да споря, пък и току-що се бях събудил и красноречието ми нямаше да е на 
нужното ниво. Още няколко стражи дотичаха и ме поведоха по средата на 
малък кордон, побутвайки ме с пиките си. Брайни стоеше на вратата и ме 
гледаше с изражение на измамено доверие. За миг се почудих какво пък 
съм му направил на него, но после се сетих, че от негова гледна точка се 
бях опитал да напусна стаята си, без да платя. Кой знае защо, тази мисъл 
ме развесели, но никой от ранобудните минувачи на улицата не отвърна на 
усмивката ми. 

Запиши си кодовата дума „гузен". 

Продължаваш на 123. 


217. 


Кимнах тъжно: 

- Как беше името й? 

- Мария - отвърна Корин и потърка брадичката си. - Като Дева Мария. 
„Или Мария Магдалена", помислих, но премълчах. 

Неочаквано ми дойде още една идея, този път значително по-рискована. 
(Запиши си кодовата дума „Мария".) 

Ако имаш кодовата дума „отпечатък", можеш да преминеш на 227. 
В противен случай продължи на 131. 


218. 


Шареният ми спътник и аз прекарахме голяма част от следобеда в 
безсмислено шляене из Белскейд, като най-сетне решихме, че губим време, 
което бихме могли да прекараме в пиене. Заведох го в „Петото колело", 
запознах го с Брайни и съдържателят ни донесе ранна вечеря и кана с бира. 
Остатъкът от вечерта премина в пухкаво опиянение, от което си спомням 
ясно само един момент - бях извадил оръфаната си Библия и се опитвах да 
намеря нещо, за да го прочета на пияния Рики. 

- „След това застанах на морския пясък" - зачетох завалено, - „и видях да 
излиза от морето звяр със седем глави и десет рога; на роговете му имаше 
десет корони, а на главите му - богохулни имена. Звярът, който видях, 
приличаше на леопард; нозете му бяха като на мечка, а устата му - като 
уста на лъв." 

Млъкнах и шутът дълбоко се замисли. Сетне се ухили внезапно, широко и 
доста безумно и през кикота му успях да различа следното: 

- Този... дето го е писал... това... е бил по-пиян и от мене! 

- Не богохулствай - смъмрих го без особена жар. - Така или иначе, друго 
исках да ти прочета. А, ето го: „У кого - ах? у кого - ох? у кого - караница? 
у кого - скръб? у кого - рани без причина? у кого - зачервени очи? - уония, 
които се заседяват около вино, които ходят да издирват подправено с 
аромати вино." 

- Защо ми четеш това? - прекъсна ме Рики. - В края на краищата, ние пием 
бира, а не вино. 

Със замах затворих черната книга и се изправих с леко олюляване: 

- Отивам да спя. Утре ни чака работа. 

Рики вдигна пръст и лицето му се сбърчи в изражение на крайно 
съсредоточаване. Помислих, че ще се оригне, и стреснато огледах пълната 
трапезария, но вместо това той изтърси по памет: 

- „И тъй, не се грижете за утре, защото угрешният ден сам ще се грижи за 
своето: доста е на всеки ден злобата му." 

- Сбъркал си професията - уверих го, когато смайването ми попремина. 

- Ти също - каза Рикардо. - Трябвало е да станеш шуг. 

После заспах и не се събудих наистина, дори когато спътникът ми се 
намъкна в стаята, тръшна се на пода и шумно захърка. 

Продължаваш на 208. 


219. 


- Не се боя от нищо - отвърна спокойно свещеникът. - Това, което върша, 
не е нечестиво, а Божие дело. 

Наистина беше адски побъркан. Да го попитам ли какво има предвид с 
това - на 35. Или да му обърна внимание, че аз също съм служител на 
Бога - на 51. 


220. 


- Не - отвърнах. - Срещу теб няма никакви обвинения. Но... 

Той вече се изкачваше нагоре по стълбите с пухтене иогромни усилия, 
като първо слагаше единия си крак на поредното стъпало, а след това 
прибираше другия при него на същото. Изведнъж се ядосах. В края на 
краищата, не бях длъжен да се занимавам с него и семейството му. Освен 
това, не бях напълно сигурен, че съм на прав път. 

Обърни на 215. 


221. 


Преди да успея да заговоря пазача си, по стълбите с енергична крачка (по 
две-три стъпала наведнъж) слезе висок, широкоплещест мъж на средна 
възраст със сурови черти. За разлика от останалите стражи, не носеше 
ризница и шлем, но затова пък бе въоръжен с внушителен меч, окачен на 
изтъркана от употреба ножница на кръста му. 

- Аз съм следователят Корин - представи се той с равен, силен глас, без да 
обръща внимание на пазача, който отсечено и стреснато му отдаде чест. 

- Досетих се - отвърнах спокойно. - Какво е станало? 

- Ще разберем това от теб - каза Корин и едва сега почувствах, че зад 
спокойното му лице бушува гняв. - Расото ти няма да те спаси, отче. 

- Не съм извършил нищо лошо - отвърнах, макар да чувствах, че губя 
почва под краката си. 

Устата му се изкриви в уморена гримаса и за миг той ми заприлича на 
озъбен вълк, притиснат до стената: 

- Тогава защо се опита да избягаш тази сутрин, когато моите хора те 
задържаха за разпит? 

Отворих уста, но той се извърна към пазача: 

- Ще изпратя още двама души тук. Преместете го в килията за разпити. 
Внимавайте, този човек е убиец. 

Бавно затворих устата си и тежко преглътнах, докато ботушите на 
следовател Корин трополяха нагоре по стълбите. Няма нищо по-неприятно 
от градската стража, когато има престъпление, вероятен извършител и 
немотивиран опит за съпротива по време на арест. Щяхада имат известни 
трудности с намирането на мотив (монах убива непозната млада жена?), но 
това едва ли щеше да ги спре. 

С въздишка се отпуснах на твърдия нар. Бях загазил. Здравата. 


КРАЙ 


222. 


Когато свърших, Рики мрачно се бе загледал в масата пред себе си. Дали 
историята ми не го бе засегнала лично? Или просто играеше още един от 
безкрайните си етюди? 

- Какво има? - попитах предпазливо. 

В отговор той мълчаливо надигна халбата си. 

- Да не познаваш убитата? - продължих да го разпитвам. 

Той поклати глава и отнесеният му поглед отведнъж се съсредоточи, но без 
предишните искрици в него. Отново отпи от пивото и се загледа през 
рамото ми. Мълчанието му беше толкова необичайно за него, че бе 
очевидно, че нещо не е наред. 

Да продължавам ли да настоявам да ми каже какво го притеснява - на 
124. Или да го оставя сам да реши - на 148. 


223. 


Понечих да кажа нещо на Рики, но с изненада открих, че той не стои до 
мен. Бързо се огледах, не го видях и се върнах в „На строежа", където също 
нямаше следа от него. Какво ставаше тук, мътните го взели? 
Когато отново излязох на улицата, отряд от трима стражи вече си 
пробиваше път през тълпата и плетените им ризници блестяха на слънцето. 
Не исках да се замесвам във второ убийство за по-малко от денонощие, 
затова с бързи крачки се отдалечих в противоположната посока, направих 
още няколко завоя и се отправих на север, към покрайнините на града. 
Дори не се обадих на любезния собственик на „Петото колело". Напуснах 
Белскейд по кратката процедура. Все още не знаех къде отивам, но на 
втория си ден в Карлайдската империя вече се бях превърнал в беглец. 
Както обичам да казвам в такива случаи, с това историята, общо взето, 
приключи. 

КРАЙ 


224. 


- Дойдох да поговоря с теб за убийството, което разследваш, епископ Хуан, 
- казах делово. - То интересува и мен. 

Хуан за миг погледна през прозореца, сякаш за да обмисли следващите си 
думи, сетне рязко се извърна и впери огнените си очи в мен: 

Забрави за това. Веднага. Светата инквизиция няма нужда от помощта ти. 
Понечих да кажа нещо, но той отново бе обърнал широкия си черен гръб 
към мен, като непробиваема канара. Размислих и се извърнах. 

Обърни на 7. 


225. 


Напрегнатият ми ум изведнъж прещрака и аз свързах в едно отпечатъка от 
едър мъжки крак, трупа на Мария и парчето от свещеническа дреха, което 
бях открил в гората. Ръцете ми се разтрепераха толкова силно, че се 
наложи да ги скрия в ръкавите си. Ами ако бях в една стая с убиеца? 
Отново погледнах едрия, мрачен епископ, който неумело се мъчеше да 
утеши бащата на втората жертва. По бледото му чело бяха избили едри 
капки пот. 

- Ще тръгвам, за да извикам служителите на Светата Инквизиция час по- 
скоро - каза Хуан, като закрачи към изхода на приемната зала. 

Безшумно се изправих зад гърба му. 

Да се опитам да го спра - на 230. Или да изчакам да напусне къщата, 
след което да го проследя - на 34. 

Подозренията ми, разбира се, можеха и да не са верни. В такъв случай 
може би беше най-добре да се подчиня на нарежданията му и да остана 
в къщата заедно с барона - на 46. 


226. 


Пазачът се позамисли, когато зададох въпроса си. 

- Искам да кажа - поясних, - че не виждам причина да не се е случило 
следното: някой кореняк от Белскейд убива горкото момиче, след което го 
закарва извън града и го заравя там. 

Той отвори уста, сякаш изведнъж се сети за някакво възможно обяснение, 
и отново я затвори. Все пак се реши и каза твърдо: 

- Следователят Корин знае какво прави. 

Можех да възразя срещу това - на 126. 

Или да поискам личното му мнение - на 37. 


227. 


Това, че Корин сам ме молеше за помощ в този заплетен случай, който все 
повече ме интересуваше, беше отлично. Но трябваше по някакъв начин да 
го убедя, че разбирам от подобни неща, за да вземе решение. 

Хрумна ми, че може би зная нещо, което следователят не е научил. Пред 
очите ми отново изплува отпечатъкът от обувката на убиеца в калта близо 
до мястото, където бях намерил жертвата. Но ако му разкажех за това, щях 
да разруша собственото си алиби, изградено с любезната помощ на 
Брайни, защото щеше да излезе наяве, че той е излъгал за пристигането ми. 
Следователят се прокашля и аз осъзнах, че не съм чул какво ми казва, 
потънал в колебания. 

Да му кажа ли за отпечатъка - на 109. 

Или да премълча за това - на 40. 


228. 


Бяхме седнали близо до вратата и първи изхвърчахме от пивницата, като се 
оглеждахме. Минувачите по малката улица бяха спрели насред крачката 
си, а една жена продължаваше да пищи, вторачена в тъмния изход на една 
кръчма от другата страна на улицата. Обърнах очи натам и видях как един 
доста окьрвавен мъж отстъпва със залитащи крачки, препъва се на прага и 
продължава да върви заднишком по улицата. Гърдите му бяха прободени 
от страната на сърцето, но то продължаваше да бие, като изтласкваше кръв 
от входната и изходната рана. Алената течност се плискаше наоколо и 
попиваше в сухия прах. В течение на няколко дълги мига жената продължи 
да пищи, а смъртоносно раненият - да върви заднишком, отстъпвайки от 
нещото вътре в кръчмата, сетне се строполи на улицата и не помръдна 
повече, а наоколо настана хаос. Останалите клиенти също бяха излезли от 
„На строежа" и се блъскаха в нас, за да видят какво става, а от отсрещната 
кръчма и околните къщи излизаха други зяпачи. Все пак ми се стори, че 
мярнах облечен в черно висок, слаб силует, който с бързи крачки си проби 
път през тълпата и се отдалечи, без да обръща внимание на трупа. 

Ако имаш кодовата дума „Франко", мини на 36. 

В противен случай продължаваш на 223. 


229. 


- Съмнявам се, че светата Инквизицията може да си позволи да отхвърля 
каквато и да било помощ - отвърнах ледено и Хуан видимо почервеня. 
Погледна през прозореца за няколко дълги мига, сетне отново се извърна 
към мен и очите му пламтяха: 

- Махай се. Веднага, преди да съм те анатемосал. Следващия път, когато се 
срещнем, си носи меча, Валенс! 

- „Облечете се във всеоръжието Божие, за да можете устоя против 
дяволските козни" - цитирах подигравателно. 

- Веднага! - извика силно Хуан. 

Запиши си кодовата дума „вражда". 

Дали трябваше да се подчиня на заповедта му - на 7. 

Или да остана и да продължа да се дърлям с него - на 139. 


230. 


- Не, няма - казах ясно. 

Той спря, без да се обръща. 

- Никой от нас не бива да напуска къщата, преди Инквизицията да огледа 
местопрестъплението. Още по- добре е това да стори градската стража - 
добавих. 

Епископ Хуан рязко се извърна към мен: 


- Аз съм Инквизицията. Ти си арестуван. 
Едва сега осъзнах, че през цялото време ръцете му бяха свити в юмруци. 
Пристъпих към него. Вече можех да се закълна в душата си, че на дланите 
му има белези от въжето, което се е впивало в тях, докато бе душил 
нещастната дъщеря на барона. 
- Не, епископе, - възразих меко. - Задържам те в качеството си на 
сътрудник на градската стража на Белскейд. Обвинението е двойно 
убийство. 
Той изрева толкова неочаквано, че неволно отстъпих крачка назад. Дългата 
му, силна ръка се стрелна и се заби отстрани в челюстта ми с такава мощ, 
че се завъртях и паднах на колене. Преди да успея да се отдръпна, Хуан 
вече се бе нахвърли отгоре ми, като се опитваше да ме притисне към пода. 
Замятах се, търсейки начин да го преобърна, и няколко мига по-късно 
изкрещях от ужасна, остра болка. Ръцете ми затрепериха и се отпуснаха 
под тежестта му. Успях да наведа поглед и видях, че от корема ми стърчи 
камата, която Хуан бе извадил от скритата й ножница. Ръката му беше 
обляна в моята кръв. 
- Тройно убийство - казах немощно. 
Стаята се завъртя пред очите ми. 
- „Като се блъсне носът, потича кръв, тъй и кога се възбужда гняв, 
произлиза свада" - каза напрегнатосвещеникът-убиец, отново сграбчи ножа 
и го завъртя в раната. 
Пред очите ми се спусна топъл, болезнен мрак. 

КРАЙ 

Хуан безшумно улови монетата. Затаих дъх. 

- Тура - каза той безизразно. 

Почувствах как ме залива гореща вълна на облекчение. 

- Винаги съм искал да науча нещо повече за живота ти като воин на Христа 
- каза неочаквано епископът- убиец. 

(Ако избереш да разкажеш за събитията в Злинд през 1111, запиши 
кодовата дума „сняг". Ако предпочиташ историята за вампирите във 
флавия, запиши кодовата дума „кръв". Можеш да запишеш само една от 
тях.) Продължаваш на 86. 


232. 


- Следовател Корин, кой друг - отвърнах. - Не знам за теб, но аз веднага ще 
напусна този град и ще оставя градската стража да се оправя. 
Закрачихме навън, в слънчевото утро. 


- Изпрати му писмо, в което описваш подозренията си - подсказа 
разсъдливо шутъг. 

- Това е добра идея - кимнах. - А ти какво ще правиш? 

- Аз оставам - отвърна той, като отбягваше погледа ми. 

Мрачно се сбогувах с него и поех към северната част на града, откъдето се 
излизаше на големия път, като нервно се оглеждах. В главата ми се 
въртяха неканените чужди думи на някакъв старозаветен пророк: 
„Нечестивецът бяга, когато никой го не гони; а праведникът е смел като 

" 


ЛЪВ. 

Да опиша обстоятелствата около снощното престъпление, които може 
би са му убягнали - на 167. 

Или да му разкажа за убиеца от Нивия, като си припомня думите на 
Хуан в изповедалнята - на 152. 


234. 


Рязко отворих прозореца и се метнах навън, а Рики ме последва без 
колебание. Както и очаквах, покривът на конюшнята под стаята ми беше 
само от слама, така че се продънихме през него и тупнахме между и без 
това изплашените коне. Франко вече беше там и ги развързваше един по 
един, а помещението се изпълваше от летящи копита и мятащи се глави, от 
устата на които хвърчеше пяна. После и тримата се разкрещяхме и 
подгонихме животните навън с ритници и удари по хълбоците. 
Изплашените до смърт коне се изсипаха през двора като лавина и 
налучкаха изхода, като пометоха стражите на прага. Последвахме ги с най- 
бързия бяг, на който бяхме способни, прескочихме повалените войници и 
хлътнахме в страничната улица в мига, в който стражите откъм предния 
вход се втурнаха към нас. Продължихме да бягаме към градския площад, 
водени от мълчаливия Франко, и едва когато площадът се ширна пред нас, 
осъзнах гениалността на плана му. Беше неделя, църковен празник, и 
цялото население на Белскейд пълнеше пространството пред катедралата. 
Хората бяха усмихнати, облечени в празничните си дрехи, и ние хлътнахме 
сред тълпата като нагорещен нож в масло, а озъбените стражи изведнъж 
забавиха ход, макар привидно нищо да не ги спираше. Разделихме се и 
скоро изгубих от поглед Франко и Рикардо, които се бяха слели с 
празничните тълпи. Моето расо ми създаваше известни проблеми в това 
отношение, но все пак се справях. 


Изведнъж чух глас, който се провикна над главите на тълпата: 
- Отец Валенс! 
Обърнах глава, без да спирам да си пробивам път напред. На един едър 
черен кон беше седнал висок мършав инквизитор с почервеняло от ярост 
лице, който четеше на висок глас от разгънатия свитък в ръцете си: 
- Светата Инквизиция те арестува по обвинение в убииството на епископ 
Хуан, Бог да се смили над душата му, досегашен началник на следствения 
отдел" Изпълнението на присъдата... 
Гласът му внезапно потъна в морето на общия шум защото камбаните на 
катедралата радостно забиха под яркото синьо небе на циганското лято и 
тълпата по площада ги приветства с радостни викове. Разкрещях се и аз, 
като продължавах да тичам напред между засмените, шарени хора. 
После стигнах до края на площада и широката ми усмивка остана на 
лицето ми, докато продължавах на север през града. Спрях за малко при 
един пътуващ театър и смених расото си за дрехи на шут, с последните 
пари в кесията си купих фалшиви мустаци и отново продължих навън от 
Белскейд. Щяха да ми хванат опинците. 
Когато излязох на големия път и поех топлия, уханен въздух с пълни 
гърди, не ми оставаше нищо друго, освен да благодаря на Господа за 
свободата си. 

КРАЙ 


се новят легенди. 
„„Доблестта му.е хладна 
„ като стомана. 
"Вярата му е със силата 
. на горски пожар. 
Името му е Валенс. 
Той се Върна. 
: „ Вманиаченият убиец, 
превърнал полуостров Нивия в 
ад на земята, дебне в Белскейд 
и търси следващите си жертви. 
Странстващият монах от ордена. 
на св. Санторий, също дебне из 
града, като се опитва да го“ 
залови. Инквизицията се 
опитва да залови самия Валенс. 
| Градската стража пък просто 
дебне, защото< й е работата. 
Времето на всички неумолимо 
# изтича. 
Дали ще се опиташ да разплетеш този сложен 
възеп; или ще го разсечеш С един удар? 
+. »Изборът е твой. Легендата продължава. 


